**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιουλίου 2023, ημέρα Παρασκευή και ώρα 09.15΄, στην Αίθουσα «Προέδρου Γιάννη Νικ. Αλευρά» (151), συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Ιωάννη Βρούτση, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις».

Στη συνεδρίαση παρέστησαν ο Υπουργός Οικονομικών, κ. Κωνσταντίνος Χατζηδάκης, ο Υφυπουργός Οικονομικών, κ. Θεοχάρης (Χάρης) Θεοχάρης, ο Υφυπουργός Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Τσακαλώτος Ευκλείδης, Φερχάτ Οζγκιούρ, Μαμουλάκης Χαράλαμπος (Χάρης), Γερουλάνος Παύλος, Κατρίνης Μιχαήλ, Καραθανασόπουλος Νικόλαος, Κτενά Αφροδίτη, Συντυχάκης Εμμανουήλ, Παπαναστάσης Νικόλαος, Κόντης Ιωάννης, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Καραγεωργοπούλου Ελένη και Χουρδάκης Μιχαήλ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Ξεκινάμε την πρώτη συνεδρίαση της Επιτροπής μας. Σας καλωσορίζω όλες και όλους. Εύχομαι να είναι «καλοτάξιδη» η Επιτροπή, όπως συνηθίζουμε να λέμε στις Κυκλάδες, να είναι γόνιμη, ουσιαστική, παραγωγική για το σύνολο του Κοινοβουλίου και του ελληνικού λαού.

Αρχίζει, λοιπόν, η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών με τίτλο «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις».

Στη συνεδρίαση παρίστανται ο Υπουργός Οικονομικών, ο κ. Κωνσταντίνος Χατζηδάκης, οι Υφυπουργοί Οικονομικών, κ.κ. Θεοχάρης Θεοχάρης και Αθανάσιος Πετραλιάς αντίστοιχα, καθώς και αρμόδιοι υπηρεσιακοί παράγοντες.

Πριν προχωρήσουμε στην εισήγηση του σχεδίου νόμου, θα ήθελα να προτείνω τον προγραμματισμό των επόμενων συνεδριάσεων. Η εισήγησή μου είναι να συνεχίσουμε την ερχόμενη Δευτέρα, 24/7 με δύο συνεδριάσεις. Η μία να είναι στις 12:00΄ για την ακρόαση των εξωκοινοβουλευτικών προσώπων, όπως προβλέπει το άρθρο 38 του Κανονισμού της Βουλής και η άλλη στις 15:00΄ για τη συζήτηση επί των άρθρων. Η επεξεργασία του σχεδίου νόμου προτείνεται να ολοκληρωθεί με την 4η συνεδρίαση που θα διατεθεί για τη β΄ ανάγνωση την Τρίτη 25/7 και ώρα 10:00΄. Και οι τρεις συνεδριάσεις θα διεξαχθούν στην Αίθουσα Γερουσίας.

Πριν προχωρήσουμε στις εισηγήσεις, θα δώσω τον λόγο στους Εισηγητές και στους Ειδικούς Αγορητές για να προτείνουν φορείς, ενώ θα θέλαμε αυτές οι προτάσεις να κατατεθούν και γραπτώς από τους Εισηγητές για τα εξωκοινοβουλευτικά πρόσωπα.

Οι Εισηγητές εκ μέρους των Κομμάτων για το νομοσχέδιο είναι ο κ. Ξενοφών Μπαραλιάκος, εκ μέρους της Ν.Δ., της Πλειοψηφίας, ο κ. Χαράλαμπος Μαμουλάκης, εκ μέρους της Μειοψηφίας, του ΣΥΡΙΖΑ, ο κ. Παρασκευάς Κουκουλόπουλος, Ειδικός Αγορητής, εκ μέρους του ΠΑΣΟΚ-Κίνημα Αλλαγής, ο κ. Εμμανουήλ Συντυχάκης, εκ μέρους του ΚΚΕ, ο κ. Αθανάσιος Χαλκιάς, εκ μέρους των Σπαρτιατών, από την Ελληνική Λύση ο κ. Βασίλειος Βιλιάρδος, ο κ. Ανδρέας Βορύλλας εκ μέρους της Νίκης και η κυρία Ελένη Καραγεωργοπούλου εκ μέρους της Πλεύσης Ελευθερίας.

Προχωράμε στους Εισηγητές και Ειδικούς Αγορητές και οι συνάδελφοι που επιθυμούν να τοποθετηθούν μπορούν να ενημερώσουν τη Γραμματεία της Επιτροπής για την κατάρτιση του καταλόγου.

Τον λόγο έχει ο Εισηγητής της Πλειοψηφίας, κ. Ξενοφών Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Εμείς προτείνουμε την Ένωση Ασφαλιστικών Εταιρειών Ελλάδος, το Οικονομικό Επιμελητήριο Ελλάδος, την ΠΟΣΔΕΠ, την ΠΟΜΕΝΣ, το Εθνικό Συμβούλιο Νεολαίας, την ΠΟΑΣΥ και την ΑΔΕΔΥ. Θα καταθέσουμε τις προτάσεις μας και γραπτώς, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Επιπρόσθετα, για την ακρόαση των φορέων τη Δευτέρα, πέραν της ΑΔΕΔΥ, προτείνουμε την ΕΜΔΥΔΑΣ, την ΕΣΕΕ, τη ΓΣΕΒΕΕ, το Οικονομικό Επιμελητήριο που αναφέρθηκε και προηγουμένως, καθώς και τον Σύλλογο Δανειοληπτών.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Επιπρόσθετα, κύριε Πρόεδρε, την Ένωση Ελλήνων Ερευνητών, την ΕΚΠΟΙΖΩ, την ΕΣΑμεΑ και την ΠΑΝΣΥΠΟ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Κύριε Πρόεδρε, εμείς προτείνουμε την Ομοσπονδία Συλλόγων Υπαλλήλων Αιρετών Περιφερειών Ελλάδας και την Πανελλήνια Ομοσπονδία Σωματείων Εργαζομένων ΥΠΕΧΩΔΕ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «Σπαρτιάτες»):** Είμαστε καλυμμένοι, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχειο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Θα καταθέσουμε γραπτώς τους φορείς, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “Νίκη”»):** Είμαστε καλυμμένοι, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ηκυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, εμείς προτείνουμετον Πανελλήνιο Σύλλογο Συνταξιούχων Συμβολαιογράφων.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Ωραία, θα επεξεργαστούμε τις προτάσεις και μετά θα ανακοινώσουμε ποιοι θα προσκληθούν από τους εξωκοινοβουλευτικούς φορείς.

Κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριοι Υπουργοί, κύριοι Υφυπουργοί, κυρίες και κύριοι συνάδελφοι, το υπό επεξεργασία νομοσχέδιο του Υπουργείου Οικονομικών, πέρα από τις αυτοτελείς επιμέρους ρυθμίσεις του, τις οποίες θα αναλύσω διεξοδικά στη συνέχεια, διατρανώνει τις βασικές αρχές που διέπουν την Κυβέρνησή μας. Ήδη, από το παρόν σχέδιο νόμου καλύπτεται το 50%, περίπου, των προεκλογικών δεσμεύσεων της Νέας Δημοκρατίας. Άμεσα και δεσμευτικά, με συνέπεια λόγων και έργων, υλοποιούμε το προεκλογικό μας πρόγραμμα και θέτουμε σε εφαρμογή το σχέδιο των προγραμματικών μας εξαγγελιών.

Ειδικότερα, το νομοσχέδιο αυτό περιλαμβάνει μέτρα ενίσχυσης του εισοδήματος των πολιτών, με το συνολικό ύψος των παρεμβάσεων να είναι 1,1 δισεκατομμύρια ευρώ τον χρόνο, δηλαδή 4,4 δισεκατομμύρια για την επόμενη τετραετία, ενώ, επιπλέον, 385 εκατομμύρια ευρώ είναι το όφελος των ρυθμίσεων που θα ισχύσουν για φέτος. Οι ρυθμίσεις αυτές εστιάζουν στην ενίσχυση του εισοδήματος των μισθωτών, δηλαδή, των δημοσίων και ιδιωτικών υπαλλήλων, των συνταξιούχων και των νέων, των ιδιοκτητών ακινήτων, αλλά και συνολικά των ελληνικών οικογενειών με την αύξηση του αφορολογήτου, τη μείωση φόρων και τις οριζόντιες και εξειδικευμένες εισοδηματικές ενισχύσεις. Αυτό σημαίνει ότι ένα μεγάλο κομμάτι της ελληνικής κοινωνίας θα δει έμπρακτα και μεσομακροπρόθεσμα σημαντική αύξηση στο μηνιαίο και ετήσιο εισόδημα του και όλα αυτά μετά από 14 ολόκληρα χρόνια. Ασφαλής μετάβαση, λοιπόν, από την Ελλάδα της κρίσης και της υπερχρέωσης, στην Ελλάδα της ευημερίας, της ασφάλειας και των ίσων ευκαιριών για όλους.

Κι εδώ ακριβώς, κυρίες και κύριοι συνάδελφοι, εντοπίζεται και μία βασική αξιακή διαφορά από τις δυνάμεις της Αντιπολίτευσης. Υλοποιούμε τον προγραμματικό μας λόγο, αυξάνουμε μισθούς και συντάξεις, ενισχύουμε με τρόπο έμμεσο και άμεσο το εισόδημα των πολιτών, χωρίς να θέτουμε σε κίνδυνο τη δημοσιονομική σταθερότητα της χώρας μας. Είναι πρόδηλο, ότι οι κορυφαίοι στόχοι της οικονομικής μας πολιτικής βαίνουν παράλληλα και παραπληρωματικά. Και η άμεση ανάκτηση της επενδυτικής βαθμίδας και η άμεση αποπληρωμή των δανειακών υποχρεώσεων της χώρας από την πρώτη μνημονιακή σύμβαση, ύψους άνω των 5 δισεκατομμυρίων ευρώ, αλλά και η μείωση του δημοσίου χρέους στο τέλος της τετραετίας θα επιτευχθούν με εργατικότητα, ρεαλισμό και συνέπεια. Απέναντι σε όσους πλειοδοτούν σε λαϊκισμό, ανέξοδη παροχολογία και φθηνά επικοινωνιακά τεχνάσματα, εμείς αντιπαραθέτουμε την ευθύνη και την ειλικρίνεια. Υπηρετούμε μία στρατηγική ενίσχυσης των εισοδημάτων για το σύνολο των πολιτών, χωρίς να ναρκοθετούμε το μέλλον της χώρας και των παιδιών μας. Άλλωστε, ήταν οι ίδιοι οι πολίτες εκείνοι που αποδοκίμασαν με την ψήφο τους στην πρόσφατη κάλπη, όσους υπόσχονταν στους πάντες τα πάντα. Όπως, άλλωστε, δήλωσε και ο ίδιος ο Υπουργός Οικονομικών, ο κ. Χατζηδάκης, το τρίπτυχο που συνοψίζει τους πυλώνες του υπό επεξεργασία νομοσχεδίου είναι η ανάπτυξη της οικονομίας, μεγαλύτερο εισόδημα για τους Έλληνες, στήριξη των ευάλωτων πολιτών.

Οι βασικές μας ιδεολογικές αρχές αποτυπώνονται ξεκάθαρα στις ρυθμίσεις του παρόντος νομοσχεδίου: μείωση φόρων και κοινωνική δικαιοσύνη, ενίσχυση του εισοδήματος της μεσαίας τάξης, κίνητρα για τη στήριξη των οικογενειών για την αναχαίτιση της δημογραφικής καθίζησης, έμπρακτη αναγνώριση σε επαγγελματίες και κοινωνικές ομάδες που επωμίστηκαν, όλο το προηγούμενο διάστημα, το βαρύ φορτίο των αλλεπάλληλων κρίσεων, έμφαση στη νέα γενιά και στοχευμένη επιδοματική πολιτική για τους αληθινά ευάλωτους συμπολίτες μας.

Παρά το γεγονός, ότι στη συνέχεια της επεξεργασίας του νομοσχεδίου θα αναλυθούν εκτενέστερα οι επιμέρους ρυθμίσεις του για κάθε κατηγορία συμπολιτών μας χωριστά, στην πρώτη αυτή εισαγωγική εισήγησή μου θα σας σταχυολογήσω το βασικό περίγραμμα των μέτρων εισοδηματικής ενίσχυσης. Όλοι οι δημόσιοι υπάλληλοι, ανεξαρτήτως επιπέδου εκπαίδευσης, ετών προϋπηρεσίας και οικογενειακής κατάστασης, θα δουν οριζόντια αύξηση 70 ευρώ στις αποδοχές τους από 1/1/2024. Οι αυξήσεις εφαρμόζονται με τον ίδιο τρόπο, τόσο στο ενιαίο, όσο και στα ειδικά μισθολόγια. Επιπρόσθετα, οι δημόσιοι υπάλληλοι που κατέχουν θέσεις ευθύνης, καθώς και εκείνοι με παιδιά θα δουν, επιπλέον, ενίσχυση του εισοδήματός τους, λόγω της αύξησης, κατά 30% του επιδόματος θέσης τους, αλλά και του ποσού της οικογενειακής παροχής για κάθε παιδί.

Ειδικότερα, το μέσο ετήσιο όφελος για κάθε δημόσιο υπάλληλο από τον συνδυασμό των παραπάνω αυξήσεων ανέρχεται σε επιπλέον 1.292 ευρώ μεικτά ή 800 ευρώ καθαρά. Μάλιστα, το μέσο ετήσιο όφελος ανά υπάλληλο αυξάνεται σε 2.084 ευρώ μεικτά ή 1.476 ευρώ καθαρά, εάν συνυπολογιστούν και οι επιπλέον αυξήσεις ή απαλλαγές που εφαρμόζονται από το 2023, δηλαδή, η κατάργηση της ειδικής εισφοράς αλληλεγγύης, η κατάργηση της ειδικής εισφοράς 1% του Ταμείου Πρόνοιας Δημοσίων Υπαλλήλων, η διευθέτηση των μισθολογικών αιτημάτων των Ενόπλων Δυνάμεων, η αύξηση του αφορολογήτου κατά 1.000 ευρώ για κάθε παιδί και άλλα. Πρόκειται, επομένως, για μία μεσοσταθμική ετήσια ωφέλεια ενός και παραπάνω επιπλέον μισθού για κάθε δημόσιο υπάλληλο. Για να δώσουμε ένα συγκεκριμένο παράδειγμα, δημόσιος υπάλληλος με δύο παιδιά θα δει αύξηση 70, περίπου, ευρώ τον μήνα στο μισθό του και επιπλέον, 50 ευρώ αύξηση της οικογενειακής παροχής για τα δύο παιδιά, συνολικό όφελος 1.440 ευρώ ετησίως. Αν ο υπάλληλος αυτός κατέχει και τη θέση τμηματάρχη τότε θα έχει επιπλέον όφελος της τάξης των 87 ευρώ τον μήνα λόγω της αύξησης, κατά 30% του επιδόματος της θέσης ευθύνης. Επομένως, το συνολικό ετήσιο όφελος κυμαίνεται στα 2.384 ευρώ μεικτά ή 1.540 ευρώ καθαρά. Στο συνολικό όφελος θα πρέπει να συνυπολογιστεί και η αύξηση του αφορολογήτου κατά 1.000 ευρώ για κάθε παιδί που θα αποφέρει, επιπλέον, 220 ευρώ το χρόνο.

Συνοψίζοντας σε τίτλους στις ρυθμίσεις του υπό επεξεργασία νομοσχεδίου, οι συμπολίτες μας θα δουν μια σειρά μέτρων που σε σύντομο χρονικό διάστημα θα αυξήσουν τον μηνιαίο ή τον ετήσιο προϋπολογισμό τους. Οριζόντια, λοιπόν, αύξηση κατά 70 ευρώ τον μήνα για όλους τους δημοσίους υπαλλήλους, τόσο του ενιαίου, όσο και των ειδικών μισθολογίων, αύξηση της οικογενειακής παροχής, κατά 20 ως 50 ευρώ τον μήνα, ανάλογα με τον αριθμό των παιδιών, αύξηση κατά 30% του επιδόματος θέσης ευθύνης, αύξηση των επιδομάτων παραμεθορίου ιδιαίτερων συνθηκών εργασίας για τα στελέχη των Ενόπλων Δυνάμεων και των Σωμάτων Ασφαλείας, καθώς και των εξόδων διανυκτέρευσης και χιλιομετρική αποζημίωσης για όλους τους υπαλλήλους. Επιπλέον, αυξήσεις στις αποδοχές των πανεπιστημιακών, κατ’ εφαρμογή σχετικών αποφάσεων του ΣτΕ και μέσω της θέσπισης επιδόματος βιβλιοθήκης.

Πέραν αυτών, αυξάνεται το αφορολόγητο για τους φορολογούμενους με εξαρτώμενα τέκνα, παρατείνεται ως τον Οκτώβριο το market pass, διπλασιάζεται το ύψος της χρηματοδότησης της ΔΥΠΑ κατά 375 εκατ. ευρώ για το πρόγραμμα «Σπίτι μου» με τη δέσμευση του αρχικού ποσού χρηματοδότησης. Θεσπίζεται από φέτος το Youth pass, ύψους 150 ευρώ για τους νέους μας 18 και 19 ετών. Απαλλάσσονται μόνιμα από τη συμμετοχή στη δαπάνη αγοράς φαρμάκων οι πρώην δικαιούχοι του ΕΚΑΣ. Μειώνεται κατά 10% ο ΕΝΦΙΑ για τις κατοικίες που ασφαλίζονται για σεισμό, πυρκαγιά και πλημμύρες. Μάλιστα, το επιτελείο του Υπουργείου επέδειξε άμεσα αντανακλαστικά, για να προλάβει τυχόν αρρυθμίες της αγοράς και θέσπισε δικλείδες που θα διασφαλίσουν την ορθή εφαρμογή του μέτρου, όπως, για παράδειγμα, ότι η ασφάλιση πρέπει να καλύπτει το σύνολο του κόστους ανακατασκευής του ακινήτου, το οποίο δεν μπορεί να είναι χαμηλότερο από 1.000 ευρώ, ανά τετραγωνικό μέτρο.

Τίθεται πλαφόν 3% στις αυξήσεις των ενοικίων που καταβάλλει το δημόσιο για τη στέγαση υπηρεσιών. Θεσμοθετείται η ποσοτικοποίηση των προγραμμάτων των πολιτικών κομμάτων από το Ελληνικό Δημοσιονομικό Συμβούλιο, ενώ μετά και τις τελευταίες προσθήκες προβλέπεται η απονομή ανώτερου μισθολογικού κλιμακίου σε έμμισθους δικηγόρους του δημοσίου που έχουν ολοκληρώσει μεταπτυχιακές και διδακτορικές σπουδές, όπως ισχύει για τους λοιπούς δημοσίους υπαλλήλους.

Διευκολύνεται η ολοκλήρωση της συντήρησης και υποστήριξης των υποβρυχίων του Πολεμικού Ναυτικού στα Ναυπηγεία Ελευσίνας με μικρή παράταση των συμβάσεων του προσωπικού που απασχολείται εκεί.

Χορηγείται οικονομική ενίσχυση, ύψους 100 έως 150 ευρώ, στα πλαίσια του Κοινωνικού Τουρισμού για την στήριξη του τουρισμού στη Βόρεια Εύβοια. Επεκτείνονται ρυθμίσεις του Υπουργείου Ανάπτυξης για την περιστολή φαινομένων αθέμιτης κερδοφορίας, στα πλαίσια του περιθωρίου μικτού κέρδους, όπως και το «Καλάθι του νοικοκυριού» έως 31/12/2023.

Επιτρέψτε μου να σταθώ στη ρύθμιση της κοστολόγησης των προγραμμάτων των κομμάτων, διότι παρουσιάζει ιδιαίτερο ενδιαφέρον και μάλιστα, αποτέλεσε πεδίο πολιτικού διαξιφισμού, κατά την πρόσφατη προεκλογική περίοδο. Η θεσμοθέτηση της κοστολόγησης των προγραμμάτων των πολιτικών κομμάτων συνιστά ένα καίριο βήμα προόδου για το πολιτικό μας σύστημα. Με αυτό τον τρόπο αποσοβείται ο κίνδυνος να έρχονται στην εξουσία κόμματα και πολιτικοί με ψεύδη, ανακρίβειες, ανερμάτιστες υποσχέσεις και απύθμενη παροχολογία. Η βάσανος της κοστολόγησης των πολιτικών προγραμμάτων θα θέσει σε έλεγχο τον ακραιφνή λαϊκισμό που ταλαιπώρησε τη χώρα την τελευταία δεκαετία και έθεσε σε κίνδυνο το υγιές πολιτικό κλίμα που απαιτείται για την εύρυθμη λειτουργία του πολιτεύματός μας. Αποτελεί ένα σημαντικό βήμα για την αναβάθμιση του πολιτικού ήθους και της κοινοβουλευτικής μας πρακτικής.

Κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη παραμένει συνεπής με τις προεκλογικές της εξαγγελίες και τις προγραμματικές της δηλώσεις, ακριβώς επειδή εφάρμοσε έναν ειλικρινή διάλογο με τους πολίτες και στοχευμένες και οριζόντιες παρεμβάσεις. Το υπό συζήτηση νομοσχέδιο κομίζει μόνο θετικές διατάξεις για την ελληνική κοινωνία. Μειώνει φόρους, αυξάνει το εισόδημα, έχει κοινωνικό πρόσημο και ανακατανέμει δίκαια το απόθεμα της δημοσιονομικής μας πολιτικής, εκείνης που έκανε την ελληνική οικονομία, όχι μόνο να αντέξει την προηγούμενη τετραετία, αλλά και να αναπτυχθεί και να μεγαλώσει το ΑΕΠ της.

Κυρίες και κύριοι συνάδελφοι, η Νέα Δημοκρατία προσήλθε στον κοινοβουλευτικό διάλογο της δεύτερης τετραετίας διακυβέρνησής της πολύ καλά προετοιμασμένη και σαφής. Αξίζουν συγχαρητήρια, τόσο στον Υπουργό, όσο και στους Υφυπουργούς Οικονομικών, που μέσα σε τόσο σύντομο χρονικό διάστημα από την συγκρότηση του ελληνικού Κοινοβουλίου σε Σώμα, έφεραν άμεσα το υπό συζήτηση νομοσχέδιο προς ψήφιση στη Βουλή, δίνοντας το στίγμα της οικονομικής πολιτικής που θα εφαρμόσει η Κυβέρνηση της Νέας Δημοκρατίας, μιας πολιτικής απόλυτα ευθυγραμμισμένης με τις ιδεολογικές μας αρχές.

Κλείνω, κρατώντας από το παρόν νομοσχέδιο τις πέντε λέξεις που υπάρχουν στον τίτλο του: ενίσχυση, εισόδημα, μισθωτοί, νέοι, οικογένεια. Ενίσχυση, διότι ήρθαμε να ενισχύσουμε, να στηρίξουμε και να αποκαταστήσουμε τις κοινωνικές αδικίες και τις οικονομικές στρεβλώσεις ετών. Εισόδημα, διότι αποτελεί την αναγκαία συνθήκη, για να βελτιωθεί η καθημερινότητα και η ζωή όλων των πολιτών. Μισθωτοί, διότι υπήρξαν διαχρονικά οι μεγάλοι αδικημένοι και παραγκωνισμένοι της ελληνικής πραγματικότητας, παρά το γεγονός ότι οι μεν ιδιωτικοί υπάλληλοι «σήκωσαν στις πλάτες τους» την ιδιωτική οικονομία και οι δε δημόσιοι υπάλληλοι είναι οι στυλοβάτες της Δημόσιας Διοίκησης και του ελληνικού κράτους. Ενσάρκωσαν, στην κυριολεξία, την κρατική μέριμνα υπέρ των πολιτών. Νέοι, γιατί είναι το μέλλον μας και οικογένεια, γιατί είναι εκείνη που διασφαλίζει το παρελθόν, το παρόν και το μέλλον της πατρίδας μας.

Αυτοί είμαστε, αυτές είναι οι αρχές μας. Αυτά πράττουμε και θα συνεχίσουμε να τα κάνουμε, καθ’ όλη τη διάρκεια της δεύτερης τετραετίας, έως ότου υλοποιήσουμε και την τελευταία προεκλογική μας δέσμευση, έως ότου ψηφίσουμε και την τελευταία αναγκαία μεταρρύθμιση υπέρ των πολιτών. Σας ευχαριστώ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει εκ μέρους της Μειοψηφίας, ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, προτού ξεκινήσω την τοποθέτησή μου, σε ότι αφορά την εισαγωγή για το νομοσχέδιο, θα ήθελα να κάνω δύο παρεμβάσεις. Νομίζω ξεχάστηκαν δύο φορείς που αξίζει τον κόπο να κληθούν τη Δευτέρα στη συνεδρίαση μας. Είναι η Ένωση Ελλήνων Ερευνητών που νομίζω ότι ξεχάστηκε. Αναφέρθηκε μετέπειτα; Ωραία, γιατί δεν είχα ενημερωθεί. Επίσης, να κληθούν οι εκπρόσωποι του Πυροσβεστικού Σώματος που νομίζω ότι είναι κρίσιμο, γιατί άπτεται και του δημοσίου. Αυτές τις δύο παρατηρήσεις. Η μία έχει ενσωματωθεί. Αν είναι εύκολο να προστεθεί και η άλλη.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής): Κύριε Μαμουλάκη,** τις σημειώνουμε και θα τα δούμε συνολικά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κυρίες και κύριοι συνάδελφοι, καταρχήν, να ευχηθώ καλή και παραγωγική θητεία σε όλους και όλες μας. Εύχομαι από καρδιάς, από τούτο το βήμα, να κάνουμε, όσο το δυνατόν πιο σκληρές, αλλά και όσο το δυνατόν πιο δημιουργικές αντιπαραθέσεις πάντα με κοινό παρονομαστή το όφελος της κοινωνίας.

Επίσης, επιτρέψτε μου να εκφράσω τον αποτροπιασμό μας για την τεράστια οικολογική καταστροφή που συντελείται, που έχει συντελεστεί, ήδη, στη χώρα μας, δύο εβδομάδες μόλις μετά τις πρόσφατες εκλογές. Είναι μία τεράστια οικολογική καταστροφή, η οποία προβληματίζει άπαντες. Τώρα, βέβαια, δεν είναι η ώρα για την απόδοση ευθυνών, απλά να μπορέσουμε να τιθασεύσουμε το φαινόμενο. Τώρα, είναι η ώρα της συμπαράστασης προς όσους έχουν ήδη χάσει τις περιουσίες τους, που είδαν τις περιουσίες τους να γίνονται στάχτη. Τώρα, είναι η ώρα της αλληλεγγύης σε όσους σε αυτές τις απίστευτες συνθήκες επιχειρούν με αυτοθυσία. Όμως, πλέον, οι επιστήμονες κάνουν λόγο, επί της ουσίας, για περιβαλλοντική κατάρρευση ολόκληρου του Λεκανοπεδίου, όταν γνωρίζουμε, για παράδειγμα, ότι στα Δερβενοχώρια, μερικά χιλιόμετρα από την καρδιά της πρωτεύουσας, δεν επιχειρούσε για ημέρες κανένα πυροσβεστικό μέσο, όταν γνωρίζουμε ότι για πρώτη φορά, εδώ και δεκαετίες, η Κυβέρνηση είχε αφθονία επενδυτικών πόρων, μέσω του RRF του Ταμείου Ανθεκτικότητας και Ανάκαμψης, μάλιστα, tailor made για τη θωράκιση της χώρας μας, αλλά και πάλι τα μέσα δεν επαρκούσαν. Και όταν γνωρίζουμε ότι τα σημερινά φαινόμενα ήταν απολύτως επιστημονικά προβλέψιμα, αλλά, δυστυχώς, μέχρι και χθες, έχουμε απωλέσει 200.000 στρέμματα πρασίνου. Μην έχετε καμία αμφιβολία ότι θα έρθει η ώρα για την αναζήτηση των ευθυνών.

Με το σημερινό νομοσχέδιο η Κυβέρνηση θέλει να επιτύχει ένα διπλό επικοινωνιακό στόχο. Από τη μία, να φανεί πιστή στις προεκλογικές της εξαγγελίες και στις τελευταίας στιγμής προεκλογικές παροχές που ανακοίνωσε. Από την άλλη, να αποδείξει ότι δεν στέκεται παθητικά απέναντι στην ξέφρενη αναμφίβολα πληθωριστική κρίση, αλλά ότι αντίθετα σπεύδει να ενισχύσει τα εισοδήματα των μισθωτών του δημοσίου και των συνταξιούχων. Θα προσπαθήσω, στη συνέχεια, να επιχειρηματολογήσω για το ότι οι παρεμβάσεις αυτές αποτελούν «σταγόνα στον ωκεανό» της διάβρωσης των εισοδημάτων από την πληθωριστική κρίση και των εν λόγω κοινωνικών κατηγοριών και ακόμα περισσότερο, ότι ο βασικός κορμός, ο βασικός πυρήνας του νομοσχεδίου, δηλαδή, οι παρεμβάσεις στο μισθολόγιο των δημοσίων υπαλλήλων, εξυπηρετεί και άλλου τύπου μετασχηματισμούς της δημόσιας απασχόλησης στο εσωτερικό του δημοσίου. Συγκεκριμένα, κατατείνει στην όξυνση των εισοδηματικών ανισοτήτων στο εσωτερικό, στην καρδιά του δημοσίου τομέα.

Πριν, όμως, υπεισέλθω στις επιμέρους διατάξεις του νομοσχεδίου, επιτρέψτε μου να σας πω, ότι, επί της αρχής, ο ΣΥΡΙΖΑ, στηρίζει οποιαδήποτε αύξηση των εισοδημάτων των μισθωτών, παρά τον «κουτσό», πονηρό και επικοινωνιακό τρόπο, με τον οποίο σπεύδετε σήμερα να νομοθετήσετε. Η κεντρική ιδέα του νομοσχεδίου αφορά στην οριζόντια αύξηση του μισθού των δημοσίων υπαλλήλων, κατά 70 ευρώ μεικτά, δηλαδή, κατά 45 ευρώ, περίπου, καθαρά. Υπενθυμίζεται ότι τα τελευταία 13 χρόνια ο μισθός των δημοσίων υπαλλήλων έχει μειωθεί, κατά 40% με αυστηρούς ονομαστικούς όρους. Έχει καταργηθεί ο 13ος και 14ος μισθός και πάνω απ’ όλα, την τελευταία τετραετία, την περίοδο, δηλαδή, που δεν υπήρχαν στη χώρα δημοσιονομικοί καταναγκασμοί από τους δανειστές, ο πραγματικός μισθός, εξαιτίας, ακριβώς, του πληθωρισμού, αλλά και η αγοραστική δύναμη των πολιτών, έχουν συρρικνωθεί δραματικά.

**Σε αυτή την πραγματικότητα η Κυβέρνηση απαντά με 45 ευρώ αύξηση. Αν η Κυβέρνηση σήμερα προσπαθούσε απλά να διατηρήσει το επίπεδο των μισθών των δημοσίων υπαλλήλων σταθερό στο ύψος του επιπέδου του 2019, η αύξηση του μισθού θα έπρεπε, κατ’ ελάχιστον, να κινείται στα όρια του 10%, επιεικώς.**

**Η δική μας προεκλογική πρόταση για την ενίσχυση του εισοδήματος περιλάμβανε την αύξηση, κατά 10% των μισθών στον δημόσιο τομέα, αλλά και τη θέσπιση μηχανισμού ετήσιας τιμαριθμικής αναπροσαρμογής και αυτό σας προτείνουμε να ενσωματώσετε και στις σημερινές διατάξεις. Η άρνηση της Κυβέρνησης σε αυτό το αίτημα δικαιολογείται από το επιχείρημα να συμπεριληφθούν στο νομοσχέδιο διαφορετικού τύπου αυξήσεις, όπως των επιδομάτων τέκνων τις οποίες και τις καλωσορίζουμε, αλλά και σε αυτές για τα επιδόματα θέσεων ευθύνης, των οποίων η ποσοστιαία αύξηση είναι πολύ, μα πολύ μεγαλύτερη, από αυτά του γενικού μισθού, ήτοι της τάξης του 30% οριζόντια, όταν, επί παραδείγματι, η μεικτή αύξηση του μισθού δημοσίου υπαλλήλου, κατηγορίας υποχρεωτικής εκπαίδευσης και μισθολογικού κλιμακίου 1, χωρίς τέκνα, ανέρχεται, οριακά, στο 9%. Όμως, τα οικογενειακά επιδόματα αφορούν το 40% των δημοσίων υπαλλήλων, ενώ αυτά των επιδομάτων θέσης ευθύνης, μόλις, το 20%. Έτσι, οι επιπτώσεις των σημερινών αυξήσεων αναμένεται να είναι ετερόκλητες για το σώμα των κρατικών λειτουργών και αντικειμενικά οδηγούν στην όξυνση της «ψαλίδας», μεταξύ των κατώτερων και των ανώτερων δημοσίων λειτουργών.**

**Παρενθετικά να πούμε ότι η αποσυμπίεση της μισθολογικής κλίμακας -γνωστός όρος από τους θεσμούς- στους δημοσίους υπαλλήλους, ήταν πάγιο αίτημα της τρόικα τη μακρινή εποχή των μνημονίων. Η μεταρρύθμιση αυτή, όμως, ήταν πολύ δύσκολο να επιτευχθεί με δημοσιονομικά ουδέτερο τρόπο. Άρα, η μορφή και ο χαρακτήρας των παροχών που σήμερα μάς παρουσιάζετε, εμπνέονται ευθέως από τις απαιτήσεις της τρόικα, ενώ, εν τέλει, και η ίδια η δομή των αυξήσεων που προωθείτε επιτείνει την υπονόμευση της λογικής πίσω από το ενιαίο μισθολόγιο και πολλαπλασιάζει τα ειδικά διακριτά ετερόκλητα καθεστώτα, τις ειδικές περιπτώσεις και τα γνωστά «ρετιρέ», όπως, για παράδειγμα, με την περίπτωση των αδικαιολόγητων αυξήσεων στις ειδικές αμοιβές των προϊσταμένων της ΑΑΔΕ, τις οποίες, μάλιστα, είχατε αποκρύψει από τη δημόσια διαβούλευση του νομοσχεδίου.**

**Πάμε τώρα να δούμε και ορισμένες άλλες ρυθμίσεις του σημερινού νομοσχεδίου. Αναφορικά με τις αυξήσεις που προβλέπονται στο ειδικό μισθολόγιο των μελών ΔΕΠ είναι ευπρόσδεκτες μεν, αλλά είναι, απολύτως, σαφές, ότι δεν ικανοποιούν τις αποφάσεις του ΣτΕ και άρα, αναπόφευκτα, θα οδηγήσουν σε νέες προσφυγές και δικαστικούς αγώνες των πανεπιστημιακών.**

**Θα ήθελα εδώ, επίσης, να κάνω ειδική μνεία στις ρυθμίσεις του άρθρου 44, αναφορικά με τη μείωση του ΕΝΦΙΑ. Κυρίες και κύριοι συνάδελφοι, η εν λόγω διάταξη αποτελεί μία άνευ προηγουμένου πριμοδότηση των ασφαλιστικών εταιρειών. Είναι, ουσιαστικά, σαν να μεταφέρετε απευθείας έσοδα από τα κρατικά ταμεία στα ταμεία των ασφαλιστικών εταιρειών, χωρίς καμία μα καμία ελάφρυνση στα λαϊκά εισοδήματα. Για το «Market pass» η κριτική της Αξιωματικής Αντιπολίτευσης νομίζω είναι γνωστή σε όλους. Το γεγονός ότι αναγκάζεστε να φέρνετε επεκτάσεις του μέτρου, είναι ενδεικτική του δομικού χαρακτήρα της πληθωριστικής κρίσης και άρα, της αναγκαιότητας ύπαρξης μόνιμης ενίσχυσης των εισοδημάτων, για την οποία επιχειρηματολογούμε, εδώ και πάρα πολύ καιρό. Άρα, είναι ασαφές, γιατί η Κυβέρνηση δεν βλέπει την αναγκαιότητα γενναίας αύξησης του βασικού μισθού και αντί γι’ αυτό επεκτείνει όλα αυτά τα καλοδεχούμενα μεν, ημίμετρα δε.**

**Και μιας και μιλάμε για ημίμετρα, πάμε και στο νέο ημίμετρο στο «Youth Pass». Εδώ οι επικοινωνιολόγοι της Νέας Δημοκρατίας, κατά την προεκλογική περίοδο, επιτυχώς, εντόπισαν τη δυσφορία τμημάτων της νεολαίας της χώρας για την περιορισμένη τους πρόσβαση σε πολιτισμικά αγαθά, για τη συρρίκνωση του δικαιώματός τους στη σχόλη, στον ελεύθερο χρόνο και τις διακοπές. Αν, όμως, οι επικοινωνιολόγοι της Νέας Δημοκρατίας έκαναν καλή δουλειά, δεν μπορούμε να πούμε το ίδιο για τον νομοθέτη της Νέας Δημοκρατίας. Ποιο είναι το κριτήριο, με το οποίο προσδιορίζεται ότι το επίδομα θα δίδεται στα 18 και στα 19 και όχι στα 20; Έχουν αποστερηθεί το δικαίωμα στην παραλία οι δευτεροετείς φοιτητές και όχι οι τριτοετείς; Αν, λοιπόν, η διάταξη αυτή αναγνωρίζει τη στέρηση των δικαιωμάτων στον ελεύθερο χρόνο και στην αναψυχή των νέων που απέχουν από την εργασία για τον οποιοδήποτε λόγο, τότε, κατ’ ελάχιστον, θα έπρεπε το επίδομα να εκτείνεται για όλη τη διάρκεια, για παράδειγμα, της φοίτησης ενός φοιτητή ή ενός σπουδαστή. Άρα, από μέρους μας σας προτείνουμε να επεκτείνεται το μέτρο, κατ’ ελάχιστο, μέχρι το 21ο έτος.**

**Κλείνοντας, θα ήθελα να εκθειάσω, για άλλη μία φορά, τους επικοινωνιολόγους της Νέας Δημοκρατίας. Η ρύθμιση για την κοστολόγηση των προγραμμάτων των κομμάτων ήταν, πράγματι, ευφυής ως προεκλογική κατηγορία που την «πετούσατε» δεξιά και αριστερά αδιακρίτως. Η διάταξη, όμως, που σήμερα μας φέρνετε είναι ένα «πουκάμισο αδειανό». Αν θέλατε όντως να βελτιώσετε την ποιότητα της Δημοκρατίας μας, εμβαθύνοντας στην κατανόηση των πολιτών στη μορφή και το περιεχόμενο του πολιτικού και κομματικού ανταγωνισμού, η σημερινή διάταξη θα έπρεπε να προβλέπει, κατ’ ελάχιστον, μία μεθοδολογία, μέσα από την οποία η κοστολόγηση να γίνεται. Κάτι τέτοιο φυσικά δεν προβλέπεται, γεγονός που αδυνατίζει, προφανώς, το επιστημονικό κύρος μιας τέτοιας διαδικασίας. Όπως φυσικά θα έπρεπε να έχετε ρωτήσει και το αν το Δημοσιονομικό Συμβούλιο, πλήρως, υποστελεχωμένο, «αφυδατωμένο» στελεχιακό σήμερα, έχει το απαραίτητο προσωπικό για να φέρει εις πέρας ένα τέτοιο δύσκολο και πολύπλοκο έργο.**

**Υπενθυμίζω ότι στις πρόσφατες εκλογές εκδήλωσαν το ενδιαφέρον τους 50 κόμματα και συνδυασμοί, εκ των οποίων ο Άρειος Πάγος ενέκρινε τα 32.**

**Στις επόμενες συνεδριάσεις, κύριε Πρόεδρε, θα επεκταθούμε και σε άλλες διατάξεις του νομοσχεδίου, γιατί σήμερα ο χρόνος είναι περιορισμένος.**

**Σας ευχαριστώ.**

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής): Τον λόγο έχει ο κ. Κουκουλόπουλος.**

**ΠΑΡΑΣΚΕΥΑΣ (ΠΑΡΗΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»): Ευχαριστώ, κύριε Πρόεδρε. Να ευχηθώ και εγώ με τη σειρά μου, η Επιτροπή μας να είναι ιδιαίτερα παραγωγική αυτή την κοινοβουλευτική περίοδο. Αν μη τι άλλο, από τη δική μας πλευρά, θα συμβάλουμε με όλες μας τις δυνάμεις, έτσι ώστε να προκύψουν συμπεράσματα για κρίσιμα ζητήματα που αφορούν στην ελληνική κοινωνία, μιας και το οικονομικό ζήτημα, η εθνική μας οικονομία, εξακολουθεί να βρίσκεται στο επίκεντρο του ελληνικού προβλήματος και επηρεάζει τα πάντα από το δημογραφικό, μέχρι την κλιματική αλλαγή και τις ανισότητες.**

**Πριν πω οτιδήποτε, είναι υποχρεωτικό να κάνω σχόλιο για την πολύ δυσάρεστη κατάσταση που ζούμε με τις πυρκαγιές. Σήμερα το πρωί, υπό φυσιολογικές συνθήκες, υπό άλλες συνθήκες, η συνεδρίασή μας θα είχε μία ξεχωριστή θέση στη δημοσιότητα, αλλά, δυστυχώς, κυριαρχείται από την τεράστια και σε κάποιες περιπτώσεις άνιση προσπάθεια των δυνάμεων της Πυροσβεστικής και των εθελοντών. Εγώ δεν θέλω να καταγγείλω κανέναν. Νομίζω ότι αυτή η κατάσταση πρέπει να μας προβληματίσει ιδιαίτερα, γιατί κάτι δεν κάνουμε καλά, κάπου δεν έχουμε προετοιμαστεί κατάλληλα με την κλιματική αλλαγή παρούσα. Θέλετε να πω η Κυβέρνηση; Θέλετε να πω η Πολιτεία; Θέλετε να πω όλοι μας; Σε κάθε περίπτωση, ενώ η κλιματική αλλαγή είναι παρούσα, η κατάλληλη πολιτική για την αντιμετώπιση των πυρκαγιών είναι απούσα. Αυτό είναι το μεγάλο πρόβλημα που αναδεικνύεται αυτές τις ημέρες και έχει μία τεράστια σχέση αυτό που λέω και με το νομοσχέδιο που συζητάμε, γιατί το κυρίαρχο ζήτημα των τελευταίων αρκετών ετών, από την ημέρα που βγήκαμε από το μνημόνιο και μετά -τότε υπήρχε αυτό το κυρίαρχο πρόβλημα της εποχής- είναι οι ανισότητες, τις οποίες, όλη την προηγούμενη περίοδο, η Κυβέρνηση με την πολιτική της ενίσχυσε και κατάφερε τα προηγούμενα χρόνια, με «πυροσβεστικά μέσα» να τις καλύψει σε έναν βαθμό, όχι όμως απόλυτα.**

**Σύμφωνα με την τελευταία έκθεση της Eurostat που δημοσιεύθηκε πολύ πρόσφατα, προχθές, το διάμεσο διαθέσιμο εισόδημα στην Ελλάδα το 2022, μειώθηκε και αυτό πρέπει να μας προβληματίσει, αν μη τι άλλο, δεδομένου ότι το 2022 είχαμε όλες τις ενισχύσεις στους λογαριασμούς ρεύματος, είχαμε όλα τα επιδόματα, είχαμε τις αυξήσεις στον βασικό μισθό κι όμως, το ενδιάμεσο το διαθέσιμο εισόδημα μειώθηκε. Αυτό δείχνει ότι οι πολιτικές που ασκούνται δεν είναι επαρκείς και πρέπει να ακολουθήσουμε μία άλλη οδό πιο διαρθρωτικών παρεμβάσεων, κύριε Υπουργέ.**

Και μάλιστα, εδώ, έρχομαι να κάνω την πρώτη παρατήρηση, ότι τα πράγματα δυσκολεύουν, όπως και με τις πυρκαγιές, λόγω της κλιματικής αλλαγής. Κι εδώ είναι η πραγματικά μεγάλη ομοιότητα για έναν και μόνο λόγο: έχει αλλάξει το πλαίσιο και το ξέρουμε καλά, κύριε Πρόεδρε, όλοι σε αυτή την Αίθουσα. Που βασίστηκε η επιδοματική πολιτική που την ονόμασα «πυροσβεστικού χαρακτήρα», το προηγούμενο διάστημα των τριών τεσσάρων ετών από την Κυβέρνηση της Νέας Δημοκρατίας; Σε δύο δεδομένα. Πρώτον, στη δημοσιονομική χαλάρωση, την οποία επέφερε η πανδημία και η αντιμετώπισή της και δεύτερον, στα υπερέσοδα που υπήρξαν από τον τουρισμό, κατά κύριο λόγο, στους λογαριασμούς της έμμεσης φορολογίας και έτσι η Κυβέρνηση είχε διαθέσιμους πόρους για να ασκεί αυτή την επιδοματική πολιτική που παρ’ όλα αυτά, ξανατονίζω, δεν στάθηκε ικανή να αυξήσει το ενδιάμεσο διαθέσιμο εισόδημα. Άρα, λοιπόν, οδήγησε σε ελεγχόμενη μεν αύξηση, των ανισοτήτων δε.

Αυτό, λοιπόν, είναι το ζήτημα. Εδώ έχουμε δύο μεγάλες αλλαγές. Η πρώτη μεγάλη αλλαγή είναι ότι η δημοσιονομική χαλάρωση, η οποία επικράτησε, επιβλήθηκε, όπως έπρεπε από την Ευρωπαϊκή Ένωση από την πανδημία και μετά, έχει λάβει τέλος, σύμφωνα με όλες τις αποφάσεις των ευρωπαϊκών θεσμικών οργάνων. Μπαίνουμε σε μία άλλη περίοδο αναγκαστικά. Μπαίνουμε σε μία περίοδο, όπου είναι πιο ελεγχόμενοι, πιο «σφιχτοί» οι στόχοι από δημοσιονομική άποψη και αυτό νομίζω το γνωρίζουν όλοι. Άρα, μικρότερα και τα περιθώρια.

Δεύτερον, στον τουρισμό υπάρχουν «σύννεφα». Εμείς δεν είμαστε η δύναμη η πολιτική που θα κινδυνολογήσουμε, επιχαίροντας από τα προβλήματα που εμφανίζονται στον τουρισμό. Υπάρχουν, όμως, «σύννεφα» στον τουρισμό, αυτή τη στιγμή. Υπάρχουν πολλές «φωνές» προβληματισμού, από πολλά σημεία της χώρας, από «ναυαρχίδες» του τουρισμού που λένε ότι φέτος περιμένουν αρκετά μειωμένη τουριστική κίνηση. Αυτό, βέβαια, θα επηρεάσει συγκεκριμένα και τα έσοδα, κατά συνέπεια, και τις δυνατότητες για επιδοματικές πολιτικές. Το ξέρετε, κύριε Πρόεδρε, καλά, από την περιοχή σας.

Προφανώς, δεν αξιολογήσαμε σωστά, η Κυβέρνηση, πρώτα απ’ όλα, ότι το τουριστικό «κύμα» του 2022, προφανώς, είχε να κάνει και με εύστοχες κινήσεις και με τα φυσικά κάλλη της πατρίδας μας. Όμως, επιπλέον, είχε να κάνει και με τη χρήση των Vouchersτου 2020 και του 2021, τα οποία δεν είχαν χρησιμοποιηθεί δύο έτη, κατά κόρον, λόγω της πανδημίας και χρησιμοποιήθηκαν το 2022. Έτσι, λοιπόν, φέτος θα έχουμε μία μείωση που από μία άποψη πρέπει να είναι η φυσιολογική. Δεν ξέρω, όμως, πόσο είναι η φυσιολογική ή αναμενόμενη. Το ζήτημα είναι, όμως, ότι επηρεάζει τον τομέα των εσόδων καθοριστικά, κατά συνέπεια και τις δυνατότητες για συνέχιση των πολιτικών που ασκήθηκαν τα προηγούμενα χρόνια.

Έτσι, λοιπόν, δεν είναι σωστή η κυβερνητική οπτική, όπως παρουσιάστηκε στις προγραμματικές δηλώσεις, ότι πήγαμε καλά τα τέσσερα χρόνια, μάς δικαίωσε το εκλογικό αποτέλεσμα, άρα, συνεχίζουμε στον ίδιο δρόμο, διότι έχουν αλλάξει οι συνθήκες και δεν άλλαξαν μόνο οι συνθήκες οικονομικά, κύριε Πρόεδρε. Έχει αλλάξει και κάτι ιδιαίτερα σημαντικό. Η Κυβέρνηση, πλέον, σήμερα δεν συγκρίνεται με μία προηγούμενη Κυβέρνηση, η οποία βαθμολογήθηκε πολύ χαμηλά, όπως η Κυβέρνηση του ΣΥΡΙΖΑ στις πρόσφατες εκλογές και με το αντίπαλο πρόγραμμα. Η Κυβέρνηση τώρα συγκρίνεται με τον εαυτό της και το καλύτερο παράδειγμα βρίσκεται στο νομοσχέδιο με το ζήτημα της ακρίβειας και το «market pass».

Κύριε Υπουργέ, προφανώς, καλά κάνετε και το επεκτείνετε. Δεν είναι εκεί, όμως, το ζήτημα. Δεν είναι ομολογία αποτυχίας, το να έχουμε ακόμα «market pass» και η ακρίβεια να έχει πάει στο 12,5% - 12,8% τον Ιούνιο μήνα; Έχει περάσει το 12% η ακρίβεια στα τρόφιμα και μάλιστα, σε βασικά είδη; Δηλαδή, ποιον επιδοτούμε με το «market pass», με αυτή τη διαδικασία; Την κερδοσκοπία, όταν δεν μπορούμε να κάνουμε αποτελεσματικούς ελέγχους. Εμείς δεν θέλουμε να δούμε εδώ λίστες με πρόστιμα, αν είναι πολλά ή λίγα, κύριε Πρόεδρε. Εμείς θέλουμε να δούμε αποτελεσματικούς ελέγχους που θα οδηγήσουν την αγορά σε αυτοσυγκράτηση και αυτορρύθμιση, γιατί αν δει η αγορά ότι υπάρχει σοβαρότητα από την πλευρά της Πολιτείας, προφανώς, δεν θα λειτουργεί κερδοσκοπικά και ανεξέλεγκτα. Που είναι, λοιπόν, τα μέτρα αποτελεσματικού ελέγχου, τα προηγούμενα χρόνια, έτσι ώστε να μην υπάρχει αυτή η δυνατότητα;

Κυρίες και κύριοι συνάδελφοι, αυτό θυμίζει έναν τομέα που γνωρίζουμε εγώ και ο κ. Υπουργός εξαιρετικά καλά, τον τομέα της ενέργειας. Με την ακρίβεια γίνεται ότι και με το ηλεκτρικό ρεύμα. Αγνοούσατε, κύριε Υπουργέ, συστηματικά και επίμονα την πρότασή μας για πλαφόν στη λιανική. Και φτάσαμε να δώσουμε 8 δις από τον Κρατικό Προϋπολογισμό για τους διάφορους λογαριασμούς, όπως αυτός των Ανανεώσιμων Πηγών, για να επιδοτήσουμε τους λογαριασμούς ρεύματος, αλλά δεν είναι έτσι. Εδώ είμαστε για να αποκαλύψουμε μια σειρά πράγματα. Ξέρετε, κύριε Υπουργέ, η Μονάδα «Πτολεμαΐδα 5»,την οποία εσείς και ο κ. Μητσοτάκης ξεκινήσατε να μετατρέψετε σε μονάδα φυσικού αερίου, εάν λειτουργούσε την περίοδο της ενεργειακής κρίσης, θα είχε απαλλάξει τον Κρατικό Προϋπολογισμό από το 20%, περίπου, των επιδοτήσεων σε ηλεκτρικό ρεύμα και μιλάμε για 1,6 δις. Θα καταθέσουμε το επόμενο διάστημα επίσημες μελέτες γι’ αυτό που σας λέω. Σύμφωνα με τις μελέτες κυμαίνονται, οι εκτιμήσεις από 1,3 έως 1,6 δις. Δηλαδή, επιλογές που κοστίζουν στον Κρατικό Προϋπολογισμό. Κάπως έτσι είναι τα πράγματα και με το «market pass». Λάθος επιλογές, δηλαδή, μάς οδηγούν στο να «τινάζουμε» τα ταμεία και βέβαια, με μικρές δυνατότητες το ζήτημα της ακρίβειας, πώς ακριβώς θα αντιμετωπιστεί εάν δεν πάρουμε σοβαρά μέτρα ενίσχυσης του εισοδήματος από τη μία και από την άλλη, ελέγχου των τιμών; Είναι ένα μέτρο, στο οποίο η Κυβέρνηση βαθμολογείται πολύ χαμηλά και πρέπει να ξαναδεί τις προτεραιότητές της.

Το ένα, λοιπόν, που έχει αλλάξει, κύριε Πρόεδρε, είναι οι συνθήκες στην οικονομία που πρέπει να αξιολογηθούν σοβαρά. Το δεύτερο είναι ότι η Κυβέρνηση, όπως είπα συγκρίνεται με τον εαυτό της και το τρίτο δεδομένο -επιτρέψτε μου και μην φανεί εγωιστικό- είναι ότι η Κυβέρνηση αυτή τη στιγμή με το ΠΑΣΟΚ έχει μία δύναμη πολιτική που έχει πάρει την απόφαση να ασκεί αντιπολίτευση, να συνεχίζει να ασκεί υπεύθυνη αντιπολίτευση, όπως έκανε και τα προηγούμενα χρόνια. Σήμερα, όμως, πιο δυνατή, με δέκα, επιπλέον, Βουλευτές, αλλά και με μία συγκεκριμένη λογική και αντίληψη. Θα ασκούμε αντιπολίτευση συγκεκριμένα, κύριε Πρόεδρε και κύριε Υπουργέ, θα το διαπιστώσετε το επόμενο διάστημα και στις επόμενες συνεδριάσεις της Επιτροπής, αλλά και στα επόμενα νομοσχέδια που θα περάσουν από την Επιτροπή μας, βάσει αρχών και αξιών, όπως κάναμε χθες για την ψήφο των Αποδήμων. Είχαμε την πιο τεκμηριωμένη κριτική στο νομοσχέδιο, στον κατεπείγοντα χαρακτήρα που θα μπορούσε να έχει μία άλλη προσέγγιση το θέμα, αλλά, προφανώς, ψηφίσαμε «ναι», όχι γιατί φοβόμαστε κανέναν, αλλά γιατί έχουμε αρχές και αξίες, τις οποίες υπηρετούμε και οι οποίες μας οδηγούν σε μια ορισμένη στάση.

Ως ΠΑΣΟΚ, λοιπόν, έχουμε μέτρο σύγκρισης και έχουμε αρχές, με τις οποίες θα κρίνουμε και θα συγκρίνουμε και θα τοποθετηθούμε, επί όλων των άρθρων. Προφανώς, δεν έχουμε καμία αντίρρηση να απαλλαγούν οι δικαιούχοι του ΕΚΑΣ από τη δαπάνη τη φαρμακευτική. Είμαστε, όμως, εδώ, για να θυμίζουμε, ότι με 620 εκατομμύρια ευρώ σε ετήσια βάση, 387.000 χαμηλοσυνταξιούχοι του ΕΚΑΣ μπορούν να έχουν μία αύξηση ορατή από 180 έως 200 ευρώ. Είναι μία πρόταση κατατεθειμένη, ως πρόταση νόμου, στην προηγούμενη Κοινοβουλευτική Περίοδο και την επαναφέρουμε σε κάθε συνεδρίαση. Τι νόημα έχει να δεχόμαστε να υπάρχουν συνταξιούχοι των 400 ευρώ;

Επίσης, πώς κάθε φορά θα συζητάμε για αυξήσεις μισθών, όπως αυτές οι οριζόντιες, θα μας τα πει η ΑΔΕΔΥ και θα τοποθετηθούμε στη συνέχεια και εμείς αναλυτικά, αν δεν ανοίξουμε το ζήτημα του «ξεπαγώματος» των τριετιών; Την ξέρω την απάντηση. Πρέπει να πάει η ανεργία, σύμφωνα με το Μεσοπρόθεσμο κάτω από 10%. Γιατί δεν το παλεύουμε να ξεκινήσει από τώρα; Πώς θα αντιμετωπίσουμε το δημογραφικό, πέρα από άλλες σοβαρές πολιτικές επιλογές, αν δεν «ξεπαγώσουν» οι τριετίες; Πώς θα απαντήσουμε στο διαθέσιμο εισόδημα και στη διευκόλυνση των εισοδημάτων, αν δεν συζητήσουμε σοβαρά την πρόταση του ΠΑΣΟΚ για το ιδιωτικό χρέος; Είναι δυνατόν με το «καλημέρα» των προγραμματικών δηλώσεων, δια στόματος του παριστάμενου Υπουργού, να ακούμε ότι δεν πρόκειται να γίνει καμία ρύθμιση, όταν σας έχουμε κάνει μία ολοκληρωμένη πρόταση για 120 δόσεις; Μάλιστα, επειδή εμείς δεν έχουμε τη λογική, ότι «τα κορόιδα πληρώνουν», εμείς λέμε οι συνεπείς, στην ίδια ρύθμιση που προτείνουμε, να ωφεληθούν με ένα 30% «κούρεμα» των υποχρεώσεών τους, για να υπάρχει, πραγματικά, μια ισοπολιτεία από την πλευρά του νομοθέτη, κάθε φορά που τον εκπροσωπούμε φυσικά, η Κυβέρνηση και κυρίως, βέβαια, η Βουλή.

Είμαστε, λοιπόν, εδώ για να αντιμετωπίσουμε, ξεκινώντας από το συγκεκριμένο νομοσχέδιο, όλα τα ζητήματα, με βάση κάποιες αρχές και κάποια κριτήρια. Το πρώτο, μακράν όλων, είναι η διαρκής έννοια μας για τη καταπολέμηση των ανισοτήτων που μαζί με τη κλιματική αλλαγή είναι τα δυο κορυφαία ζητήματα της εποχής. Δεύτερον, είμαστε εδώ, για να υποστηρίξουμε θέσεις που μας οδηγούν σε μία στέρεη ανάπτυξη, μία ανάπτυξη που δημιουργεί καλά αμειβόμενες θέσεις εργασίας. Η παραγωγική Ελλάδα από τον πρωτογενή τομέα, μέχρι και τη βιομηχανία και τη βιοτεχνία, θα βρίσκει στο πρόσωπο του ΠΑΣΟΚ διαρκώς μία στήριξη.

Είμαστε εδώ, για να βάλουμε ένα «φρένο» στον αφελληνισμό της ελληνικής οικονομίας. Είμαστε εδώ, για να στηρίξουμε με κάθε τρόπο τον μεγάλο χαμένο της υπερδεκαετούς κρίσης, που είναι η νέα γενιά. Είμαστε εδώ, βάσει αρχών και αξιών και με βασικά κριτήρια. Ένα βασικό κριτήριο, με το οποίο θα κρίνουμε κάθε φορά τα μέτρα και τις πολιτικές που φέρνετε στην Επιτροπή και θα προσδιορίζει τις προτάσεις μας, είναι η σύγκλισή μας με τον ευρωπαϊκό μέσο όρο. Για παράδειγμα, είναι πολύ καλό το μέτρο αύξησης του αφορολογήτου, κύριε Υπουργέ, για τα παιδιά. Όμως, πρέπει να συμφωνήσουμε στην Επιτροπή και περιμένουμε από εσάς να ακούσουμε την οπτική σας, ότι, παρ’ όλο που προστίθενται 1.000 ευρώ για κάθε τέκνο, η διαφορά της φορολογίας σε οικογένειες με παιδιά και χωρίς παιδιά η διαφορά είναι από τις μικρότερες. Είμαστε στη 19η θέση συγκεκριμένα στην Ευρωπαϊκή Ένωση. Η σύγκλησή μας με τον μέσο ευρωπαϊκό όρο, είναι βασικό κριτήριο που πρέπει να επιδιώκουν όλες οι πτέρυγες της Βουλής, αν θέλουμε πραγματικά να κάνουμε έναν διάλογο, ο οποίος θα οδηγεί σε παραγωγικά αποτελέσματα και όχι έναν διάλογο κωφών.

Εμείς, λοιπόν, με συγκεκριμένες αρχές αξίες και κριτήρια θα σταθούμε στο νομοσχέδιο. Θα τοποθετηθούμε στη συνέχεια και επί των άρθρων και στη δεύτερη ανάγνωση και στην Ολομέλεια. Ευχαριστώ πολύ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Συντυχάκης, εκ μέρους του Κομμουνιστικού Κόμματος.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας):** Ευχαριστώ πολύ, κύριε Πρόεδρε.

Είναι τραγικό, απίστευτο κι όμως αληθινό. Τον χειμώνα να πνίγεται ο λαός, το καλοκαίρι να καίγεται και το περιβάλλον να καταστρέφεται. Μόνο οργή και θυμό προκαλούν οι ισχυρισμοί της Κυβέρνησης, ότι γίνεται ό,τι είναι ανθρωπίνως δυνατόν, ό,τι φωτιές είχαμε και θα έχουμε, ότι φέτος δόθηκαν 25 εκατομμύρια ευρώ στους Δήμους για την πυροπροστασία ή ότι εξασφαλίστηκαν τα περισσότερα μέσα από ποτέ. Παρ’ όλα αυτά, «τρεχάτε να σωθείτε». Σπουδαία κατάκτηση. Πρόκειται για προδιαγεγραμμένα «εγκληματικά» αδιέξοδα, που επιχειρεί η Κυβέρνηση να τα διαχειριστεί, επικαλούμενη πότε την κλιματική κρίση, τα πρωτόγνωρα φαινόμενα, πότε το ανάγλυφο, πότε τις χρήσεις γης που κάνουν αδύνατη την πυρόσβεση.

Το Κομμουνιστικό Κόμμα Ελλάδας, δεν «θα πετάξει την μπάλα στην κερκίδα», λέγοντας ότι δεν είναι η ώρα τώρα και θα λογαριαστούμε μετά. Κάνουμε πράξη το σύνθημα, «μόνο ο λαός μπορεί να σώσει τον λαό». Μπήκε στην πρώτη γραμμή κατάσβεσης με τα μέλη του, τα μέλη της Κομμουνιστικής Νεολαίας Ελλάδας, για να σωθούν λαϊκές περιουσίες, να προστατευθούν οι εργαζόμενοι, για να βρεθεί στο στόχαστρο ο πραγματικός αντίπαλος. Ένας αντίπαλος που «τσακίζει» πολύπλευρα τον λαό, είναι η ανάπτυξη σας, «πράσινη», «μαύρη», είναι τα κέρδη η δράση των επιχειρηματικών ομίλων. Κατά τη γνώμη μας, η πηγή του «εγκλήματος» είναι η πολιτική, που κριτήριό της έχει την εμπορευματοποίηση των πάντων και η διέξοδος βρίσκεται στη σύγκρουση με αυτή την πολιτική και στη διεκδίκηση ουσιαστικών μέτρων προστασίας. Θα δοθεί η δυνατότητα να αναφερθούμε αναλυτικότερα, κατά τη διάρκεια συζήτησης και σε άλλες περιπτώσεις στις Επιτροπές ή στην Ολομέλεια.

Έρχομαι τώρα στο συζητούμενο νομοσχέδιο. Η Κυβέρνηση κατέθεσε ένα νομοσχέδιο με τον ψευδεπίγραφο τίτλο «Ενίσχυση του εισοδήματος των μισθωτών, των νέων και της οικογένειας». Είναι ψευδεπίγραφο, διότι περιλαμβάνει μέτρα κοροϊδία για το μισθολόγιο των δημοσίων υπαλλήλων, των πανεπιστημιακών και των ερευνητών. Μέτρα εξαπάτησης της λαϊκής οικογένειας, ιδίως των νέων ανθρώπων, ακόμη και καλλιτεχνών, λογοτεχνών, των στελεχών των Ενόπλων Δυνάμεων, ενώ προβλέπει και εργασιακό βίο έως τα βαθιά γεράματα, με βάση τις αποφάσεις της Ευρωπαϊκής Ένωσης και τις προτάσεις της Eurostat.

Το «παραμύθι», δηλαδή, της ανάπτυξης για όλους, όπου θα ευημερούν τα κέρδη των ομίλων και μαζί ο λαός και η νεολαία διαψεύδεται. Διαψεύδεται πανηγυρικά με το «καλημέρα» αυτής της Κυβέρνησης. Οι ονομαστικές αυξήσεις κοροϊδία, όπως αναφέρονται στο Α΄ Κεφάλαιο του Γ΄ Μέρους, που υπόσχεται στο δημόσιο, που ισοδυναμούν με μειώσεις και τα ψίχουλα με τα διάφορα pass, που η Κυβέρνηση επεκτείνει και για το επόμενο διάστημα, μέχρι τον Οκτώβρη, δηλαδή, όπως αναφέρονται στο Δ΄ και Ε΄ Μέρος του σχεδίου νόμου, δεν αναπληρώνουν τις απώλειες, δεν καλύπτουν ούτε στο ελάχιστο τις πραγματικές μειώσεις των μισθών των τελευταίων χρόνων. Δεν ισοφαρίζουν τη «λεηλασία» από τις εισφορές στους έμμεσους και άμεσους φόρους, τα κάθε λογής μνημονιακά χαράτσια που παραμένουν, ούτε φυσικά αντιμετωπίζουν τον πληθωρισμό και την ακρίβεια που καλπάζει.

Την ίδια εξαπάτηση κάνει και για τα χιλιάδες στελέχη των Ενόπλων Δυνάμεων με τις διατάξεις του σχεδίου νόμου, κυρίως, Υπαξιωματικούς και Αξιωματικούς που προέρχονται από Υπαξιωματικούς που περίμεναν λύσεις στα προβλήματά τους, τα οποία, όμως, αντί να λύνονται, διογκώνονται. «Τσακίζουν» την καθημερινότητά τους, μειώνουν το εισόδημά τους με τους άμεσους και έμμεσους φόρους, την αφαίρεση του δέκατου τρίτου - δέκατου τέταρτου μισθού και ταλαιπωρούν αφάνταστα τις οικογένειές τους. Τα ίδια τα στελέχη των Ενόπλων Δυνάμεων το επιβεβαιώνουν.

Στις ειδικές μισθολογικές ρυθμίσεις για τα μέλη ΔΕΠ του ειδικού εκπαιδευτικού προσωπικού και εργαστηριακού διδακτικού προσωπικού των ΑΕΙ και τους εντεταλμένους διδάσκοντες, αυξάνει την «ψαλίδα» μεταξύ αμοιβών διδακτικού ερευνητικού προσωπικού και ερευνητών σε ερευνητικά κέντρα, ενώ θα έπρεπε να εξισωθούν οι αμοιβές τους. Διατηρεί, επίσης, την απαράδεκτη διάκριση μεταξύ μελών ΔΕΠ της ΑΣΠΑΙΤΕ και των λοιπών ΑΕΙ, ενώ θα έπρεπε να καταργηθεί. Διατηρεί και ενισχύει την κατηγοριοποίηση, μεταξύ των εργαζομένων. Συνεχίζει την αποψίλωση των λεγόμενων τιμητικών συντάξεων καλλιτεχνών, λογοτεχνών, οι οποίες δεν μπορούν με τίποτα να αναπληρώσουν την έλλειψη συντάξεων γήρατος για διάφορους κλάδους καλλιτεχνών και λογοτεχνών και πετάει σαν «δόλωμα» λίγα «ψίχουλα», για να περάσει τα όσα θεσμοθετεί αντιδραστικά.

Επιπλέον, το σχέδιο νόμου εισάγει μία από τις πιο αντιδραστικές διατάξεις, κατά την άποψή μας, συνολικά τα λεγόμενα προγράμματα απασχόλησης ανέργων ηλικίας 55 ετών και άνω, μέσω των προγραμμάτων της δημόσιας υπηρεσίας απασχόλησης και των ηλικιακών ορίων, πριν από τη σύνταξη. Τα περίφημα αυτά προγράμματα «ξεχειλώνουν», στην κυριολεξία, και αυξάνουν την εργασιακή ζωή, έως και τα 74 χρόνια. Δηλαδή, τα ηλικιακά όρια που είχαν αποφασίσει η Ευρωπαϊκή Ένωση και η Eurostat.

Η Κυβέρνηση, λοιπόν, εφαρμόζει τακτική παραπλάνησης, επιχειρώντας να «βαφτίσει το ψάρι κρέας». Το μισθολόγιο των δημοσίων υπαλλήλων που προτείνει στο παρόν νομοσχέδιο, δεν είναι ούτε ενιαίο, ούτε νέο. Δεν είναι ενιαίο, διότι δεν παίρνουν όλοι οι εργαζόμενοι στο δημόσιο τα ίδια. Δεν παίρνει τα ίδια ο υπάλληλος σε ένα Υπουργείο με τον Προϊστάμενο της Διεύθυνσής του. Ούτε ο μουσικός σε ένα ωδείο που πληρώνεται για κάποιες ώρες από το αντίτιμο που δίνουν οι γονείς ή μία σχολική καθαρίστρια που πληρώνεται από τα χρήματα των σχολικών επιτροπών. Ίσα - ίσα, η διαφοροποίηση μεγαλώνει και οι αποστάσεις γίνονται όλο και μεγαλύτερες.

Επίσης, δεν είναι ούτε νέο, αφού διατηρεί στο ακέραιο το μνημονιακό μισθολόγιο του ΣΥΡΙΖΑ, τον ν.4354/2015, στον οποίο μάλιστα συμπεριλαμβανόταν μεγάλο μέρος του ν.4024/2011 του ΠΑΣΟΚ, οι μετέπειτα περικοπές της Νέας Δημοκρατίας, του ΠΑΣΟΚ, της ΔΗΜ.ΑΡ. και τα προαπαιτούμενα του τρίτου μνημονίου. Δεκατρία χρόνια τώρα, οι εργαζόμενοι στο δημόσιο έχουν κυριολεκτικά «ματώσει» από τις περικοπές, από 20% έως 55% που επέβαλαν εναλλάξ, όλες μαζί ανεξαιρέτως οι κυβερνήσεις. Καταργήθηκαν τα δώρα Χριστουγέννων, Πάσχα, τα επιδόματα αδείας, 13ου και 14ου μισθού. Με το μισθολόγιο του ΣΥΡΙΖΑ όλοι οι δημόσιοι υπάλληλοι τοποθετήθηκαν σε χαμηλότερο κλιμάκιο απ’ ότι βρίσκονταν, «κλάπηκε» ουσιαστικά ένα μισθολογικό κλιμάκιο 2016 - 2017. Καταργήθηκαν μία σειρά από επιδόματα και επιβλήθηκαν μία σειρά από εισφορές και φόρους, όπως ο ΕΝΦΙΑ, η Εισφορά Αλληλεγγύης, Φόροι Φυσικών Προσώπων. Θεσμοθετήθηκε η λεγόμενη προσωπική διαφορά, έτσι ώστε να «παγώσουν», επί της ουσίας, οι όποιες πενιχρές αυξήσεις.

Με λίγα λόγια, το παρόν σχέδιο νόμου ενσωματώνει όλες τις περικοπές των τριών Μνημονίων. Κινείται στο απαραβίαστο όριο των δημοσιονομικών αντοχών, τον στόχο των πρωτογενών πλεονασμάτων και τη σταθερή υπεράσπιση των κερδών των επιχειρηματικών ομίλων. Άλλωστε, αποκαλυπτική για το πόσο βαθιά αντεργατική πολιτική εφαρμόζει η Κυβέρνηση, ως συνέχεια των προηγούμενων κυβερνήσεων, ήταν και η συνάντηση της ΑΔΕΔΥ με το κλιμάκιο του Υπουργείου Οικονομικών, με τον Υπουργό και τον Υφυπουργό. «Δεν μπορούμε να ικανοποιήσουμε τα αιτήματα σας». Αυτό είπαν. «Δεν υπάρχει δημοσιονομικός χώρος. Αυτά τα περιθώρια είχαμε, γι’ αυτά είχαμε συμφωνήσει με τους έξω», δηλαδή, με την Ευρωπαϊκή Ένωση. «Δεν μπορούμε να διακινδυνεύσουμε την απόκτηση της επενδυτικής βαθμίδας και τον στόχο για 2% στο πρωτογενές πλεόνασμα. Με τα μέτρα που περιλαμβάνονται σε αυτό το σχέδιο νόμου, η Κυβέρνηση εκπληρώνει το 50% των προεκλογικών της δεσμεύσεων». Αυτά είπαν! Μετάφραση; «Θυσία» οι ανάγκες του λαού στον «βωμό» των επενδυτικών βαθμίδων και των πλεονασμάτων.

Να, λοιπόν, γιατί το Κ.Κ.Ε. λέει ότι τα μέτρα που προτείνονται για τη δήθεν αύξηση του μισθού των δημοσίων υπαλλήλων, οι αναμορφώσεις στα ειδικά μισθολόγια διαφόρων κατηγοριών και το «τρύπιο σωσίβιο» των μέτρων στήριξης της κοινωνίας είναι εμπαιγμός, είναι κοροϊδία. Και για να δικαιολογήσει η Κυβέρνηση αυτή την αντιλαϊκή της πολιτική, επαναλαμβάνει μία γνωστή άθλια φράση, που την επαναλάμβαναν και άλλες κυβερνήσεις που στήριξαν και ψήφισαν τα μνημόνια, ότι η κοινωνία ζούσε με χρήματα πάνω από τις δυνάμεις της και γι’ αυτό το πλήρωσε. Υιοθετώντας, δηλαδή, το γνωστό «μαζί τα φάγαμε» και υπονοώντας ότι οι εργαζόμενοι φταίνε για τη χρεοκοπία και τα μνημόνια. Είναι απόδειξη ότι η Ν.Δ., ο ΣΥΡΙΖΑ, το ΠΑΣΟΚ έχουν την ίδια στρατηγική σύμπλευση και κινούνται στον ίδιο αντιλαϊκό αστερισμό.

Η Κυβέρνηση λοιπόν, παρουσιάζει «το μαύρο άσπρο», μιλώντας για στήριξη του μισθού των δημοσίων υπαλλήλων. Τι αποδεικνύεται, όμως; Ότι η αύξηση που διαφημίζει είναι από 40 ευρώ έως λίγο πάνω από 50 ευρώ καθαρά για έναν εργαζόμενο στο δημόσιο και 15 ευρώ καθαρά για κάθε παιδί ή αλλιώς; 1,8 ευρώ και 50 λεπτά για κάθε παιδί την ημέρα, όσο κοστίζει, δηλαδή, ένας καφές, ούτε καν ένας καφές, με την προϋπόθεση ότι έχει παιδιά. Και για να μην μιλάμε μόνο για ονομαστικούς μισθούς, αλλά για να περάσουμε στην πραγματική ζωή, αυτή η συζήτηση γίνεται, την ίδια στιγμή που η ακρίβεια «καταπίνει», τουλάχιστον, δύο μισθούς τον χρόνο. Η αύξηση των ενοικίων και των επιτοκίων των στεγαστικών δανείων άλλους τόσους. Το 2009 η τιμή της βενζίνης είχε 1,043 ευρώ και γέμιζες ένα ρεζερβουάρ 50 λίτρων, με 52 ευρώ και τώρα έχει 1,86 ευρώ και το ίδιο ρεζερβουάρ το γεμίζεις με 93 ευρώ. Μιλάμε για αυξήσεις που δεν ξεπερνούν μεσοσταθμικά το 4,5 %, όταν μόνο το 2022, με βάση τα στοιχεία του ΟΟΣΑ είχαμε πραγματική μείωση του πραγματικού μισθού, κατά 7,4%, ενώ ο πληθωρισμός στο 2022 ήταν στο 9,6% και το πρώτο εξάμηνο του 2023 βρίσκεται πάνω από το 7%.

Τη στιγμή που η οικονομία αντέχει να έχουμε 150 εταιρείες στο Χρηματιστήριο, το 2020, με αύξηση κερδών 303%, ναι, παρακαλώ 303%, αντέχει να δίνονται δεκάδες δις από το Ταμείο Ανάκαμψης, οι επενδύσεις ή ενισχύσεις των μεγάλων επιχειρήσεων, αντέχει να φορολογούνται εθελοντικά οι εφοπλιστές και οι ακτοπλόοι να επιδοτούνται με 130 εκατομμύρια ευρώ τον χρόνο και τι λένε στους εργαζόμενους, μάλιστα, κατάμουτρα; Ότι περισσεύουν μόνο 50 ευρώ τον μήνα για τον εργαζόμενο δημόσιο υπάλληλο. Η Κυβέρνηση, λοιπόν, συνειδητά αφήνει αναλλοίωτη τη σύνδεση των μισθών με τη στοχοθεσία, συν τοις άλλοις, και την αντιδραστική αξιολόγηση με την προοπτική χορήγησης κινήτρων επίτευξης στόχων, τα γνωστά «μπόνους» στους υπαλλήλους των υπηρεσιών που πετυχαίνουν, σε πολύ μεγάλο βαθμό, τους ποσοτικοποιημένους στόχους που βάζουν κάθε φορά τα στελέχη των υπηρεσιών.

Με αυτό τον τρόπο, γίνεται μία προσπάθεια να μετεξελιχθεί η Δημόσια Διοίκηση σε εργαλείο εφαρμογής όλων των αντιλαϊκών μέτρων υπέρ του κεφαλαίου και μακριά από τις ανάγκες των εργαζομένων. Βέβαια, δεν αφορά μόνο τους δημόσιους υπαλλήλους, αφορά και τους ιδιωτικούς υπαλλήλους, αφορά τους αυτοαπασχολούμενους, αφορά τα φτωχά λαϊκά στρώματα. Αφορά τους χιλιάδες συμβασιούχους, όπως, για παράδειγμα, οι αναπληρωτές στα σχολεία που φτάνουν το 35% των εκπαιδευτικών σε όλους τους κλάδους που δουλεύουν για λίγους μήνες τον χρόνο και θα δουν πολύ λιγότερες αυξήσεις από αυτές που κομπάζει η Κυβέρνηση ότι θα δώσει.

Επιπρόσθετα, η διατήρηση του αφορολογήτου στα 8.636 ευρώ για τον εργαζόμενο, χωρίς παιδιά, που αφορά στο 50% των δημοσίων υπαλλήλων, σημαίνει ότι από τα 600 ευρώ καθαρά που θα λάβουν, τα 170 ευρώ θα τα επιστρέψει πίσω στην εφορία. Όσο για το υπόλοιπο 50% που έχουν ένα έως τέσσερα παιδιά, το συνολικό κέρδος που θα έχουν είναι πολύ πίσω από τις συνολικές απώλειες που είχαν όλα τα προηγούμενα χρόνια που είχε μειωθεί.

Το Κομμουνιστικό Κόμμα Ελλάδας απευθύνεται, όχι βέβαια στην Κυβέρνηση ή στα άλλα κόμματα, απευθύνεται στους δημοσίους υπαλλήλους, σε όλο τον λαό. Στους μισθωτούς του ιδιωτικού τομέα, στους αυτοαπασχολούμενους και τους λέμε ότι δεν πρέπει να πιστέψουν την προπαγάνδα της Κυβέρνησης. Ότι η πολιτική της στα θέματα των μισθών, η σύνδεσή τους με την αξιολόγηση, δεν γίνεται για λόγους δικαιοσύνης, για να βελτιωθεί η δική τους θέση. Γίνεται για τον ακριβώς αντίθετο λόγο. Η «επίθεση» στα εργασιακά και ασφαλιστικά δικαιώματα των μισθωτών του δημοσίου και του ιδιωτικού τομέα, στους πανεπιστημιακούς, στους ένστολους είναι ενιαία, δεν είναι προσωρινή και μπορεί να την αποκρούσει μόνο ένα ισχυρό, ταξικό, πανεργατικό, παλλαϊκό κίνημα. Εκεί στοχεύει και το πανεργατικό μέτωπο με τον συντονισμό δράσης και αγώνα εκατοντάδων σωματείων, εργατικών κέντρων, ομοσπονδιών, χιλιάδων εργαζομένων.

Γνωρίζουμε την αντιλαϊκή πολιτική των κυβερνήσεων από πρώτο χέρι. Μπροστά σε αυτή την αντιλαϊκή «επίθεση» είναι επιτακτική ανάγκη οι εργαζόμενοι να ορθώσουν το δικό τους πλαίσιο πάλης που θα ικανοποιεί τις σύγχρονες ανάγκες με αιτήματα, όπως αύξηση στους μισθούς των δημοσίων υπαλλήλων, επαναφορά του 13ου και 14ου μισθού, αποσύνδεση του μισθού από την αντιδραστική αξιολόγηση και στοχοθεσία, ακώλυτη μισθολογική εξέλιξη, κατάργηση της διάκρισης που υπάρχει στη μισθολογική εξέλιξη των υπαλλήλων, όπου οι υπάλληλοι κατηγορίας Π.Ε. και Τ.Ε. ανεβαίνουν ένα μισθολογικό κλιμάκιο κάθε δύο χρόνια, ενώ οι Δ.Ε και Υ.Ε. κάθε τρία χρόνια.

Επίσης, κατάργηση της Ειδικής Εισφοράς Αλληλεγγύης για την καταπολέμηση της ανεργίας, να προσμετρηθεί στη μισθολογική εξέλιξη των υπαλλήλων η διετία 2016-2017, κατά την οποία είχε «παγώσει» η μισθολογική εξέλιξη. Αφορολόγητο στα 12.000 ευρώ, με προσαύξηση 3.000 ευρώ για κάθε παιδί, μέτρα ενάντια στην ακρίβεια και τη «φοροληστεία», πλήρη αναγνώριση της προϋπηρεσίας στον ιδιωτικό τομέα για την ένταξη του υπαλλήλου στο μισθολογικό κλιμάκιο, κατά τον διορισμό του στο δημόσιο. Αναγνώριση της προϋπηρεσίας στο δημόσιο, ανεξάρτητα από τη μορφή της εργασιακής σχέσης, πλήρη κάλυψη των εξόδων μετακίνησης, όσων υπαλλήλων εκτελούν εξωτερική εντός ή εκτός έδρα υπηρεσία, επέκταση και χορήγηση, χωρίς καμία περικοπή, στο ανθυγιεινό επίδομα και αύξηση και επέκταση του επιδόματος απομακρυσμένων και παραμεθόριων περιοχών στο σύνολο των υπαλλήλων.

Με βάση όλα όσα ειπώθηκαν από την πλευρά μας, το Κομμουνιστικό Κόμμα Ελλάδας καταψηφίζει, επί της αρχής, το σχέδιο νόμου και επιφυλασσόμαστε για πολύ περισσότερα στην επόμενη συνεδρίαση, επί των άρθρων και φυσικά στην Ολομέλεια.

Ευχαριστώ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής)**: Το λόγο έχει, εκ μέρους των «Σπαρτιατών», ο κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «Σπαρτιάτες»)**: Σας ευχαριστώ, κύριε Πρόεδρε.

Θα ήθελα να ευχηθώ και εγώ από την πλευρά μου σε όλους τους συναδέλφους να έχουμε μία καλή αρχή, με γνώμονα το συμφέρον και μόνο του ελληνικού έθνους.

Θέλω, επίσης, να δηλώσω ότι η σκέψη μας είναι σε όλους αυτούς τους ανθρώπους που με τις πυρκαγιές, σε μία στιγμή έχασαν τους κόπους μιας ζωής και στην Πυροσβεστική και την Αστυνομία που υπερέβαλαν εαυτόν, για ακόμη μια φορά, για να προστατέψουν τους πολίτες μας.

Η διαδικασία νομοθέτησης καταδεικνύει εκ μέρους της Κυβέρνησης της Νέας Δημοκρατίας την πρόδηλη βούλησή της να εκμεταλλευθεί επικοινωνιακά την άμεση μετεκλογική περίοδο, εισάγοντας, εν μέσω θέρους, καύσωνα και καταστροφικών πυρκαγιών, ένα μόνο καθ’ υπόθεση θετικό σχέδιο νόμου. Έτσι, τουλάχιστον, εσείς επιχειρείτε να διαφημίσετε το εν λόγω νομοσχέδιο μέσα από τις πλήρως και πανθομολογουμένως ελεγχόμενες πηγές ενημέρωσης. Εμείς είμαστε κάθετα αντίθετοι σε αυτή την τακτική σας και θα προσπαθήσουμε να καταδείξουμε τα κακώς κείμενα στο νομοσχέδιο αυτό προς όφελος των πολιτών.

Το κατατεθέν νομοσχέδιο περιλαμβάνει μία σειρά προσθηκών και τροποποιήσεων που απευθύνονται σε διάφορους τομείς της κοινωνίας και της οικονομίας. Αρχικά, το Πρόγραμμα «Σπίτι μου» διατίθεται με διπλάσια χρηματοδότηση για την υποστήριξη κατοικιών. Επιπλέον, προβλέπεται μείωση του φόρου ΕΝΦΙΑ, κατά 10% για κατοικίες που ασφαλίζονται για σεισμό, πυρκαγιά και πλημμύρα, με την προϋπόθεση ότι η ασφάλιση καλύπτει το σύνολο του κόστους ανακατασκευής του ακινήτου. Επίσης, οι τράπεζες εξαιρούνται από τη ρύθμιση που αφορά στην απαλλαγή από φόρο εισοδήματος των τόκων ομολογιακών δανείων και εντόκων γραμματίων του ελληνικού δημοσίου που ισχύει, ήδη, για τα φυσικά πρόσωπα.

Το νομοσχέδιο προβλέπει, επίσης, τη χρήση ψηφιακής υπογραφής σε επιφάνεια καταγραφής tablet, κατά τους ελέγχους της Ανεξάρτητης Αρχής Δημοσίων Εσόδων, προωθώντας τη χρήση τεχνολογίας στις διοικητικές διαδικασίες.

Τροποποιήσεις πραγματοποιούνται και στον τομέα των μισθολογικών αυξήσεων για τους δημοσίους υπαλλήλους, παρέχοντας και συνδυασμό παρεμβάσεων που περιλαμβάνουν οριζόντια αύξηση και αύξηση της οικογενειακής παροχής. Παράλληλα, όμως, εισάγεται το «Youth Pass», προσφέροντας χρηματική ενίσχυση σε νέους 18 και 19 ετών για την αγορά πολιτιστικών, τουριστικών, μεταφορικών υπηρεσιών από συγκεκριμένες επιχειρήσεις.

Τέλος, επεκτείνονται ρυθμίσεις για τον περιορισμό της αθέμιτης κερδοφορίας στον τομέα του εμπορίου, μέσω της ποσοτικοποίησης προγραμμάτων πολιτικών κομμάτων και του εισαγόμενου πλαφόν 3% στις αυξήσεις των ενοικίων που καταβάλλει το δημόσιο για τις υπηρεσίες του.

Προβλέπεται, επίσης, αύξηση των συντάξεων και συγκεκριμένες κατηγορίες δικαιούχων της ειδικής κατηγορίας «μικρό δημόσιο» και παρατείνεται το «Market Pass». Αυτά είναι μερικά από τα κυριότερα μέτρα και τροποποιήσεις που περιλαμβάνονται στο νομοσχέδιο, το οποίο έχει δημοσιονομική επιβάρυνση περίπου 4,4 δις ευρώ.

Πάμε τώρα, λοιπόν, σε κάποια μακροοικονομικά στοιχεία. Έχουμε ΑΕΠ του πρώτου τριμήνου 2023, σε τρέχουσες τιμές, 53,963 δις ευρώ, συν 1,5% από το τέταρτο τρίμηνο του 2022. Η ανεργία μας είναι στο 10%, περίπου. Έλλειμμα εμπορικού ισοζυγίου, Μάιος του 2023 2,900 δις ευρώ, που είναι 11% μειωμένο από τον αντίστοιχο περσινό Μάιο. Χρέος Γενικής Κυβέρνησης, σε τρέχουσες τιμές, είναι στα 356,256 δις ευρώ. Πρωτογενές πλεόνασμα 0,1% του ΑΕΠ, έσοδα Γενικής Κυβέρνησης, έξοδα Γενικής Κυβέρνησης. Στον δείκτη τιμών καταναλωτή έχουμε αύξηση, κατά 0,6%, σε σχέση με τον προηγούμενο μήνα, Μάιος 2023, από τις αυξήσεις των δεικτών και έχουμε 2,1% στην ομάδα διατροφή και μη αλκοολούχα ποτά, λόγω αύξησης, κυρίως, των τιμών σε χοιρινό, νωπά ψάρια, τυριά, φρούτα και πατάτε. Μέρος της αύξησης αυτής αντισταθμίστηκε από τη μείωση κυρίως των τιμών σε αλλαντικά, γάλα και άλλα βρώσιμα έλαια και νωπά λαχανικά. 3,4% στην ομάδα ένδυσης και υπόδησης, λόγω αύξησης των τιμών στα είδη ένδυσης και υπόδησης. 1,3% στην ομάδα μεταφορές, λόγω αύξησης κυρίως των τιμών σε αυτοκίνητα μεταχειρισμένα, καύσιμα αυτοκινήτου, βενζίνη δηλαδή, εισιτήρια μεταφοράς επιβατών με αεροπλάνο, 0,5% στην ομάδα αναψυχής, πολιτιστικές δραστηριότητες, λόγω αύξησης κυρίως των τιμών στους κινηματογράφους και τα θέατρα, 0,3% στην ομάδα ξενοδοχεία, καφέ, εστιατόρια, λόγω αύξησης κυρίως των τιμών στα εστιατόρια.

Στο άρθρο 44, η μείωση του ΕΝΦΙΑ, κατά 10% για κατοικίες φυσικών προσώπων γίνεται, όταν ασφαλίζονται για σεισμό, πυρκαγιά και πλημμύρα. Το ελάχιστο κόστος για την ασφάλιση είναι 1.000 € τον χρόνο, περίπου, κύριε Υπουργέ. Άρα, ένας άνθρωπος, ο οποίος πληρώνει 300 €, περίπου, ΕΝΦΙΑ για ένα ακίνητο, θα έχει ένα όφελος 30 €, ενώ χρειάζεται 1.000 €, περίπου, για να το ασφαλίσει.

Το να επιδοτείς τον καταναλωτή με χρήματα του Κρατικού Προϋπολογισμού, για να μπορέσει να αντέξει την ακρίβεια των σούπερ μάρκετ, δεν λύνει το πρόβλημα, αλλά το μονιμοποιηθεί, καθώς έμμεσα επιδοτείται το «καρτέλ» των σούπερ μάρκετ λες και τους επιβραβεύουμε για την αισχροκέρδεια. Πολλαπλάσια αύξηση τιμών στα σούπερ μάρκετ από την αύξηση που εισπράττει ο πρωτογενής τομέας. Αυτά τα χρήματα θα ήταν προτιμότερο να πάνε στη στήριξη της Επιτροπής Ανταγωνισμού, η οποία υπολειτουργεί και ελέγχει ελάχιστες υποθέσεις κάθε χρόνο, σε σχέση με τις καταγγελίες που δέχεται. Ο λόγος που δεν μειώνεται ο ΦΠΑ είναι, γιατί, ουσιαστικά, η Κυβέρνηση δεν έχει τον έλεγχο της ανταγωνιστικότητας στην αγορά και ξέρει ότι οι τιμές δεν θα πέσουν καθόλου, εάν μειωθούν οι φόροι, αφού το όφελος θα το επωμιστεί το «καρτέλ» των τροφίμων. Ακόμα, όταν το «καρτέλ» τροφίμων ξέρει ότι η Κυβέρνηση θα επιδοτήσει τους καταναλωτές για τα ψώνια τους, έχει κίνητρο να κρατήσει τις τιμές ψηλά και έτσι να διατηρείται ο υψηλός πληθωρισμός στα τρόφιμα που είναι και αυτό που επηρεάζει άμεσα την καθημερινότητά μας. Εδώ, δηλαδή, πρέπει να αντιμετωπίσουμε το πρόβλημα που έχει ο ελληνικός λαός, πηγαίνοντας στα σούπερ μάρκετ με την αισχροκέρδεια που παρατηρείται στις τιμές.

Κύριε Υπουργέ, πραγματικά πρέπει να στραφούμε και να κοιτάξουμε τι μπορούμε να κάνουμε, για να διορθώσουμε αυτά τα πράγματα. Κάτι δεν λειτουργεί σωστά και πρέπει να το δείτε και να δούμε τι μπορούμε να κάνουμε για να λυθεί.

Στο άρθρο 47, λοιπόν, ο λαϊκισμός συνεχίζεται με 30 εκατ. ευρώ που θα κοστίσει το μέτρο του «Youth Pass». Η Κυβέρνηση χορηγεί 150 € σε πολίτες 18 και 19 ετών, για να έρθουν σε επαφή με πολιτιστικές και τουριστικές υπηρεσίες. Εάν θέλει η Κυβέρνηση να διευκολύνει τους νέους να πάνε διακοπές, καλό θα ήταν να ασχοληθεί με τα ακτοπλοϊκά εισιτήρια των οποίων οι τιμές, πραγματικά, έχουν ξεφύγει και να μας πει, γιατί, ενώ οι τιμές της ενέργειας έχουν αποκλιμακωθεί στην παγκόσμια οικονομία, δεν βλέπουμε να γίνεται αυτή η ελάφρυνση στον Έλληνα καταναλωτή. Τι δεν λειτουργεί σωστά; Πρέπει να διερευνηθεί αυτό.

Θα πρέπει, επίσης, να μιλήσουμε για τους νέους, για το ότι δεν βρίσκουν εργασία και άρα, δεν μπορούν να δημιουργηθούν νέες οικογένειες. Θα πρέπει να στραφούμε στο πώς θα μπορέσουν αυτοί οι νέοι, με αυτό το κόστος ζωής, να αποκτήσουν μία εργασία που θα μπορούν να επιβιώσουν και να ζουν με ένα επίπεδο ζωής.

Στο άρθρο 48, σχετικά με τον έλεγχο των οικονομικών συνεπειών των προγραμμάτων των κομμάτων από το Δημοσιονομικό Συμβούλιο, όταν το κυβερνών κόμμα στην εκλογική διαδικασία καταθέτει ως πρόγραμμα τη συνέχιση του προηγούμενου, όπως γίνεται τώρα, και αποδεικνύεται στην πράξη ότι δεν έχει καταφέρει να επαληθεύσει τις προσδοκίες που προκύπτουν από την μακροοικονομική δημοσιονομική ανάλυση, το Συμβούλιο ποια θέση θα πρέπει να πάρει; Θα κρίνει με βάση την πραγματική εικόνα ή με βάση τις προσδοκίες; Ακόμα και στην περίπτωση που απορριφθεί ένα κυβερνητικό πρόγραμμα ενός κόμματος και γίνει ένσταση της απόφασης, οι εκλογές θα «παγώσουν», μέχρι να τελεσιδικήσει ή μήπως δεν θα συμμετάσχει το κόμμα; Αυτά είναι κάποια σημαντικά ερωτήματα που πρέπει να απαντηθούν.

Στο άρθρο 54, η Κυβέρνηση θέλει να λέγεται νεοφιλελεύθερη, αλλά δεν σταματάει τις αντιφατικές πολιτικές. Το άρθρο φαίνεται να επιδιώκει να περιορίσει την αθέμιτη κερδοφορία και να προστατέψει τους καταναλωτές, αλλά, ταυτόχρονα, επιτρέπει την καθορισμένη ανώτατη τιμή πώλησης για τα προϊόντα και τις υπηρεσίες. Αφενός, δηλαδή, περιορίζει την κερδοφορία, αλλά, αφετέρου, επιτρέπει την καθορισμένη τιμή πώλησης, περιορίζοντας την ανταγωνιστικότητα και την ελεύθερη οικονομία που έχει και για «σημαία» η Κυβέρνηση. Ακόμα, το άρθρο μπορεί να υπερβαίνει την προστασία των καταναλωτών και να έχει στόχο την προστασία ορισμένων συμφερόντων. Για παράδειγμα, μπορεί να προστατεύει ορισμένους ειδικούς προμηθευτές ή επιχειρήσεις, περιορίζοντας τον ανταγωνισμό από άλλους προμηθευτές.

Το «καλάθι του νοικοκυριού» δεν αποτελεί ανακάλυψη της Κυβέρνησης και έχει εφαρμοστεί πάρα πολλές φορές στο παρελθόν και στη χώρα μας, αλλά και σε άλλες χώρες, ανεπιτυχώς. Η Κυβέρνηση συνεχίζει να το υιοθετεί και ο αντίλογος εδώ είναι ίδιος με το «Market Pass». Προσπαθεί να διορθώσει μια «ασθένεια» με λάθος «φάρμακο», όταν για κάθε έναν επιτηρητή ανταγωνισμού, αντιστοιχούν 10.000 επιχειρήσεις. Τέτοια μέτρα είναι καταδικασμένα να αποτύχουν. Η Κυβέρνηση δεν έχει πρόθεση να αγγίξει τη «ρίζα» του προβλήματος, την ασυδοσία των «καρτέλ» τροφίμων. Ακόμα ένα ερώτημα που δημιουργείται με το «καλάθι του νοικοκυριού» είναι η ποιότητα των προϊόντων που περιλαμβάνει και η βιωσιμότητα των Ελλήνων παραγωγών. Για παράδειγμα, εάν ένα ζωοτρόφος από την επαρχία έχει δει αύξηση στο κόστος παραγωγής και πρέπει να πουλήσει το αρνί 11 € ανά κιλό και το σούπερ μάρκετ έχει το αρνί αυτό «στο καλάθι», θέλοντας να κρατήσει την τιμή στα 9 ευρώ ανά κιλό που κόστιζε πέρυσι, πώς θα επιβιώσει ο Έλληνας κτηνοτρόφος παραγωγός αγρότης;

Το Πρόγραμμα «Σπίτι μου», στο άρθρο 58, έχει δημιουργήσει προβλήματα προσφοράς, σύμφωνα με αρκετούς μεσίτες. Οι δικαιούχοι, αφού εγκριθεί από την τράπεζα το αίτημά τους, έχουν δύο μήνες να βρουν κατοικία που να πληροί τις προϋποθέσεις του προγράμματος, ακόμα σε μία εποχή που οι τιμές των ενοικίων και των κατοικιών έχουν ανέβει στα ύψη. Το πρόγραμμα αυτό που τονώνει τη ζήτηση στην αγορά, πιέζει τις τιμές ανοδικά ακόμα περισσότερο. Επίσης, να προσθέσω ότι οι τράπεζες χρηματοδοτούν το 90% της αγοράς του ακινήτου. Άρα, ένα νέο ζευγάρι θα πρέπει να βρει κεφάλαια, για να συμπληρώσει το 10%, όπως, επίσης, τα έξοδα συμβολαιογράφου, ενδεχομένως, έξοδα μεσίτη και έξοδα ανακατασκευής - επισκευής του ακινήτου που εύλογα προκύπτουν λόγω παλαιότητας.

Τελειώνοντας, η χώρα παρουσίασε ένα ελάχιστο πρωτογενές πλεόνασμα μετά από αρκετά τρίμηνα σημαντικών ελλειμμάτων. Νομοσχέδια όπως αυτό κάνουν τον αναγνώστη να φαντάζει πώς όλα βαίνουν καλώς στην οικονομία. 4,4 δισεκατομμύρια δαπάνες σε ένα μόνο νομοσχέδιο που έχουν στόχο την επιδότηση με κάθε τρόπο των πολιτών, για να μην αγγιχτεί ούτε ένα «καρτέλ» τροφίμων, ενέργειας, τραπεζών και άλλα.

Το χρέος ακόμα είναι αυξανόμενο σε απόλυτα νούμερα. Εξακολουθούμε να δανειζόμαστε και να επιδοτούμε έμμεσα «ολιγάρχες». Έχουμε την τύχη να έχουμε μπροστά μας μία διετία χαμηλών υποχρεώσεων αποπληρωμής του χρέους που θα μπορούσαμε να την εκμεταλλευτούμε με μέτρα που στοχεύουν στη βελτίωση της ανταγωνιστικότητας και της παραγωγικότητας στις εγχώριες αγορές και στη γενικότερη εθνική οικονομία. Δεν μπορεί να θεωρηθεί αναπτυξιακό μέτρο κανένα «Pass» που απλά αναβάλλει την εξαθλίωση των πολιτών, μέχρι την επόμενη περίοδο που θα χρειαστούν ξανά κάποιο επίδομα.

Απαιτούνται ισχυρά κίνητρα σε νέους ανθρώπους, να δημιουργήσουν οικογένειες, να κάνουν παιδιά και μόνο τότε θα μπορεί να γίνει βιώσιμο το συνταξιοδοτικό και το ασφαλιστικό μας σύστημα. Όσο για τον συμπληρωματικό Προϋπολογισμό, ευχόμαστε να είναι ο τελευταίος στη διάρκεια του έτους και να μην χρειαστεί, όπως παραδοσιακά γίνεται, νέο συμπλήρωμα με νέες δαπάνες.

Στην Ελλάδα πιστεύουμε ότι ο τουρισμός θα είναι πάντα εκεί να σώζει τη χρονιά. Δυστυχώς, αυτή η χρονιά δεν προμηνύεται θετική για τη χώρα μας και βλέπουμε μειώσεις στα έσοδα και τους τουρίστες να κινούνται σε διπλανές όμορες χώρες που είναι πιο φθηνές. Όπως παρατηρείται, λοιπόν, από τη μείωση των εσόδων χρειάζεται μία εθνική κυβέρνηση που να κάνει βιώσιμη την ελληνική οικονομία, τονώνοντας τον πρωτογενή τομέα και τη βιομηχανία, πάντα στα πλαίσια του τέλειου ανταγωνισμού και του «σπάσιμου» των «καρτέλ» που «λεηλατούν» τις εγχώριες αγορές.

Οπότε, θα πρέπει, κύριε Υπουργέ, να δούμε πέρα από τον τουρισμό τι μπορούμε να κάνουμε. Να γίνει ανασυγκρότηση του πρωτογενούς τομέα και να κάνουμε ανασυγκρότηση στην παραγωγή, στα εργοστάσια, στα λιμάνια μας, στα ναυπηγεία μας, για να μπορέσουμε να έχουμε παραπάνω διαθέσιμο εισόδημα για τους πολίτες μας. Σας ευχαριστώ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Θα μου επιτρέψετε ένα σχόλιο, επειδή είστε στη Βουλή νέο Κόμμα. Η αναφορά στη βιωσιμότητα του ασφαλιστικού, μιλώντας ως πρώην Υπουργός Εργασίας και είναι παρών και ο Υπουργός, ο κ. Χατζηδάκης, έχει κριθεί και είναι οριστικά βιώσιμο. Όχι, στη βάση εκτιμήσεων πολιτικών. Αυτό ήταν, πραγματικά, η έννοια της βιωσιμότητας του ασφαλιστικού, κάτι που, κατά κόρον, απασχολούσε τη Βουλή, τις Επιτροπές, το σύνολο της Ολομέλειας της Βουλής και το πολιτικό σύστημα.

Το 2020 με τον νέο ασφαλιστικό νόμο, τον ν.4670, που ψηφίστηκε από την προηγούμενη Κυβέρνηση, συνοδεύτηκε, για πρώτη φορά, με αναλογιστική μελέτη της Εθνικής Αναλογιστικής Αρχής με παραδοχές πολύ εξειδικευμένες και εγκεκριμένες από την Eurostat και δείχνει τη βιωσιμότητα του ασφαλιστικού, μέχρι και το 2070, δηλαδή, πενήντα χρόνια μετά, όπως γίνονται οι μετρήσεις αξιολόγησης βιωσιμότητας ασφαλιστικών σε όλα τα ασφαλιστικά συστήματα των χωρών της Ευρώπης. Αυτό ως μία προσθήκη στην κουβέντα.

Θα μου επιτρέψετε τώρα να αναγνώσω τα μέλη τα εξωκοινοβουλευτικά που θα συμμετέχουν στην Επιτροπή τη Δευτέρα. Αναφέρω αριθμητικά, χωρίς αναφορά σε κόμματα. Νομίζω ότι συμπεριλαμβάνεται η πλειοψηφία. Όλες οι προτάσεις αποκλείεται να γίνουν αποδεκτές, διότι ξεπερνάμε κάθε όριο. Θυμίζω ότι, σύμφωνα με το άρθρο 38 του Κανονισμού της Βουλής, ο μέγιστος αριθμός που μπορεί να συμμετέχουν ως εξωκοινοβουλευτικά μέλη στη διαδικασία της συζήτησης είναι δέκα. Κατά παρέκκλιση, μπορούμε να διευρύνουμε αυτόν τον αριθμό. Τώρα εδώ θα κάνουμε μία μεγάλη παρέκκλιση, φθάνοντας σε μεγάλο αριθμό.

Θα προσκληθούν, λοιπόν, το Οικονομικό Επιμελητήριο της Ελλάδος, η Ένωση Ασφαλιστικών Εταιρειών Ελλάδος, η Πανελλήνια Ομοσπονδία Συλλόγων Διδακτικού και Ερευνητικού Προσωπικού, η Πανελλήνια Ομοσπονδία Ενώσεων Στρατιωτικών, το Εθνικό Συμβούλιο Νεολαίας, η Πανελλήνια Ομοσπονδία Αστυνομικών Υπαλλήλων, η Ανώτατη Διοίκηση Ενώσεων Δημοσίων Υπαλλήλων, η Ελληνική Συνομοσπονδία Εμπορίου και Επιχειρηματικότητας, η Γενική Συνομοσπονδία Επαγγελματιών Βιοτεχνών Εμπόρων Ελλάδος, η Ένωση Καταναλωτών Ποιότητα Ζωής ΕΚΠΟΙΖΩ, η Εθνική Συνομοσπονδία Ατόμων με Αναπηρία, η Πανελλαδική Ομοσπονδία Ενώσεων Στρατιωτικών, η Ομοσπονδία Συλλόγων Υπαλλήλων Αιρετών Περιφερειών Ελλάδος, ο Σύλλογος Τριτέκνων Νομού Αττικής, η Ανώτατη Συνομοσπονδία Πολυτέκνων Ελλάδος και ο Πανελλήνιος Σύλλογος Συνταξιούχων Συμβολαιογράφων. Στο σύνολο, λοιπόν, είναι δεκαέξι φορείς.

Τον λόγο έχει ο κ. Βιλιάρδος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Μπουκώρος Χρήστος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Τσακαλώτος Ευκλείδης, Φερχάτ Οζγκιούρ, Μαμουλάκης Χαράλαμπος (Χάρης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Κτενά Αφροδίτη, Συντυχάκης Εμμανουήλ, Παπαναστάσης Νικόλαος, Κόντης Ιωάννης, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Καραγεωργοπούλου Ελένη και Χουρδάκης Μιχαήλ.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «Ελληνική Λύση-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Είναι, ασφαλώς, τραγωδία το ξεκίνημα της νέας Κυβέρνησης με μέτρα στήριξης των Ελλήνων που υπολείπονται κατά πολύ των προεκλογικών δεσμεύσεων. Κατά τους δικούς της υπολογισμούς στα 4,4 δισεκατομμύρια συνολικά για την επόμενη τετραετία, όταν από την υπερφορολόγηση των πολιτών, μέσω της διατήρησης των ίδιων φορολογικών συντελεστών στις αυξημένες τιμές, εισέπραξε περί τα 5 δισεκατομμύρια, επιπλέον, μόνο το 2022.

Είναι απαράδεκτο, όταν οι πολίτες υφίστανται μία τριπλή «ληστεία» λόγω του πληθωρισμού, από τη μείωση της αγοραστικής αξίας των εισοδημάτων τους, από τους υπερβολικούς φόρους και από τη «δήμευση» των αποταμιεύσεων τους εκ μέρους των τραπεζών με κριτήριο τα σχεδόν μηδενικά επιτόκια καταθέσεων.

Ακόμη πιο απαράδεκτο με την ακρίβεια, ειδικά στα τρόφιμα να είναι, πλέον, εκτός ελέγχου, πάνω από 25% σωρευτικά, σε σχέση με το 2021. Καταλαβαίνει, αλήθεια, η Κυβέρνηση, τι σημαίνει αυτό για τους συνταξιούχους και για τους φτωχότερους; Για όλους αυτούς που καταναλώνουν ένα μεγάλο ποσοστό των εισοδημάτων τους σε είδη πρώτης ανάγκης; Τι να περιμένει, βέβαια, κανείς από μία Κυβέρνηση που αντί να παράγει πλούτο, παράγει μόνο ελλείμματα και χρέη; Που προσπαθεί και αυτή με τη σειρά της να τα καλύψει με την υπερφορολόγηση, ιδιαίτερα από τη μεσαία τάξη, μοιράζοντας ένα μικρό μόνο μέρος της φορολογικής «ληστείας».

Σε ότι αφορά στην επιδοματική πολιτική, δεν συμφωνήσαμε ποτέ και θα συνεχίσουμε να μην συμφωνούμε. Αξιοπρεπής και σωστά αμειβόμενες θέσεις εργασίας χρειάζονται οι πολίτες, άρα, όχι τη συνήθη ψηφοθηρική ελεημοσύνη. Αξίζει δε, να αναφερθούμε εδώ στην επιστολή της Πανελλαδικής Ομοσπονδίας Ενώσεων Στρατιωτικών, στην οποία αναφέρονται, επί λέξει, τα εξής: «Παρουσιάζονται ως αύξηση, χρήματα που είναι δικά μας, δεδουλευμένα μας, που έπρεπε να μάς έχουν καταβληθεί και δεν συμβαίνει, που μας έχουν περικοπεί, δεν είναι αυξήσεις. Τη στιγμή που παρατείνεται η χορήγηση διαφόρων οικονομικών ενισχύσεων με εισοδηματικά κριτήρια, όπως το market pass» -εδώ αναφέρουν ότι «από τα οποία όμως μεγάλο μέρος των στρατιωτικών αποκλείεται και άρα αναγνωρίζει ότι υπάρχει οικονομική δυσπραγία η Κυβέρνηση, αντί να αναληφθούν τα σωστά μέτρα ενίσχυσης των εισοδημάτων, για μία ακόμη φορά, θεσμοθετείται κάτι που ούτε καν ως φιλοδώρημα δεν ευσταθεί». Αυτό, όμως, έγινε, συμπληρώνουμε εμείς, και με τα αναδρομικά των αντισυνταγματικών μειώσεων των συντάξεων, τα οποία ακόμη δεν έχουν καταβληθεί ενώ η τρόικα στις αξιολογήσεις, που διαβάζουμε πάντοτε, προσπαθεί να τα περιορίσει.

Σε όλα αυτά, βέβαια, θα αναφερθούμε αναλυτικά στις συζητήσεις, επί των άρθρων, λέγοντας μόνο προκαταβολικά, ότι οι όποιες προτεινόμενες παροχές και αυξήσεις δεν ανταποκρίνονται στη γενικότερη ακρίβεια της εποχής. Η μεγάλη μας απορία, πάντως, είναι η εξής: αφού η αύξηση των μισθών των δημοσίων υπαλλήλων δρομολογείται από την 1/1/2024 για ποιον λόγο νομοθετείται τώρα βιαστικά και όχι με τον Προϋπολογισμό του 2024, έτσι ώστε να υπάρχουν τότε πρόσφατα στοιχεία για τον πληθωρισμό και για την υπεραπόδοση των φόρων; Αν μπορείτε να μας τη λύσετε.

Επιγραμματικά, σε ότι αφορά στις προγραμματικές δηλώσεις που δεν είχαμε τη δυνατότητα τότε να σχολιάσουμε, θα ξεκινήσουμε από μία φράση του Υπουργού, σύμφωνα με την οποία δεν μπορεί να ισχυρισθεί ότι «παρέλαβε καμένη γη». Αυτό ακριβώς είπε. Εδώ πρόκειται για ένα ξεκάθαρο ψέμα, επειδή, τουλάχιστον, στην οικονομία, προφανώς, παρέλαβε «καμένη γη», αφού όλοι οι οικονομικοί δείκτες της χώρας μας είναι στο βαθύ «κόκκινο», χωρίς καμία, απολύτως, εξαίρεση. Ειδικότερα, το κρατικό χρέος αυξήθηκε, κατά 44 δισεκατομμύρια στα 400,3 δισεκατομμύρια τέλη του 2022 ή στο 192% του πληθωριστικού ΑΕΠ των 208 δισεκατομμυρίων. Σε ότι αφορά στο δημόσιο χρέος των 355, περίπου, δις, με το ενδοκυβερνητικό, όμως, στα 46,7 δις, μειώθηκε μεν κατά 9 μονάδες, στο 171% του πληθωριστικού ΑΕΠ, από 180% το 2019, καλό είναι να συγκρίνουμε με το 2019 πάντοτε, αλλά αυξήθηκε στα 185% του πραγματικού μας ΑΕΠ των 192 δισεκατομμυρίων, δηλαδή, αυξήθηκε, όπως θα καταθέσουμε στα Πρακτικά, για να μην αναρωτιέστε μαζί με πολλά άλλα που θα αναφέρουμε.

Σε σχέση με την ανάπτυξη ήταν της τάξεως των 9 δισεκατομμυρίων ή μόλις 4,5%, συγκριτικά με το 2019 ή 1,5% σε ετήσια βάση, όταν το 2019 ήταν υψηλότερη, αφού το πραγματικό ΑΕΠ μας από τα 183 δις το 2019, έφθασε στα 192 δις το 2022, με μία μεγάλη διαφορά, όμως, με το ότι δόθηκαν, σπαταλήθηκαν πάνω από 50 δισεκατομμύρια με δανεικά στη στήριξη της κατανάλωσης, όχι λόγω της πανδημίας, αλλά εξαιτίας της λανθασμένης πολιτικής των lockdowns. Ακόμη, όμως, και αυτά τα 9 δις παρήχθησαν από τις μεγάλες επιχειρήσεις και τα υπερκέρδη τους, αφού οι πραγματικοί μισθοί στην Ελλάδα μειώθηκαν, κατά 6,7% μόνο το 2022, σύμφωνα με την Eurostat που έχει και τη χαμηλότερη εκτίμηση, ο ΟΟΣΑ έχει υψηλότερη.

Περαιτέρω, το ιδιωτικό μας χρέος αυξήθηκε πάνω από 40 δις, την ίδια χρονική περίοδο, στα 406 δις τέλη Ιουνίου του 2022 και πρόσφατα, έχουμε υποβάλει ερώτηση, για να δούμε πόσο έχει φθάσει σήμερα, ενώ το ακαθάριστο εξωτερικό μας χρέος αυξήθηκε, περίπου, κατά 137 δις, στα 547 δις, ένα τεράστιο ποσό.

Σε ότι αφορά στο εμπορικό μας έλλειμμα, εκτοξεύθηκε στα 38,3 δις, ενώ χωρίς τα καύσιμα, για να μην ισχυρισθεί η Κυβέρνηση πώς οφείλεται στην ακριβή ενέργεια, όπως το συνηθίζει, αυξήθηκε στα 25,8 δις, δηλαδή, στο υψηλότερο επίπεδό του από το 2008, όπου όλοι γνωρίζουμε τι συνέβη αργότερα.

Το έλλειμμα του ισοζυγίου τρεχουσών συναλλαγών έφθασε στα 20,1 δις, ενώ σύμφωνα με το ΔΝΤ ήταν το χειρότερο ως προς το ΑΕΠ, τόσο στην ανεπτυγμένη, όσο και στην αναπτυσσόμενη Ευρώπη. Τεκμηριώνει δε, πώς όλα τα τουριστικά μας έσοδα φεύγουν στο εξωτερικό, ενώ είναι, μεταξύ άλλων, το αποτέλεσμα του «εγκλήματος» -πρόκειται για «έγκλημα»- της μη σύνδεσης του τουρισμού μας με την εγχώρια παραγωγή. Είναι δε μύθος τα περί μεγάλης ανόδου των εξαγωγών αγαθών και υπηρεσιών, αφού από 70 δις το 2019, σε σταθερές τιμές του 2015, έφθασαν μόλις στα 71,6 δις το 2022, σύμφωνα με το Γραφείο Προϋπολογισμού της Βουλής, που θα το καταθέσουμε, επίσης, στα Πρακτικά. Αυξήθηκαν, δηλαδή, μέσα σε τρία ολόκληρα χρόνια, μόλις, κατά 1,6 δισεκατομμύρια, ένα αστείο νούμερο. Την ίδια χρονική περίοδο, όμως, οι εισαγωγές αγαθών και υπηρεσιών αυξήθηκαν από 71,3 δις στα 85,8 δις, οπότε το έλλειμμά μας, όπως είναι φυσικό, εκτινάχθηκε στα ύψη.

Τι εννοούσε, αλήθεια, ο Υπουργός, λέγοντας πώς θα αυξήσει τις εξαγωγές στο 60% του ΑΕΠ έως το 2027; Προφανώς, αγαθών και υπηρεσιών, φαντάζομαι. Δηλαδή, αρκετά πάνω από τα 120 δισεκατομμύρια με κριτήριο το πληθωριστικό ΑΕΠ του 2022, από 71,6 δις το 2022; Δεσμεύεται, δηλαδή, ο Υπουργός, ότι θα αυξηθούν επάνω από 50 δις οι εξαγωγές, όταν αυξήθηκαν μόλις κατά 1,6 δις, από το 2019 έως το 2022; Θέλει να πιστέψουμε, αλήθεια, πώς είναι θαυματοποιός;

Μύθος είναι, επίσης, η άνοδος των άμεσων ξένων επενδύσεων, αφού εάν αφαιρέσει κανείς το «ξεπούλημα» των δημοσίων εταιρειών, ήταν χαμηλότερες το 2021, σε σχέση με το 2020, ενώ σύμφωνα με την Τράπεζα της Ελλάδος δεν υπήρξε καμία βελτίωση το 2022. Αν διαβάσετε την Έκθεση «Νομισματική Πολιτική», ακριβώς, αυτό λέει η Τράπεζα της Ελλάδος.

Ειδικότερα, οι ΑΞΕ που αφορούν σε εντελώς νέες επενδύσεις, όχι, δηλαδή, εξαγορά υφιστάμενων εταιρειών, αλλά εγκατάσταση νέων επιχειρήσεων ή επέκταση με νέες επενδύσεις, διαμορφώθηκαν το 2021 στην Ελλάδα στα 2,767 δις δολάρια, μειωμένες κατά 14,2% σε σύγκριση με το 2020, που ήταν 3,22 δις δολάρια και αυτό θα το καταθέσουμε στα Πρακτικά, γιατί βλέπω ότι απορείτε.

Περαιτέρω, σε ότι αφορά στο πρωτογενές μας πλεόνασμα, διαμορφώθηκε, μόλις, στο 0,1% του ΑΕΠ το 2022, από 3,9% το 2019, ενώ στο κατά κεφαλήν εισόδημα είμαστε η 3η χειρότερη χώρα στην Ευρωπαϊκή Ένωση, παραμένοντας η μοναδική χωρίς επενδυτική βαθμίδα.

Συνεχίζοντας με την ανεργία, αρκεί να αναφέρει κανείς πώς ο μέσος μισθός στην Ευρωπαϊκή Ένωση ήταν το 2022 στα 33.500 ευρώ, ενώ στην Ελλάδα στα 15.800 ευρώ. Οπότε, στην ουσία, εργάζονται δύο Έλληνες με τον μισθό ενός Ευρωπαίου, για να μην αναφέρουμε την άνοδο της μερικής απασχόλησης. Από την άλλη πλευρά, οφείλει κανείς να αναφέρεται, τόσο στην ανεργία, όσο και στη συμμετοχή του ικανού να εργασθεί πληθυσμού στην αγορά εργασίας, και στα δύο μαζί, η οποία στην Ελλάδα ήταν, μόλις, στο 51,4% το πρώτο τρίμηνο του 2023, μειώθηκε σε σχέση με το τελευταίο τρίμηνο του 2022, έναντι, περίπου, 75% στην ευρωζώνη, περίπου, δηλαδή, 23% χαμηλότερα. Δηλαδή, στην Ελλάδα συμμετέχουν πάνω από 2 εκατομμύρια λιγότεροι εργαζόμενοι στην αγορά εργασίας, με τους ανέργους κατά τη ΔΥΠΑ στο ένα εκατομμύριο, περίπου. Είναι, αλήθεια, ικανοποιητικά όλα αυτά; Αξίζει να θριαμβολογεί κανείς;

Ειδικά, σε ότι αφορά στις αξιολογήσεις, η FITCH δεν μας αναβάθμισε, αλλά το χειρότερο απ’ όλα είναι η εξής διαπίστωσή της, ότι «οι αξιολογήσεις της Ελλάδας στη διακυβέρνηση στους δείκτες ανθρώπινης ανάπτυξης και στο κατά κεφαλήν εισόδημα, συγκαταλέγονται μεν στους υψηλότερους, μεταξύ των χωρών που δεν έχουν επενδυτική βαθμίδα, αλλά αντισταθμίζονται από τα υψηλά επίπεδα δημοσίου, ιδιωτικού και εξωτερικού χρέους, καθώς, επίσης, από τις μειωμένες δυνατότητες μεσοπρόθεσμης ανάπτυξης και τις ευπάθειες του τραπεζικού τομέα». Δηλαδή, μάς είπε η FITCH πώς μπορεί μεν να φαινόμαστε οι καλύτεροι από τους χειρότερους, αλλά τελικά δεν είμαστε οι καλύτεροι από τους χειρότερους, λόγω του δημοσίου, ιδιωτικού και εξωτερικού χρέους, τα οποία αναφέραμε προηγουμένως, των μικρών δυνατοτήτων ανάπτυξης και των τραπεζών.

Εν προκειμένω, σε ότι αφορά τις τράπεζες, τα «κόκκινα» δάνειά τους είναι πάνω από 8%, παρά τη μεταφορά στα Funds, λιγότερα πλέον από 1,7% στην Ε.Ε., ενώ ο «αέρας» του αναβαλλόμενου φόρου στα 17 δις, ξέρετε πολύ καλά ότι πρόκειται για «αέρα» και όχι για κεφάλαια και ούτω καθεξής. Θα μας αναβαθμίσουν, βέβαια, κάποια στιγμή οι εταιρείες αξιολόγησης, με πιθανότερη αφετηρία τη γερμανική Scope, που, όμως, δεν είναι ακόμη εγκεκριμένη από την Ευρωπαϊκή Κεντρική Τράπεζα, αλλά μόνο χαριστικά, με αντάλλαγμα να συνεχιστεί το «ξεπούλημα», η πολιτική της υποτέλειας και των υποκλίσεων, ενδεχομένως μία συμφωνία για το Αιγαίο και ούτω καθεξής. Θα μας αναβαθμίσουν, επειδή διαφορετικά δεν θα δέχεται ως εγγύηση τα ομόλογά μας η Ευρωπαϊκή Κεντρική Τράπεζα, όπως τα τελευταία χρόνια κατ’ εξαίρεση και δεν θα μπορούμε να δανειστούμε, εάν δεν μας αναβαθμίσουν από τις αγορές. Οπότε δεν θα είμαστε σε θέση να αντικαταστήσουμε τα δάνεια των ευρωπαίων με άλλα, για να τους αποπληρώνουμε. Αυτός είναι ο στόχος τους.

Σε ποια δημοσιονομική σταθερότητα τώρα αναφέρθηκε ο Υπουργός της Κυβέρνησης, που δεν ξέρει τίποτα άλλο από το να παράγει τεράστια ελλείμματα και χρέη; Σε ποια υπεύθυνη και αξιόπιστη δημοσιονομική πολιτική; Ανέκδοτο, προφανώς. Δεν τεκμηριώνουν, λοιπόν, όλα αυτά, πως η προηγούμενη Κυβέρνηση άφησε «καμένη γη», εκτός από καμένα δάση και μία κατακαμένη Αττική; Δεν είναι, εντελώς, ανοχύρωτη η οικονομία μας, απέναντι σε μια νέα διεθνή κρίση που, ασφαλώς, θα ξεσπάσει κάποια στιγμή;

Τέλος, σε ότι αφορά στις κύριες διατάξεις και παροχές αυτού του νομοσχεδίου, το Α΄ Μέρος είναι εισαγωγικό, ενώ στο Β΄ Μέρος, περιλαμβάνονται οι αυξήσεις σε συντάξεις υπαλλήλων και στρατιωτικών, όπως, επίσης, επιδομάτων, όπου δίνεται από το Γενικό Λογιστήριο του Κράτους ένα συνολικό κόστος, ύψους 54,7 εκατομμύρια ευρώ.

Στο Γ΄ Μέρος, έχουμε τις αυξήσεις μισθών στο δημόσιο, ύψους 556 εκατομμύρια ευρώ, κατά το Γενικό Λογιστήριο στο άρθρο 20, οι οποίες υπολογίζεται πώς αντιστοιχούν κατά μέσον όρο στο 4 έως 5%, με κριτήριο τη δαπάνη για παροχές σε εργαζομένους που επιβαρύνει τον Τακτικό Προϋπολογισμό, η οποία ανέρχεται στα 13,8 δις το 2023. Εάν είναι σωστό, υπολείπεται κατά πολύ της τιμαριθμικής αύξησης, ειδικά στα προϊόντα πρώτης ανάγκης. Υπάρχουν, επίσης, διάφορα επιδόματα, γεγονός που σημαίνει πώς η χώρα μας επιστρέφει ξανά στη λογική των επιδομάτων που είχε κατακριθεί από την τρόικα, προ μνημονίων. Κάνουμε ξανά τα ίδια και τα ίδια λάθη. Συμπεριλαμβάνονται, επιπλέον, ρυθμίσεις στην Τριτοβάθμια Εκπαίδευση, σε ότι αφορά στα ΑΕΙ, εν αναμονή, βέβαια, των ιδιωτικών, καθώς, επίσης, άλλων Σχολών, όπως Τουριστικών, Εκκλησιαστικών και Στρατιωτικών.

Στο Δ΄ Μέρος, ακολουθούν οι ενισχύσεις πολιτών, ύψους 281 εκατομμυρίων για το 2023, 30 εκατομμύρια για τη χρεωστική κάρτα νέων, στο άρθρο 47, και 251 εκατομμύρια για διάφορα, στο άρθρο 46. Επιπλέον, φοροελαφρύνσεις από το 2024 για οικογένειες με παιδιά, στο άρθρο, 43 ύψους 156 εκατ.. Επίσης, για τον ΕΝΦΙΑ την περίοδο 2024-2027, με το άρθρο 44, δαπάνης 26 εκατομμυρίων το 2024, για έναν, δηλαδή, προσωρινό και απαράδεκτο φόρο που ακόμη να καταργηθεί, ήταν, δήθεν, προσωρινός. Ακόμη, η απαλλαγή από τη φαρμακευτική δαπάνη είναι σωστή, με το άρθρο 46. Όλα αυτά, ενώ προωθείται η αύξηση της φορολογικής βάσης κατά τις αξιολογήσεις της τρόικα, δηλαδή, της φοροεπιδρομής εναντίον των πολλών, με τη δικαιολογία της φοροδιαφυγής, χωρίς, δυστυχώς, να εφαρμόζεται η πρότασή μας που θα έλυνε όλα αυτά τα προβλήματα, σε ότι αφορά στα έσοδα-έξοδα και τον οριζόντιο φόρο που έχουμε αναλύσει πολλές φορές και αν θελήσετε τον αναλύουμε ακόμη μία φορά. Συμπεριλαμβάνεται δε ένας συμπληρωματικός προϋπολογισμός, όπως συνήθιζε όλα αυτά τα χρόνια η Κυβέρνηση, ύψους 700 εκατομμυρίων με το άρθρο 50, προφανώς, για μελλοντικές απροσδιόριστες παροχές.

Στο Ε΄ Μέρος, υπάρχουν διατάξεις για τη στήριξη της ανάπτυξης, της διόγκωσης καλύτερα μιας οικονομίας, που, πλέον, είναι ξανά «φούσκα» και της οικογένειας. Περιλαμβάνεται η περιστολή της αθέμιτης κερδοφορίας στο άρθρο 54, χωρίς ποσοτικοποίηση από το Γενικό Λογιστήριο του Κράτους, προφανώς, επειδή δεν υπάρχει ελπίδα να εφαρμοστεί, ενώ το άρθρο 55, αναφέρεται στα «καλάθια», με τα οποία στηρίζεται στην ουσία ο αθέμιτος ανταγωνισμός των σούπερ μάρκετ στα μικρά καταστήματα.

Η αναφορά στη στήριξη του τουρισμού στη Βόρεια Εύβοια είναι μεν θετική, αλλά όχι η εξωφρενική παράταση του καθεστώτος χρηματοδότησης των Ναυπηγείων. Γίνεται συνεχώς και πρέπει κάποια στιγμή να σταματήσει.

Σε ότι αφορά στις διατάξεις για την ενίσχυση της οικογένειας, μάλλον, είναι ψευδεπίγραφες, αφού πιθανότατα αποσκοπούν στη στήριξη του παρωχημένου μοντέλου του Real Estate και της οικοδομής της Μεταπολίτευσης. Ειδικότερα, παρέχεται με το άρθρο 59, επιδότηση 375 εκατομμυρίων για το Πρόγραμμα «Σπίτι Μου», κάτι που θυμίζει τις διαφημίσεις των τραπεζών τη δεκαετία του 2000, αν ανατρέξετε θα τις βρείτε, το αποτέλεσμα των οποίων ήταν η μετέπειτα υπερχρέωση των νοικοκυριών με τα μνημόνια και οι πλειστηριασμοί των σπιτιών τους. Το μέτρο αυτό θα μπορούσε να είναι θετικό, εάν η οικονομία μας αναπτυχθεί βιώσιμα, έτσι ώστε να μπορούν να αποπληρωθούν αυτά τα δάνεια, κάτι, όμως, για το οποίο δεν φαίνεται να υπάρχουν μεγάλες ελπίδες με την οικονομική πολιτική που εφαρμόζεται. Δυστυχώς δε, το άρθρο στηρίζει τις τράπεζες με τα στεγαστικά και φυσικά τα Funds, τα οποία πρέπει να «ξεφορτώσουν» τα σπίτια των πλειστηριασμών σε ένα διεθνώς αβέβαιο οικονομικό περιβάλλον που απειλεί τα ακίνητα.

Κλείνοντας, αναλυτικά στα άρθρα, καθώς και σε άλλα επιμέρους θέματα, θα αναφερθούμε στις επόμενες συνεδριάσεις ενώ δηλώνουμε «επιφύλαξη», σε ότι αφορά στην ψήφιση του νομοσχεδίου.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ ΝIKH”»):** Ευχαριστώ πολύ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, συζητάμε σήμερα, επί της αρχής, το σχέδιο νόμο του Υπουργείου Οικονομικών και θα ήθελα, καταρχήν, να εκφράσω την ικανοποίηση του Κόμματός μου, διότι το εν λόγω νομοσχέδιο εισάγει προς ψήφιση αρκετές ευεργετικές διατάξεις που δίνουν μία μικρή «ανάσα» στους δοκιμαζόμενους πολίτες αυτής της χώρας. Επομένως, μένοντας πιστοί στις αρχές και τις αξίες του Κινήματός μας, ότι θα είμαστε κοντά στους Έλληνες πολίτες και θα στηρίζουμε τα μέτρα εκείνα που βελτιώνουν τις οικονομικές δυνατότητές τους, λέμε «ναι», επί της αρχής του νομοσχεδίου του Υπουργείου Οικονομικών. Όπως ανέφερε και ο Πρόεδρός μας στις προγραμματικές δηλώσεις, η «Νίκη» δεν μπήκε στο Ελληνικό Κοινοβούλιο, για να ασκήσει μια στείρα Αντιπολίτευση. Έχουμε έρθει στη Βουλή, για να μπορέσουμε να δώσουμε το κάτι παραπάνω στους Έλληνες πολίτες.

Την τετραετία που πέρασε, η ελληνική οικονομία ευνοήθηκε από εξωγενείς παράγοντες. Πρώτον, από τη χαλάρωση του ασφυκτικού οικονομικού πλαισίου που υιοθετήθηκε από την Ε.Ε., η οποία προχώρησε σε αναστολή των κανόνων του Συμφώνου Σταθερότητας, σχετικά με το ύψος του δημοσίου χρέους και του ελλείμματος.

Δεύτερον, με τη μείωση της κατανάλωσης που οφειλόταν στον περιορισμό, λόγω Covid, σε συνδυασμό με την υπερείσπραξη έμμεσων φόρων ΦΠΑ και ειδικού φόρου κατανάλωσης, λόγω της υπερβολικής ανόδου καυσίμων, με αποτέλεσμα να δοθεί η δυνατότητα επιδοματικής πολιτικής που άγγιξε ποσό ρεκόρ.

Όμως, η οικονομική χαλαρότητα φαίνεται ότι τελειώνει, αφού στις προθέσεις της Ευρωπαϊκής Επιτροπής είναι να ενεργοποιήσει από το 2024 τη διαδικασία υπερβολικού ελλείμματος, με αποτέλεσμα να καθιστά πολύ δύσκολη την υλοποίηση νέων δεσμεύσεων υπέρ του πολίτη. Είναι ένα σημαντικό ζήτημα που θα βρούμε σύντομα μπροστά μας.

Την τελευταία τετραετία, αυξήθηκε το δημόσιο χρέος κατά 50 δις. Είναι αβέβαιο, εάν το μεσοπρόθεσμο σχέδιο, που θα κατατεθεί το 2024, θα τύχει έγκρισης, ως προς το ύψος των προτεινόμενων δαπανών, σε σχέση με την εξυπηρέτηση του χρέους. Προφανώς, η Ευρωπαϊκή Επιτροπή θα ζητήσει την επιτάχυνση μείωσης του χρέους, μέσω μείωσης των πρωτογενών δαπανών, που θα συνδέεται με την εφαρμογή προγράμματος μεταρρυθμίσεων, γεγονός που σημαίνει, ότι το επόμενο έτος θα κριθούν οι αντοχές της ελληνικής οικονομίας και οι δυσκολίες που θα αντιμετωπίσουν τα νοικοκυριά μας.

Επομένως, το στοίχημα για την ελληνική κοινωνία, είναι αν η Κυβέρνηση, με στόχο τη μείωση του χρέους, θα οδηγηθεί την επόμενη χρονιά σε πολιτικές λιτότητας, που με μαθηματική ακρίβεια θα οδηγήσουν μεγάλο μέρος των πολιτών στο περιθώριο και στη διόγκωση των κοινωνικών ανισοτήτων και της φτώχειας.

Εμείς, πιστεύουμε ότι πρέπει, κατ’ αρχήν, να αναπτυχθούν στην κοινωνία οι κατάλληλες συνθήκες που να επιτρέπουν τη στήριξη του θεσμού της οικογένειας που αποτελεί τον βασικό πυλώνα ευημερίας ενός κράτους. Πρωταρχικά στοιχεία για την επίτευξη αυτού του στόχου είναι η μείωση της εγκληματικότητας, η αντιμετώπιση του δημογραφικού προβλήματος και η σημαντική αναβάθμιση της εκπαίδευσης. Εμείς πιστεύουμε ότι η οικονομική ανάπτυξη που βασίζεται στις αρχές και στους κανόνες της ισονομίας και της δικαιοσύνης, πρέπει να είναι ο πρωταρχικός στόχος της ελληνικής οικονομίας, διότι αυτή θα οδηγήσει στην βελτίωση των εισοδημάτων των πολιτών και τη γενικότερη ευημερία της ελληνικής κοινωνίας. Η ανάπτυξη αυτή πρέπει να εξασφαλίζεται μέσα από την ανασυγκρότηση της παραγωγικής βάσης και τη θεσμοθέτηση κανόνων που θα δίνουν ίσες ευκαιρίες σε όλους τους πολίτες χωρίς διακρίσεις και αποκλεισμούς. Φυσικά, κομβικό σημείο αναφοράς στην προσπάθεια αυτή αποτελεί η σωστή αξιοποίηση των κονδυλίων από το Ευρωπαϊκό Ταμείο Ανάκαμψης. Πρέπει, όμως, να έχουμε την προσοχή μας στην ανησυχητική και μεγάλη απόκλιση στο ισοζύγιο τρεχουσών συναλλαγών, γιατί δείχνει τις πραγματικές αδυναμίες της ελληνικής οικονομίας, αφού η απόκτηση αγαθών, μέσω του εξωτερικού εμπορίου, δεν αντισταθμίζεται με τα παραγόμενα εγχώρια αγαθά, με αποτέλεσμα τη συνεχή αύξηση του δανεισμού και του δημόσιου χρέους.

Τα μέτρα που περιλαμβάνει το νομοσχέδιο σε καμία περίπτωση, όμως, δεν μπορούν να καλύψουν τις μεγάλες απώλειες εισοδημάτων που βιώνουν οι Έλληνες πολίτες, εξαιτίας της τεράστιας και ανεξέλεγκτης ακρίβειας. Καλό θα ήταν να σταματήσουμε να μιλάμε για εισαγόμενη ακρίβεια, δημιουργώντας ελεγκτικούς μηχανισμούς που θα «σπάσουν» τα «καρτέλ» γύρω από τα είδη πρώτης ανάγκης στο ελληνικό νοικοκυριό.

Σε ότι αφορά στις αυξήσεις που θα δοθούν μετά από 14 χρόνια στους δημοσίους υπαλλήλους, πρώτο και κυριότερο, πρόκειται για αυξήσεις κατώτερες αναλογικά του πληθωρισμού και την εποχή που θα έρθουν στην καλύτερη περίπτωση ο πληθωρισμός θα κυμαίνεται, περίπου, στο 10,5%. Αν λάβουμε υπόψη τις εκθέσεις των ειδικών μετά την απόφαση της Ρωσίας για μπλοκάρισμα εξαγωγής δημητριακών από την Ουκρανία και με δεδομένη την ακρίβεια των προϊόντων, τα 70 ευρώ που θα λάβει ο κάθε δημόσιος υπάλληλος, δε θα καλύπτουν καμία επιπρόσθετη ανάγκη.

Δεύτερον, στα 13 αυτά χρόνια μνημονίων, από το 2010 και μετά, ο κάθε δημόσιος υπάλληλος έχει χάσει, περίπου, το 40% του μισθού του, λόγω των μνημονιακών δεσμεύσεων και των πολιτικών που εφαρμόστηκαν. Παρ’ όλα αυτά, τα ελάχιστα αυτά ψίχια, η «Νίκη» θα ψηφίσει το άρθρο αυτό, όπως θα ψηφίσουμε και το αφορολόγητο, καταθέτοντας, ωστόσο, σχετική βελτιωτική πρόταση, που θα αφορά στις πολύτεκνες οικογένειες και στα νέα ζευγάρια.

Επιφυλασσόμαστε για τον ΕΝΦΙΑ, καθ’ ότι θεωρούμε ότι η μείωση του ποσοστού κατά 10% δεν ισοσκελίζεται σε καμία περίπτωση με το κόστος του ασφαλιστηρίου συμβολαίου, όπως αυτό προβλέπεται από τα ψιλά γράμματα του νομοσχεδίου. Για παράδειγμα, μία οικία 150 τετραγωνικών μέτρων πληρώνει ΕΝΦΙΑ λόγω παλαιότητας και γεωγραφικού διαμερίσματος 296 €. Το αντίστοιχο ασφαλιστήριο κοστίζει 204 €. Άρα, σε καμία περίπτωση το 10%, δηλαδή, τα 30 ευρώ, δεν φθάνουν να καλύψουν τα 204 €. Γι’ αυτό θα καταθέσουμε βελτιωτική πρόταση. Σε διαφορετική περίπτωση, δεν θα το ψηφίσουμε.

Επιπλέον, η βασική μας πρόταση θα είναι να παραταθεί το «Market Pass», όχι ως τον Οκτώβριο, όπως προβλέπει το νομοσχέδιο, αλλά έως τον Δεκέμβριο του 2023 και στη συνέχεια, να επανεξεταστεί με τα νέα δεδομένα του 2024. Παράλληλα, θα πρέπει να εισαχθούν βελτιωμένα εισοδηματικά κριτήρια, γιατί τα τωρινά δεν καλύπτουν μεγάλη μερίδα του πληθυσμού.

Επίσης, παρ’ ότι διπλασιάζεται το ύψος χρηματοδότησης, κατά 375 εκατομμύρια € για το Πρόγραμμα «Σπίτι μου», γνωρίζετε ότι έχουν υποβληθεί, τουλάχιστον, 14.000 αιτήσεις, δηλαδή, υπερδιπλάσιες από τα προβλεπόμενα ποσά κάλυψης του προγράμματος, με αποτέλεσμα να δημιουργείται σοβαρό πρόβλημα αξιοπιστίας. Δεν μπορούμε ως κράτος να κοροϊδεύουμε τα νέα ζευγάρια που συνεχίζουν να υποβάλλουν αιτήσεις, χωρίς καμία προοπτική έγκρισης. Επομένως, πρέπει να πάρετε θέση, να μας πείτε αν μπορείτε να εξασφαλίσετε ευρωπαϊκά κονδύλια, ώστε να τύχουν δυνατότητας έγκρισης όλες οι υποβαλλόμενες αιτήσεις, εφόσον πληρούν τις απαραίτητες προϋποθέσεις.

Επίσης, πρέπει να σημειωθεί ότι υπάρχουν ελάχιστα σπίτια που ανταποκρίνονται στο πρόγραμμα. Εξ όσων γνωρίζουμε από την αγορά, να σας ενημερώσουμε ότι οι περισσότεροι ιδιοκτήτες είναι διστακτικοί να ενταχθούν στο εν λόγω πρόγραμμα και οι περισσότεροι ζητούν χρήματα κάτω από το τραπέζι. Αυτό είναι ένα ακόμα θέμα που θα μας απασχολήσει στο νομοσχέδιο για τη φοροδιαφυγή, το οποίο ελπίζουμε σύντομα να φέρετε στη Βουλή.

Επίσης, στο άρθρο που αναφέρεται στη ρύθμιση του Υπουργείου Ανάπτυξης για την περιστολή φαινομένων αθέμιτης κερδοφορίας, νομίζω ότι πρέπει να μπει ένα τέλος στον εμπαιγμό. Κάποια στιγμή, σε αυτό το περιβόητο «καλάθι του νοικοκυριού» ας μπουν προϊόντα που προορίζονται για ανθρώπους.

Καμία ρύθμιση δεν διαβάσαμε, επίσης, για το μείζον θέμα της υπογεννητικότητας, εκτός κι αν το μόνο ευοίωνο σενάριο είναι το «Youth Pass». Για παράδειγμα, για τα παιδιά που είναι 18 και 19 ετών σήμερα, σε 15 χρόνια από τώρα, αντί για 30 εκατομμύρια που στοιχίζει σήμερα, θα έχει μια μείωση της τάξεως του 20%, δηλαδή, 24 εκατομμύρια, επειδή οι νέοι σε αυτές τις ηλικίες θα είναι λιγότεροι, μία πρόβλεψη για την οποία η «Νίκη» θα κάνει ό,τι περνάει από το χέρι της για να την ανατρέψει.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΤΣΙΑΡΑΣ (Προεδρεύων της Επιτροπής):** Ευχαριστούμε πολύ, κύριε Βορύλλα.

Τον λόγο έχει η Ειδική Αγορήτρια της «Πλεύσης Ελευθερίας», η κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ.

Κυρίες και κύριοι συνάδελφοι, όντας πρωτοείσακτη κι εγώ σε αυτή τη διαδικασία, θα ήθελα, καταρχήν, να τοποθετηθώ στο ότι το υπό κρίση νομοσχέδιο βγήκε στη διαδικασία διαβούλευσης στις 11 Ιουλίου, όπως είναι γνωστό, η οποία διαβούλευση έκλεισε μόλις στις 17 Ιουλίου και βρεθήκαμε μπροστά στη δυσκολία να πρέπει να διαχειριστούμε από τις 19 Ιουλίου, ώρα 19:57΄, που τέθηκε η τελευταία ηλεκτρονική υπογραφή, ένα ογκώδες νομοσχέδιο 57 φύλλων, με μία έκθεση αξιολόγησης 160 και πλέον σελίδων, με λοιπά άλλα συνοδευτικά, σε ό,τι αφορά σε κρίσεις και σε εκτιμήσεις του Ελεγκτικού Συνεδρίου και πράγματα που θεωρώ ότι ένας Βουλευτής που καλείται να τοποθετηθεί, θα πρέπει να γνωρίζει και να έχει εμβαθύνει σε όλα αυτά. Αυτό από μόνο του, λοιπόν, είναι ένα θλιβερό γεγονός που καταδεικνύει μία τρομερή αδυναμία στον τρόπο που λειτουργεί η δημοκρατική λειτουργία του Κοινοβουλίου.

Επίσης, προσωπικά θα πρέπει να καταθέσω ότι μου ήταν αδύνατο να έχω και πρόσβαση σε οποιαδήποτε πληροφορία, λόγω της επικρατούσας κατάστασης στην Ανατολική Αττική, όπου ζω, μετά την ολέθρια πυρκαγιά της 17ης Ιουλίου και των καταστροφών που προκάλεσε, μεταξύ των οποίων ήταν και η αδυναμία σύνδεσης στο διαδίκτυο και λειτουργίας των τηλεφωνικών γραμμών στις οικίες μας, καθώς το Πάνειο Όρος αποτελούσε ένα τόπο εγκατάστασης κεραιών των εταιρειών τηλεφωνίας και πλέον δεν είναι.

Ούτως ειπείν δεν μπορεί η νομοθέτηση να συμβαίνει έτσι. Είναι υποκριτικό, επίσης, να επιχαίρετε για την αμεσότητα και την οικονομία του χρόνου που διασφαλίσατε από τον χρόνο συγκρότησης της νέας Βουλής, μέχρι την κατάθεση του εν λόγω σχεδίου νόμου, καθώς είναι βέβαιο, ότι η σχετική πρωτοβουλία δεν είναι ανθρωπίνως εφικτό να έχει διεκπεραιωθεί μέσα στους χρόνους που θέσατε. Δεν νοείται και δεν μπορεί να μην υπάρχει επαρκής χρόνος για μελέτη νομοσχεδίου, λοιπόν, που αφορά σε όλα αυτά τα άκρως καταιγιστικά θέματα και μείζονος ενδιαφέροντος, σε σχέση με την αξιοπρεπή διαβίωση των Ελλήνων πολιτών.

Παρ’ όλα αυτά, παρά τον χρονικό ορίζοντα που θέσατε στο να μπορέσουμε να εκτιμήσουμε και να τοποθετηθούμε, ενώ ταυτόχρονα κληθήκαμε να το κάνουμε μέσα στη χθεσινή μέρα, που ήταν πολύ επιβαρυμένη με Διαρκείς Επιτροπές και Διασκέψεις Προέδρων για περισσότερα ζητήματα που απορρόφησαν πάρα πολύ από τον ωφέλιμο χρόνο μας, επί της αρχής, με κάθε επιφύλαξη ως προς τα ειδικότερα ζητήματα που αναφύονται από το εν λόγω νομοσχέδιο, δεν θα μπορούσαμε παρά να είμαστε θετικοί σε μέτρα στήριξης των Ελλήνων πολιτών, σε ρυθμίσεις που ανακουφίζουν τους πολίτες και μας βρίσκουν σύμφωνους.

Είναι δεδομένο, ωστόσο, ότι η ποιότητα ζωής και η ομαλή διαβίωση θα πρέπει να τελεί υπό την εγγύηση του κράτους. Η εξασφάλιση της προσωπικής και κοινωνικής ευημερίας χρήζει αποδοχών που είναι δεδομένο ότι είναι πολύ υψηλότερες από τις υφιστάμενες, λαμβάνοντας υπόψη, όχι μόνο την πληθωριστική αύξηση των τιμών, αλλά και τις επερχόμενες επιβαρύνσεις με τη λήξη του χρόνου υπαγωγής σε ρύθμιση χρεών των πολιτών, στο τέλος Ιουλίου, όπως δηλώσατε, κύριε Υπουργέ, στο πλαίσιο των προγραμματικών δηλώσεων της Κυβέρνησης, αλλά και τη δυσοίωνη παγκόσμια οικονομία που σηματοδοτείται, μεταξύ άλλων, και από τις απαγορεύσεις στην ελεύθερη διακίνηση του εμπορίου των σιτηρών από την Οδησσό της Ουκρανίας, την αύξηση των επιτοκίων στα δάνεια των πολιτών που ακολουθούν έναν φρενήρη ρυθμό, χωρίς να έχει διακινωθεί ουδεμία πρόθεση παρέμβασης, είτε με το νυν νομοσχέδιο, είτε με άλλη ενέργεια της Κυβέρνησης. Είναι γεγονός, ότι οι μισθοί και τα εισοδήματα των Ελλήνων δεν αρκούν, για να καλύψουν τις βασικές τους ανάγκες και αυτό ωστόσο, καταδεικνύει την αποτυχία των κυβερνήσεων διαχρονικά και την πολιτική αποτυχία εν γένει, που καλείστε να λάβετε υπόψη σοβαρά, ώστε το φαίνεσθαι της νομοθετικής σας πρωτοβουλίας να μην αθροιστεί στην καταγραμμένη ολιγωρία της όλης φορολογικής νομοθεσίας.

Ειδικότερα, σε σχέση με το άρθρο 16, και την απονομή συντάξεων, υπό την αίρεση της αιτιολογημένης γνώμης των αρμόδιων Επιτροπών, στην πραγματική ζωή όλοι γνωρίζουμε ότι πρόκειται για επιτροπές «φαντάσματα», καθώς ο τρόπος και ο χρόνος της λειτουργίας τους διαψεύδουν τον σκοπό τους.

Ως προς το άρθρο 44, περί μείωσης του φόρου του ΕΝΦΙΑ, σε εξάρτηση από την ασφάλιση των κατοικιών και ιδιοκτησιών, εν γένει, από φυσικές καταστροφές, πυρκαγιά, σεισμό, πλημμύρα, το άρθρο αυτό αντικατοπτρίζει την ηθελημένη υποχώρηση του κράτους να αντιμετωπίσει τις συνέπειες από τις φυσικές καταστροφές που είναι και το πλέον επίκαιρο θέμα των ημερών, καθώς σε όλη τη χώρα μαίνονται πυρκαγιές, μεσούντος του θέρους, σε κλίμα καύσωνα.

Ειδικότερα σε σχέση με το θέμα του ΕΝΦΙΑ, όπως έχω υπογραμμίσει και στην πρώτη ομιλία μου στη Βουλή, δεν θα μπορούσε μία τέτοια μείωση να θεωρηθεί ότι αποτελεί αντάλλαγμα στην ασφάλιση των κατοικιών. Ένα κράτος πρόνοιας, ένα κράτος δικαίου εγγυάται την ασφαλή διαβίωση των πολιτών σε κάθε συνθήκη, πολύ περισσότερο λόγω της κλιματικής αλλαγής, αλλά και λόγω της ολιγωρίας που επιδεικνύει η λειτουργία του συστήματος πολιτικής προστασίας, όπως αποδείχθηκε στα τραγικά «εγκλήματα» που συγκλόνισαν τη χώρα, στη «σκιά» μάλιστα της μαύρης επετείου της 23ης Ιουλίου, ημέρα ολοκαυτώματος στο Μάτι της Ανατολικής Αττικής, τραγωδία για την οποία καμία δικαίωση των επιζώντων και των συγγενών των αδικοχαμένων ανθρώπων δεν έχετε προκαλέσει από παράλειψη και ευθύνη, τόσο της εκτελεστικής, όσο και της δικαστικής εξουσίας. Σαφώς, και επιβάλλεται η μείωση και ακόμα και η κατάργηση του εκβιαστικού αυτού φόρου ως τρόπου βύθισης των Ελλήνων σε ακόμα δυσμενέστερη οικονομική θέση. Η επιδίωξη, επίσης, της αξιοπρεπούς διαβίωσης των φορολογουμένων είναι μέλημα της Πολιτείας αυτονόητο. Η μείωση και η κατάργηση του φόρου αυτού θα πρέπει να συζητηθούν πολύ σοβαρά και να ληφθούν άμεσα τα σχετικά μέτρα ως πραγματική ειλικρινής πολιτική στάση απέναντι στους θιγόμενους και βαλλόμενους οικονομικά πολίτες.

Επίσης, μέσα από το άρθρο 44, διαφαίνεται ότι αναγορεύετε σε ρυθμιστές της οικονομίας τις ασφαλιστικές εταιρείες θυγατρικές των συστημικών τραπεζών κατά πλειοψηφία, επιτρέποντας και υιοθετώντας την κερδοσκοπία τους, σε αντικατάσταση πολιτειακών υποχρεώσεων και εγγυήσεων που οφείλει η Πολιτεία από το στάδιο της πρόληψης μέχρι το στάδιο λήψης μέτρων.

Σε σχέση με το άρθρο 46, που, λίγο ως πολύ, συνεχίζεται με το άρθρο 47. Το άρθρο 46, αφορά στο αυξημένο κόστος των νοικοκυριών με χορήγηση «market pass», ενώ το άρθρο 47, αφορά στο επίδομα των νέων. Θεωρούμε ότι αυτή η λογική των «market pass» και των επιδομάτων, στην πραγματικότητα, αφορά σε διατάξεις «πυροτεχνήματα» που δεν λύνουν κανένα πρόβλημα και μάλιστα, προ των δημοτικών εκλογών, ενδεχομένως και προφανώς, κατά τη δική μας άποψη, έχουν και έναν ψηφοθηρικό χαρακτήρα.

Θα επανέλθω στο θέμα των Επιτροπών, οι οποίες θίγονται και πάλι στο άρθρο 45, για την απαλλαγή από συμμετοχή στη φαρμακευτική δαπάνη, όσων έχουν στερηθεί το Επίδομα Κοινωνικής Αλληλεγγύης Συνταξιούχων. Είναι κριτική που ασκώ, αν και πρόκειται για την, επί της αρχής, συζήτηση του νομοσχεδίου, προκειμένου να τη λάβετε περισσότερο υπόψιν στην, κατ’ άρθρον, ανάλυση που θα ακολουθήσει στην επόμενη συνεδρίαση. Πρόκειται για ένα μέτρο που αφορά στην απαλλαγή από συμμετοχή σε δαπάνη ανθρώπων που έχουν συνταξιοδοτηθεί και έχουν στερηθεί το Επίδομα Κοινωνικής Αλληλεγγύης Συνταξιούχων. Θεωρώ και θεωρούμε ότι η μέριμνα για περισσότερες απαλλαγές σε μεγαλύτερη ομάδα συνταξιούχων θα πρέπει να είναι πρωταρχικό μέλημα της Πολιτείας και μάλιστα, η στάση αυτή της Κυβέρνησης είναι ξεκάθαρα υποκριτική, όταν στην πραγματικότητα ακόμα και τα επιδόματα των παραπληγικών που τελούν σε εξάρτηση από τη σύγκληση σχετικών Επιτροπών ΚΕΠΑ και ΟΠΕΚΑ δεν χορηγούνται, καθώς οι Επιτροπές συνεδριάζουν, περίπου, μετά ένα έτος από την ημέρα αίτησης ηλεκτρονικά, μέσω της υπηρεσίας Gov, η οποία σπάνια ανταποκρίνεται, λόγω δυσλειτουργίας. Στις εν λόγω επιτροπές, επίσης, δεν απαντά κανείς τηλεφωνικά, η γραμμή του ΕΦΚΑ δείχνει διαρκώς απασχολημένη, στατιστικά σε διάστημα τριών ετών με καταγγελίες πολιτών δύο στους τριάντα λαμβάνουν το σχετικό επίδομα, οι υπόλοιποι πεθαίνουν αβοήθητοι σε πλήρη ένδεια αν και πάσχουν από παραπληγία και θα έπρεπε να έχουν πάρει αυτό το επίδομα, αφού έχουν περάσει από τη σχετική Επιτροπή που, δυστυχώς, δεν συνεδριάζει.

Οι άνθρωποι, επίσης, που στελεχώνουν τις εν λόγω υπηρεσίες ΕΦΚΑ, επί υπουργίας δική σας, περιορίστηκαν σημαντικά και ήδη, σήμερα στην οδό Πατησίων 12 της Αθήνας, όπου φιλοξενούνται τα κτίρια συντάξεων, αντιστοιχεί ένας και μόνο υπάλληλος σε όλους τους συνταξιούχους όλης της χώρας. Αυτά είναι θέματα, τα οποία τα γνωρίζετε ως διατελέσας Υπουργός στο Υπουργείο το σχετικό, πλην, όμως, θίγονται με έναν έμμεσο τρόπο σε αυτό το νομοσχέδιο και έχω την ανάγκη να τα υπογραμμίσω, ώστε να ληφθούν μέτρα περαιτέρω και σε κάποιου άλλου είδους νομοθετική παρέμβαση πρωτοβουλία, αν όχι στο ίδιο αυτό νομοσχέδιο.

Επαναλαμβάνω ότι κρατάμε τις επιφυλάξεις μας, επί της αρχής, ενώ είμαστε θετικοί σε οποιοδήποτε μέτρο στήριξης της ελληνικής κοινωνίας, των Ελλήνων πολιτών.

Σας ευχαριστώ πολύ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Με την ολοκλήρωση των τοποθετήσεων των Εισηγητών και Ειδικών Αγορητών, δίνουμε τον λόγο στον Υπουργό, τον κ. Κωνσταντίνο Χατζηδάκη.

Τον λόγο έχει ο κύριος Χατζηδάκης.

**ΚΩΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, θέλω και εγώ να ευχηθώ καλή αρχή και ένα δημιουργικό πνεύμα μέσα στο πλαίσιο, βεβαίως, της δημοκρατικής λειτουργίας. Οι διαφωνίες είναι η ουσία της Δημοκρατίας, αλίμονο.

Επίσης, να σημειώσω, ότι, πράγματι, σήμερα η συνεδρίαση αυτή γίνεται στη   
«σκιά» μεγάλων φυσικών καταστροφών, οι οποίες όλους μας θλίβουν, δεν υπάρχει καμία αμφιβολία, και για τις οποίες έχουμε όλο τον καιρό να συζητήσουμε περαιτέρω, όταν θα κλείσει αυτός ο κύκλος και θα μπορέσουμε να κάνουμε μία περαιτέρω συζήτηση.

Δεν θα σταθώ σε αυτό. Θα μπω κατευθείαν στο νομοσχέδιο, για να σημειώσω ότι όπως όλες και όλοι γνωρίζετε πριν από τις εκλογές, ιδιαίτερα, πριν από τις εκλογές της 25ης Ιουνίου το πρόγραμμά μας και ακόμα πιο πολύ το οικονομικό μας πρόγραμμα αμφισβητήθηκε. Αμφισβητήθηκε, μάλιστα, από αυτούς, οι οποίοι υπόσχονταν πολύ περισσότερα από εμάς. Εμείς υποσχόμασταν τα λιγότερα απ’ όλα τα κόμματα, τα οποία κατέβαιναν στις εκλογές. Παρά ταύτα, με κάποια χαρακτηριστικά παραδοξότητας, ζήσαμε όλο αυτό το σκηνικό, αυτοί που υπόσχονταν δέκα να κάνουν κριτική σε αυτόν που υποσχόταν ένα, δύο, ότι το ένα και τα δύο δεν μπορούν να εφαρμοστούν και μάλιστα, χρησιμοποιούσατε κάποιοι από εσάς και σχετικές αναφορές στο Μεσοπρόθεσμο Πρόγραμμα.

Η Κυβέρνηση, λοιπόν, και γι’ αυτόν τον λόγο, αποφάσισε, αμέσως μετά τις εκλογές, να φέρει προς συζήτηση και ψήφιση αυτό το νομοσχέδιο, για να καταδείξουμε ότι εμείς αυτά που λέμε αυτά και κάνουμε και τα κάνουμε αμέσως. Πιστεύω ότι με την κατάθεση αυτού του νομοσχεδίου «έκλεισαν στόματα», σταμάτησαν να μιλάνε, ελπίζω, τουλάχιστον, κάποιοι άπιστοι «Θωμάδες», οι οποίοι προσπάθησαν να αμφισβητήσουν τα πάντα.

Εδώ υπάρχει μία αλλαγή παραδείγματος. Ξέρετε ότι για πολλά χρόνια και σε διαφορετικές χρονικές περιόδους η χώρα είχε πέσει θύμα του λαϊκισμού, είχε πέσει θύμα πολιτικών σχηματισμών που άλλα έλεγαν πριν από τις εκλογές και στη συνέχεια άλλα έκαναν. Εμείς, τόσο το 2019, όσο και τώρα, με προσωπική επιμονή και του ίδιου του Πρωθυπουργού, του Κυριάκου Μητσοτάκη, επιμείναμε στη γραμμή, «λέμε λίγα, για να τα κάνουμε όλα». Αυτό είναι που επιδιώκουμε να δείξουμε και με αυτό το νομοσχέδιο στις Ελληνίδες και τους Έλληνες.

Ακόμη περισσότερο, με το νομοσχέδιο αυτό, με τίτλο «Ενίσχυση του εισοδήματος των μισθωτών, των νέων, της οικογένειας και της εργασίας», κάνουμε πράξη αμέσως το 50%, από πλευράς Προϋπολογισμού, των δεσμεύσεων του οικονομικού προγράμματος της Νέας Δημοκρατίας και παραμένουν φυσικά να ισχύουν στο ακέραιο οι υπόλοιπες δεσμεύσεις μας, οι οποίες θα εφαρμοστούν, με βάση τον χρονικό προγραμματισμό που, έτσι κι αλλιώς, είχαμε παρουσιάσει πριν από τις εκλογές.

Επομένως, κάνουμε καθαρούς λογαριασμούς με τους πολίτες. Και για να σας πω και την αλήθεια, είμαστε πολύ ικανοποιημένοι γι’ αυτό, γιατί, εν πάση περιπτώσει, στην Ελλάδα, κάποια στιγμή, τα λόγια θα πρέπει να ταιριάζουν με τα έργα.

Το σχέδιο νόμου που σήμερα συζητάμε, προβλέπει αυξήσεις στους μισθούς των δημοσίων υπαλλήλων, για πρώτη φορά, μετά από 14 χρόνια. Ισχυριστήκαμε ότι λύθηκαν έτσι τα προβλήματα των δημοσίων υπαλλήλων; Όχι, προφανώς. Από την παρουσίαση του νομοσχεδίου αυτού, λίγες ημέρες μετά τις εκλογές, υπογραμμίσαμε ότι δεν «κοκορευόμαστε», ότι αντιμετωπίζονται με αυτό το νομοσχέδιο όλα τα προβλήματα των δημοσίων υπαλλήλων.

Ωστόσο, κανένας δεν μπορεί να αμφισβητήσει, πρώτον, ότι δίνονται αυξήσεις μετά από δεκατέσσερα χρόνια. Δεν είχαν δοθεί, δεν είχαν. Δεν νομίζω ότι μπορεί κάποιος να πει ότι ξέρετε δόθηκαν πριν από επτά, πριν από τέσσερα, πριν από πέντε χρόνια. Δεν δόθηκαν. Τώρα δίνονται, με τους «ανάλγητους», τους «νεοφιλελεύθερους», κ.λπ., αλλά εν πάση περιπτώσει με εμάς δίνονται.

Το δεύτερο που δεν μπορεί να αμφισβητηθεί, είναι ότι εάν λογαριάσουμε αυτά που δίνει αυτό το νομοσχέδιο στους δημοσίους υπαλλήλους, με τις διάφορες μορφές των αυξήσεων, των ελαφρύνσεων και των παροχών, μαζί με αυτά που δόθηκαν από την αρχή της χρονιάς, όπως την κατάργηση της εισφοράς αλληλεγγύης, την κατάργηση του 1%, τις κρατήσεις που ήταν για το Ταμείο Πρόνοιας κ.λπ., μετρημένα οι αυξήσεις για τους δημοσίους υπαλλήλους αθροιστικά, είναι 10,5%. Επαναλαμβάνω, είναι 10,5%. Άρα, πάνω από αυτό που ζητάει ο ΣΥΡΙΖΑ. Συνολικά, μεσοσταθμικά, κάθε δημόσιος υπάλληλος, με το σύνολο των παρεμβάσεων, έχει μία καθαρή αύξηση 1.476 ευρώ τον χρόνο. Δεν λογαριάζω ασφαλιστικές εισφορές, δεν λογαριάζω κρατήσεις, δεν λογαριάζω τίποτα. Λέω τα λεφτά που μπαίνουν στην τσέπη του. Τα παραπάνω χρήματα που μπαίνουν στην τσέπη του είναι 1.476 ευρώ τον χρόνο, μεσοσταθμικά. Αυτό είναι μία πρώτη παρατήρηση για τις παρεμβάσεις του νομοσχεδίου, σε σχέση με τους δημοσίους υπαλλήλους.

Τώρα, βεβαίως, και για τους δημοσίους υπαλλήλους, και γενικότερα για τους γονείς, για τις οικογένειες, υπάρχουν άλλες παρεμβάσεις που παρουσιάστηκαν και από τον Εισηγητή της Πλειοψηφίας, τον κ. Φώντα Μπαραλιάκο, προηγουμένως, σε μία πάρα πολύ καλή και εμπεριστατωμένη εισήγηση, που αφορούν στην αύξηση του αφορολόγητου, μείωση φόρων και εισοδηματικές ενισχύσεις, οι οποίες έρχονται να στηρίξουν, στο μέτρο του δυνατού, την ελληνική οικογένεια. Βεβαίως, εμμέσως, αλλά, σίγουρα, σαφώς, να αντιμετωπίσουν στον βαθμό του εφικτού και με αυτόν τον τρόπο το πρόβλημα της υπογεννητικότητας. Το πρόβλημα της υπογεννητικότητας είναι πολύ ευρύτερο, δεν υπάρχει καμία αμφιβολία. Το δημογραφικό, κατά τη δική μου προσωπική άποψη, είναι το νούμερο 1, αυτή την ώρα, εθνικό θέμα της χώρας και πρέπει να το δούμε ολιστικά, συντεταγμένα και αυτή είναι η πρόθεση της Κυβέρνησης. Γι’ αυτό άλλωστε δημιουργήθηκε και το καινούργιο Υπουργείο. Ένας από τους λόγους της δημιουργίας του Υπουργείου Κοινωνικής Συνοχής είναι και αυτό. Αλλά, εν πάση περιπτώσει, έχετε εδώ κάποια πρώτα δείγματα γραφής.

Παράλληλα, υπάρχει ένας τρίτος άξονας παρεμβάσεων, τον οποίο θέλω να υπογραμμίσω και είναι ο άξονας που έχει να κάνει με τους νέους. Αναφέρθηκαν οι συνάδελφοι της Αντιπολίτευσης, κυρίως, στο «Youth Pass», το οποίο είναι ένα άνοιγμα στη νέα γενιά, είναι μία συνέχιση πρωτοβουλιών που είχαν ξεκινήσει τα προηγούμενα χρόνια και οι οποίες πρωτοβουλίες μονιμοποιούνται. Αφορά νέους 18 και 19 ετών. Θα μπορούσε να αφορά και περισσότερους; Θα μπορούσε, ενδεχομένως, αλλά, εν πάση περιπτώσει, είναι ένα ξεκίνημα, με βάση τις αντοχές της οικονομίας της χώρας.

Όμως, ακόμη περισσότερο, θέλω να σταθώ σε κάτι που το θεωρώ σημαντικότερο και που συνδέεται και με τους νέους, αλλά συνδέεται και με το προηγούμενο θέμα που λέγαμε, αυτό του δημογραφικού και της υπογεννητικότητας, που είναι το Πρόγραμμα με τον τίτλο «Σπίτι μου». Το πρόγραμμα αυτό, όπως ξέρετε, αμφισβητήθηκε, πολεμήθηκε και το καταλαβαίνω. Ο καθένας έχει τη γνώμη του. Καμιά φορά υπάρχουν και μερικοί που έχουν και παραπάνω από μία γνώμη σε αυτόν τον τόπο, αλλά εδώ είναι «κουκιά μετρημένα». Άκουσα και σήμερα μία συζήτηση που την άκουγα και πριν από τις εκλογές, ότι δεν υπάρχουν σπίτια, δεν θα δοθούν δάνεια, δεν πατάει πουθενά αυτό το Πρόγραμμα, είναι εξαγγελίες που δεν έχουν ουσία, κ.λπ..

Σήμερα, κατά σύμπτωση, βγήκε ανακοίνωση από τη Δημόσια Υπηρεσία Απασχόλησης, η οποία αναφέρεται στην εξέλιξη αυτού του Προγράμματος. Δεν θα σας τη διαβάσω ολόκληρη, αλλά θα σας πω ότι το Πρόγραμμα αυτό θα μπορούσε να καλύψει, περίπου, 5.000 αιτήσεις, σε πρώτη φάση, και 10.000 δικαιούχους, αν υποθέσουμε ότι μιλάμε για ζευγάρια. Ήδη, έχουμε, λοιπόν, 21.132 προεγκρίσεις, μετά τον πρώτο έλεγχο που έχουν κάνει οι τράπεζες. Δεν σημαίνει δάνεια, σημαίνει ότι έχει δοθεί μία προέγκριση. Όμως, μετά τις προεγκρίσεις αυτές -θέλω να το υπογραμμίσω αυτό, για να σταματήσει αυτή η συζήτηση, διότι είναι άχαρη και αμφισβητεί την ίδια την πραγματικότητα- έχουν, ήδη, εγκριθεί 4.644 δάνεια. Δηλαδή, ήδη, έχουμε φτάσει στο άνω όριο του Προγράμματος του προϋπολογισμού, καθώς έχει βρεθεί ακίνητο και έχει ξεκινήσει ο νομικός και τεχνικός έλεγχος. Άρα, οι συζητήσεις ότι δεν υπάρχουν ακίνητα, το Πρόγραμμα δεν είναι ρεαλιστικό, κ.λπ., έχουν ανατραπεί από την πραγματικότητα. Όσοι τα λένε συγκρούονται, πλέον, με την πραγματικότητα, όχι με υποθέσεις εργασίας. Άρα, θα ήθελα να παρακαλέσω, από δω και πέρα, τουλάχιστον γι’ αυτό το θέμα, να σταματήσει η συζήτηση. Αυτός, άλλωστε, είναι και ο λόγος που η Κυβέρνηση έρχεται από τώρα και φέρνει μία δεύτερη δόση στήριξης αυτού του προγράμματος με άλλα τόσα χρήματα. Αυτό κάνουμε τώρα, για να εγκριθούν άλλα, περίπου, 5.000 δάνεια.

**Άρα, το πρόγραμμα αυτό πάει καλά. Είναι ένα παράδειγμα επιτυχίας. Προχώρησε πάρα πολύ γρήγορα, βγήκε στον «αέρα» στις 3 Απριλίου και σήμερα μετά από πολύ σύντομο χρονικό διάστημα, έχουμε αυτές τις θετικές εξελίξεις. Αυτά που σας λέω είναι στοιχεία, είναι μη αμφισβητούμενες εξελίξεις και σας το λέω, για να συζητάμε, επί των εξελίξεων και όχι, επί υποθέσεων.**

**Το συνολικό ύψος των παρεμβάσεων θα είναι, περίπου, 4,5 δις, σε βάθος τετραετίας και με βάση το οικονομικό μας πρόγραμμα, το οποίο είναι της τάξεως των 9,1 δισεκατομμυρίων, είναι, όπως υποστήριξα και πριν, το 50% των προεκλογικών δεσμεύσεων. Ωστόσο, θέλω να υπογραμμίσω και σε εσάς και στους Έλληνες πολίτες, ότι δεν εμφανιζόμαστε ως πολιτικός «Άγιος Βασίλης». Δεν ανήκουμε στη σχολή του «δώστα όλα» και πριν και μετά τις εκλογές και γι’ αυτό ήμασταν συγκρατημένοι. Θα δίνουμε αυτά που έχουμε και όχι αυτά που δεν έχουμε, διότι τα χρήματα δεν τα φέρνουμε από το σπίτι μας ο κ. Πετραλιάς, ο κ. Θεοχάρης, ο κ. Παπαθανάσης και εγώ. Είναι χρήματα των Ελλήνων φορολογουμένων και τα χρήματα αυτά θα τα δίνουμε, στον βαθμό που υπάρχουν και γι’ αυτόν τον λόγο είναι πολύ σημαντικό να επιμείνουμε στη γραμμή μιας σοβαρής φορολογικής πολιτικής, που δεν θα επιβαρύνει υπέρμετρα την κοινωνία, για να κάνουμε μετά εμείς τους «Αη Βασίληδες» μοιράζοντας τα λεφτά των άλλων.**

**Και γι’ αυτό έχουμε προχωρήσει, κατ’ επανάληψη, σε μειώσεις φορολογικών συντελεστών και αυτό, άλλωστε, ωθεί και την ανάπτυξη. Από την άλλη πλευρά, πρέπει να επιμείνουμε και θα επιμείνουμε, σε μία σοβαρή γραμμή στη δημοσιονομική πολιτική, που σημαίνει ότι θα εφαρμόσουμε μία πολιτική που θα κατατείνει σε λογικά, αλλά, πάντως, πρωτογενή πλεονάσματα, διότι αυτός είναι ένας τρόπος για τη μείωση του δημοσίου χρέους, του χρέους όλων μας, δηλαδή, στις αγορές και στους όποιους δανειστές της χώρας και είναι ο μόνος τρόπος η χώρα να «πατάει πάνω σε γερά θεμέλια», η οικονομία της χώρας, δηλαδή, να «πατάει σε γερά θεμέλια». Σε αυτά τα ζητήματα, ιδιαίτερα, στη δημοσιονομική πολιτική, έγιναν λάθη στο παρελθόν, τα οποία πληρώθηκαν και σε καμία περίπτωση, δεν είμαστε διατεθειμένοι να επαναλάβουμε. Πολύ περισσότερο, καθώς την περασμένη τετραετία έγινε μια πολύ σημαντική πρόοδος πάνω σε αυτό, η οποία, μεταξύ των άλλων, οδήγησε και σε δώδεκα αλλεπάλληλες πιστοληπτικές αναβαθμίσεις της χώρας.**

**Αυτά, κύριε Πρόεδρε, ως μια γενική τοποθέτηση, αλλά έχω να κάνω και μερικά σχόλια σε επιμέρους ζητήματα που τέθηκαν από συναδέλφους. Το πρώτο έχει να κάνει με το ότι οι αυξήσεις αυτές δεν έχουν κάποια φιλοσοφία. Έχουν φιλοσοφία. Πέραν του ότι δίνουμε αυξήσεις μετά από δεκατέσσερα χρόνια, στο πλαίσιο των αντοχών του Προϋπολογισμού, δίνουν μία έμφαση, πρώτον, στους πιο χαμηλόμισθους, δεύτερον, στους δημοσίους υπαλλήλους με παιδιά και τρίτον, σε αυτούς που έχουν θέση ευθύνης. Αντιλαμβάνομαι ότι υπάρχει σε κάποιους μία επιφύλαξη, «γιατί δίνετε παραπάνω αυξήσεις στους υπαλλήλους που έχουν θέση ευθύνης;» Με πολιτικάντικα κριτήρια, πράγματι, δεν θα έπρεπε να δώσουμε γιατί είναι το 10 % των δημοσίων υπαλλήλων. Το κάνουμε, όμως, διότι είναι μία υπεύθυνη πολιτική. Έχουμε μία πολύ μικρή «ψαλίδα», μία πολύ μικρή απόσταση, μεταξύ των χαμηλόβαθμων στην Ελλάδα δημοσίων υπαλλήλων και των υψηλόβαθμων και δεν υπάρχει, ουσιαστικά, ένα κίνητρο, για να υπάρχει μία άμιλλα για παραπάνω προσπάθεια και μεγαλύτερη αποτελεσματικότητα και επομένως, για εξέλιξη των ίδιων των δημοσίων υπαλλήλων. Αυτός είναι ο λόγος. Kαι θα περίμενα σε αυτό, ίσως, είμαι υπερβολικός, να υπάρχει μία ομοφωνία στη Βουλή γι’ αυτό το ζήτημα.**

**Το δεύτερο σημείο που θέλω να σταθώ, είναι, λιγότερο ή περισσότερο απ’ όλους ελέχθη από την πλευρά της Αντιπολίτευσης, στα όσα υποστηρίχθηκαν, σε σχέση με το «market pass». Εμείς δεν ισχυριζόμαστε ότι το** «**market pass» ή τέτοιες πρωτοβουλίες είναι μία πανάκεια. Όμως, ειλικρινά, προφανώς, εργαζόμαστε και πρέπει να εργαστούμε προς την κατεύθυνση της εφαρμογής των κανόνων του ανταγωνισμού και ελέγχων από την πλευρά της ΔΙΜΕΑ για την αισχροκέρδεια και γίνονται, σε πολλά και διαφορετικά επίπεδα, τέτοιες προσπάθειες. Ωστόσο, από την άλλη πλευρά, δεν καταλαβαίνω, γιατί υπάρχει αυτή η επιφύλαξη σε σχέση με τα «pass» και προσπαθώ να φανταστώ ποια θα ήταν η στάση σας, αν δεν τα δίναμε αυτά τα «pass». Εάν, δηλαδή, με όλες τις εξελίξεις που υπήρξαν σε ολόκληρη την Ευρώπη και λιγότερο ή περισσότερο σε ολόκληρο τον κόσμο, με αφορμή την ενεργειακή κρίση, η Κυβέρνηση έμενε απαθής και εστιαζόταν μόνο στην προσπάθεια για τον ανταγωνισμό ή μόνο στην προσπάθεια για τους ελέγχους. Έπρεπε να υπάρξει μία ανακούφιση της κοινωνίας και η ανακούφιση αυτή υπήρξε σε έναν βαθμό και πάντως εκτιμήθηκε στις εκλογές.**

**Μία άλλη παρατήρηση έχει να κάνει με τον ΕΝΦΙΑ και με αυτό που υποστηρίχθηκε από ορισμένες πλευρές για πριμοδότηση των ασφαλιστικών εταιρειών. Είναι προφανές, ότι σήμερα κάνουμε εδώ συζήτηση για την κλιματική αλλαγή και τις φυσικές καταστροφές. Θα ήταν υπεύθυνη στάση να αδιαφορήσουμε για την έλλειψη ασφάλισης των κτιρίων στην Ελλάδα και να «τρέχουμε», εκ των υστέρων, προσπαθώντας να δράσουμε «πυροσβεστικά» και σε αυτό το ζήτημα, με όλο το ενδεχόμενο δημοσιονομικό κόστος; Δίνουμε κάποια κίνητρα, όσα μπορούμε αυτή την ώρα, προκειμένου κάποιοι πολίτες, λόγω της μείωσης του ΕΝΦΙΑ, κατά 10%, να ασφαλίσουν τα σπίτια τους. Θα δούμε πώς θα λειτουργήσει αυτό το πλαίσιο, αλλά δεν νομίζω ότι από πλευράς φιλοσοφίας θα έπρεπε να συναντάει αντιρρήσεις.**

**Το άλλο στο οποίο θα περίμενα, επίσης, ομοφωνία, είναι η κοστολόγηση των προγραμμάτων των κομμάτων. Πάμε στο Δημοσιονομικό Συμβούλιο, ένα όργανο κύρους, στο οποίο τα κόμματα που θέλουν, δεν υποχρεώνουμε κανέναν, θα μπορούν να πηγαίνουν, έτσι ώστε να σταματήσει αυτή η άχαρη συζήτηση ο ένας να λέει στον άλλον, τόσο κοστίζει το πρόγραμμά σου, όχι δεν κοστίζει τόσο και να συνεχίζεται αυτή η άχαρη «κολοκυθιά».**

**Είναι νομίζω μία σύγχρονη ευρωπαϊκή, θα μου επιτρέψετε να πω, προσέγγιση και θα περίμενα, στο πλαίσιο των εξελίξεων, σε σχέση με την πολιτική και κοινωνική μας κουλτούρα και αυτή η πρόταση να «αγκαλιαστεί». Ο κόσμος αν θέλει να διαλέγει προγράμματα που δίνουν περισσότερες υποσχέσεις κοστολογημένα, δικαίωμά του να διαλέξει περισσότερα, αλλά να μιλάμε όλοι, επί τη βάσει, των ίδιων στοιχείων.**

**Και θέλω να κλείσω, γιατί ο χρόνος έχει περάσει, με μερικές πολύ σύντομες πολιτικές παρατηρήσεις ευρύτερες, απαντώντας σε συναδέλφους. Η μία παρατήρηση έχει να κάνει με το εισόδημα και αν μειώθηκε ή δεν μειώθηκε. Πρώτα απ’ όλα, μειώθηκε η ανεργία. Η μείωσή της από το 17,5% στο 11%, μόνη της δείχνει ότι ήταν μία θετική εξέλιξη. Οι άνεργοι, που έβγαζαν προηγουμένως πολύ λιγότερα λεφτά ως άνεργοι, με το επίδομα της ανεργίας του ΟΑΕΔ, αν το έπαιρναν και δεν ήταν μακροχρόνια άνεργοι, τώρα εργάζονται. Εκτός αυτού, έχουμε και τα υπόλοιπα στοιχεία που δείχνουν ότι με σωρευτική αύξηση του πληθωρισμού 15,1% από το 19%, η αύξηση του κατώτατου μισθού, συμπεριλαμβανομένων και των ασφαλιστικών εισφορών είναι 21,8%.**

**Να το δούμε διαφορετικά, εάν δεν σας αρκεί αυτό που δείχνει ότι είχαμε αύξηση πάνω από τον πληθωρισμό; Η Ελλάδα από την 18η θέση, που ήταν, πράγματι, πολύ χαμηλά για τον κατώτατο μισθό, μέχρι και τον Απρίλιο, στους 22 της Ευρωπαϊκής Ένωσης που έχουν τον κατώτατο μισθό, βρέθηκε τώρα με την αύξηση που δόθηκε τον Μάρτιο να είναι στη 13η θέση. Και βεβαίως, έχουμε μία σειρά από άλλες θετικές εξελίξεις στην οικονομία, οι οποίες νομίζω εκτιμήθηκαν θετικά, ιδιαίτερα σε διάφορες λαϊκές περιοχές της Αθήνας και όλης της Ελλάδος και αυτό συνετέλεσε νομίζω στην εκλογική νίκη της Νέας Δημοκρατίας.**

Σε ότι αφορά στα «σύννεφα» στον τουρισμό, θα σας έλεγα να «κρατάτε μικρό καλάθι», διότι προς το παρόν τα στοιχεία δεν δείχνουν το ίδιο. Δεν είναι ομοιόμορφη η εξέλιξη σε όλη την Ελλάδα, αλλά η συνολική μέχρι στιγμής εξέλιξη, καθώς δεν μπορώ να είμαι μάντης για τι θα συμβεί μέχρι το τέλος του χρόνου, δείχνει ότι είμαστε σε θετικό έδαφος, ιδιαίτερα, ως προς τις εισπράξεις.

Μία τελευταία παρατήρηση και κλείνω για τη δημοσιονομική πολιτική. Με ρώτησαν και στην τηλεόραση και έγινε και εδώ μία παρόμοια τοποθέτηση, «κύριε Υπουργέ, τι θα κάνετε τώρα, που από δω και πέρα, τελειώνουν τα «pass», τελειώνει αυτή η πολιτική και μπαίνουμε σε μία εποχή που θα είναι πιο «σφιχτή» δημοσιονομικά;» Ρώτησα και εκείνους, όπως ρωτάω και εσάς, για ποιον λόγο είχαμε τα pass; Είχαμε τα pass, διότι είχαμε τον κορονοϊό και μετά είχαμε -και την έχουμε σε κάποιον πολύ μικρότερο βαθμό τώρα- τη διεθνή ενεργειακή κρίση. Τι επιθυμούμε; Να έχουμε τα «pass» και την ενεργειακή κρίση πάντα εδώ και τον κορονοϊό πάντα εδώ ή επιθυμούμε να μπούμε σε μία εποχή κανονικότητας; Προφανώς, όλοι επιθυμούμε να μπούμε σε μία εποχή κανονικότητας. Γι’ αυτή εργαζόμαστε, αυτή προετοιμάζουμε και πιστέψτε με ότι στην Πατρίδα μας, ιδιαίτερα και μετά το αποτέλεσμα των εκλογών, εγώ θεωρώ ότι υπάρχει ένα τεράστιο παράθυρο ευκαιρίας οικονομικά, το οποίο επιχειρούμε να εκμεταλλευτούμε και θα δώσουμε τον καλύτερο μας εαυτό σε όλα τα επίπεδα, έτσι ώστε να έχουμε μία ισχυρή ανάπτυξη και βάση αυτής της ανάπτυξης και αντίστοιχη ουσιαστική κοινωνική πολιτική.

Ευχαριστώ πολύ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Κύριε Υπουργέ, κι εμείς ευχαριστούμε.

Εισερχόμαστε τώρα στη διαδικασία της συζήτησης εκ μέρους των Βουλευτών. Η κυρία Σκόνδρα έχει τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε, κυρίες και κύριοι συνάδελφοι, κύριε Υπουργέ.

Κατ’ αρχήν, επιτρέψτε μου να ευχηθώ σε όλους να έχουμε μία καλή κοινοβουλευτική θητεία και επίσης, εδώ στην Επιτροπή μας να συντελέσουμε όλοι, έτσι ώστε να παραχθεί έργο καλό, παραγωγικό και εποικοδομητικό.

Επί του νομοσχεδίου τώρα, μετά και την τοποθέτηση του Υπουργού Οικονομικών, εύκολα αντιλαμβάνεται κανείς τις τρεις πραγματικά σημαντικές παραμέτρους που έχει αυτό το νομοσχέδιο. Πρώτα απ’ όλα, ότι η Κυβέρνηση γνωρίζει και προσπαθεί να στηρίξει και να ανακουφίσει την κοινωνία στις ανάγκες της. Δεύτερον, ότι η Κυβέρνηση παραμένει συνεπής, τόσο στις προεκλογικές της δεσμεύσεις και πάντα επιθυμεί να υπάρχει, πραγματικά, αρμονία, μεταξύ λόγων και πράξεων. Και τρίτον ότι, με σοβαρότητα και με ευθύνη κινείται μέσα στα επιτρεπτά δημοσιονομικά πλαίσια, έτσι ώστε να μην προκαλεί τις αντοχές του Προϋπολογισμού.

Το νομοσχέδιο αυτό, επίσης, πρέπει όλοι να παραδεχτούμε ότι εκπέμπει αισιοδοξία. Δίνει το στίγμα των φιλολαϊκών πολιτικών που έχει σκοπό να ακολουθήσει η Κυβέρνηση, έχει αναπτυξιακό πνεύμα, στηρίζει την ελληνική οικογένεια, τους μισθωτούς, τους συνταξιούχους, δίνει έμφαση στις ανάγκες των νέων, που πάντα είναι στο επίκεντρο της πολιτικής μας, όπως και το δημογραφικό, τ μεγάλο αυτό εθνικό ζήτημα, τόσο με το Πρόγραμμα «Σπίτι μου», όσο και με την αύξηση των επιδομάτων τέκνων, αλλά και τις φοροαπαλλαγές. Στηρίζει, ιδιαίτερα, τους ευάλωτους συμπολίτες μας και θέλω να σταθώ, έστω και συμβολικά, στην απαλλαγή της συμμετοχής από τη φαρμακευτική δαπάνη των συνταξιούχων, πρώην δικαιούχων του ΕΚΑΣ, που με ελαφρά τη καρδία τούς στέρησε η τότε Κυβέρνηση του ΣΥΡΙΖΑ.

Θέλω να πιστεύω ότι μετά από τη διεξαγωγή των συζητήσεων, την ακρόαση των φορέων, αλλά και τις όποιες βελτιωτικές κινήσεις που μπορεί να γίνουν πιθανόν σε αυτό το νομοσχέδιο, ότι θα συμφωνήσουμε όλοι και ότι θα προβούμε στην ψήφισή του, μιας και εμμέσως, πλην σαφώς, όλοι παραδεχτήκαμε ότι είναι προς όφελος της κοινωνίας και τα μέτρα θετικά. Μπορεί να μην λύνουν τα προβλήματα, καθ’ ολοκληρίαν και οριστικά, όμως, συμβάλλουν και γίνονται βήματα προς αυτή τη θετική κατεύθυνση.

Τέλος, θα ήθελα, πραγματικά, να συγχαρώ την ηγεσία του Υπουργείου για την ταχύτητα, την ετοιμότητα, αλλά και την αποφασιστικότητα που επέδειξε, ξεκινώντας, πραγματικά, με αυτό το νομοσχέδιο, το οποίο, όπως ειπώθηκε και όπως είναι γνωστό, καλύπτει κατά το 50% και τις προεκλογικές εξαγγελίες της Κυβέρνησής μας.

Σας ευχαριστώ πολύ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Ως γενικές παρατηρήσεις θέλω να κάνω δύο. Η πρώτη είναι ότι δεν είναι συχνό, μάλλον είναι σπάνιο ή δεν έχει συμβεί ποτέ, μία κυβέρνηση το πρώτο νομοσχέδιο που φέρνει, να ικανοποιεί το 50%των προεκλογικών της εξαγγελιών. Το δεύτερο είναι ότι έχω δει μία θετική ανταπόκριση γενικότερη μέσα στη συζήτηση και οι προτάσεις πολλές φορές από κάποιους συναδέλφους από την Αντιπολίτευση τις έβλεπα και ως εποικοδομητικές. Μακάρι να συνεχίσουμε έτσι.

Επί του συγκεκριμένου, θέλω να θέσω τρία θέματα. Το ένα θέμα μού το έθεσε ένας πρώην συνάδελφος, ο οποίος έχει μία μακροχρόνια αρρώστια, και το θέτω προς την ηγεσία του Υπουργείου, ο οποίος έχει ζητήσει η φαρμακευτική δαπάνη γι’ αυτούς, οι οποίοι έχουν μακροχρόνια αρρώστια να εκπίπτει από το φορολογητέο εισόδημα. Είναι κάτι που το βλέπω θετικά. Βέβαια, θέλει Έκθεση από το Γενικό Λογιστήριο του Κράτους. Μπορεί να μην προλαβαίνουμε να το συμπεριλάβουμε στο παρόν νομοσχέδιο, αλλά, ίσως, κύριε Πετραλιά, είναι κάτι που μπορούμε να δούμε και να συζητήσουμε για τον Προϋπολογισμό του 2024.

Το δεύτερο θέμα που θέλω να θέσω είναι γενικότερο, δεν αφορά το παρόν νομοσχέδιο, αλλά όπως υπάρχει μεγάλη διαφορά, μεταξύ των αποδοχών των δημοσίων υπαλλήλων που έχουν θέση ευθύνης και αυτών που δεν έχουν, θεωρώ ότι υπάρχει μικρή διαφορά, μεταξύ του κατώτατου μισθού και του επιδόματος της ανεργίας. Προσωπικά, θα κάνω μία πρόταση, η οποία, βέβαια, μπορεί να προκαλέσει και αντιδράσεις, ότι όσο αυξάνουμε τον κατώτατο μισθό, δεν πρέπει να αυξάνουμε και τα επιδόματα της ανεργίας, γιατί είναι πολύ μικρή η διαφορά και κάποιοι, όχι όλοι, λίγοι συμπολίτες μας προτιμούν να μην δουλεύουν, αλλά να απολαμβάνουν τα επιδόματα της ανεργίας.

Και το τρίτο θέμα, πρέπει να δούμε πολύ θετικά το θέμα της ρύθμισης των οφειλών προς το δημόσιο. Υπάρχει μία άποψη γενικότερη, ότι όσο περισσότερες είναι οι δόσεις, τόσο λιγότερα έσοδα έχει το κράτος. Ας το πολεμήσουμε αυτό, ας δούμε και αυτό που θέλει η αγορά, μέσα στις δυνατότητες που έχει ο Προϋπολογισμός. Προτείνω να περάσουμε σε περισσότερες δόσεις, σε ότι αφορά τις οφειλές.

Τέλος, τέταρτον, θέλω να πω κάτι που αφορά στο Υπουργείο σας, αν και λείπει ο παριστάμενος Υπουργός. Δεν ξέρω αν προχωρά ένα πρόγραμμα ελέγχου της στατικής επάρκειας των δημοσίων κτιρίων. Μπορούμε να έχουμε χρήματα από το Ευρωπαϊκό Ταμείο Ανάκαμψης και Ανθεκτικότητας, αρχίζοντας, κυρίως, από τα σχολεία.

Ευχαριστώ πολύ.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Τον λόγο έχει η κυρία Αρετή Παπαϊωάννου από την Κ.Ο. «Πλεύση Ελευθερίας». Δεν είναι μέλος της Επιτροπής, αλλά έχει το δικαίωμα να τοποθετηθεί.

**ΑΡΕΤΗ ΠΑΠΑΙΩΑΝΝΟΥ:** Ευχαριστώ πολύ. Καλημέρα σε όλους. Εύχομαι καλή βουλευτική περίοδο και γόνιμη.

Θα μου επιτρέψετε να κάνω κάποιες παρατηρήσεις και κάποιες σημαντικές θεωρώ προτάσεις στο Β΄ Μέρος του εισαγόμενου νομοσχεδίου, το οποίο αναφέρεται σε συνταξιοδοτικά θέματα. Υπάρχουν στα άρθρα 4 και 5 του εισαγόμενου νομοσχεδίου, διατάξεις για καθορισμό του συντάξιμου μισθού πολιτικών υπαλλήλων και στρατιωτικών. Πιο κάτω, προβλέπεται πώς θα γίνει ο υπολογισμός της σύνταξης διαφόρων ομάδων πολιτών, όσων δικαιούνται πολεμική σύνταξη, σύνταξη καλλιτεχνών, καθώς και μέτρα για αύξηση στις συντάξεις των νέων ασφαλισμένων.

Είναι γνωστό, ότι ο συνταξιοδοτικός νόμος έχει δημιουργήσει συνταξιούχους δύο ταχυτήτων: τους συνταξιοδοτηθέντες μετά τον ν.4387/2016 τους νέους και αυτούς που είχαν, ήδη, συνταξιοδοτηθεί, προ της ισχύος του εν λόγω νόμου, τους λεγόμενους παλαιούς συνταξιούχους, για τους οποίους υπήρξε πρόνοια να μην οδηγήσει ο επανυπολογισμός σε μείωση της σύνταξής τους, γι’ αυτό και θεσπίστηκε η περίφημη προσωπική διαφορά.

Είναι ευτυχές, ότι ο σημερινός Υπουργός Οικονομικών υπήρξε ο προηγούμενος Υπουργός Εργασίας και Κοινωνικών Ασφαλίσεων. Εγώ χαίρομαι, γιατί ο Πρόεδρος της σημερινής Επιτροπής υπήρξε, επίσης, Υπουργός Εργασίας, ο κ. Βρούτσης, διότι, προφανώς, υπάρχει εξαιρετική γνώση και των σχετικών διατάξεων, αλλά μπορούν να αντιληφθούν σε βάθος και τα προβλήματα που η μη πρόβλεψη κάποιων ειδικών καταστάσεων έχει δημιουργήσει σε ομάδες συνταξιούχων. Εγώ θα ήθελα πάρα πολύ να είναι εδώ και ο κ. Υπουργός.

Λέω, λοιπόν, ότι στο άρθρο 33, του ν.4387/2016, το οποίο έχει τίτλο «Αναπροσαρμογή συντάξεων και προστασία καταβαλλόμενων συντάξεων» και ειδικότερα στο πρώτο εδάφιο της παρ. 2, θεσπίστηκε με σκοπό την προστασία των μέχρι τη δημοσίευση του νόμου αυτού καταβαλλόμενων συντάξεων, ότι για τον υπολογισμό του ανταποδοτικού μέρους των καταβαλλόμενων, έως την ημερομηνία έναρξης ισχύος του νόμου αυτού συντάξεων, ως συντάξιμες αποδοχές λαμβάνεται υπόψη ο συντάξιμος μισθός, επί του οποίου υπολογίστηκε η ήδη χορηγηθείσα σύνταξη.

Μετά την ισχύ του ν.4387/2016, το ανταποδοτικό μέρος των καταβαλλόμενων συντάξεων υπολογίζεται, επί των, πράγματι, καταβληθεισών εισφορών και δη, από 1/1/2002 και έως την υποβολή της αίτησης συνταξιοδότησης. Επειδή ο υπολογισμός που προκρίθηκε κάνει εξαίρεση από τον τρόπο γενικού υπολογισμού, όχι επειδή ήθελε ο νομοθέτης να μην πάρουν κάποιοι συνταξιούχοι ανταποδοτική σύνταξη, ανάλογη των εισφορών τους, αλλά επειδή στη συντριπτική πλειοψηφία τους οι εισφορές ήταν χαμηλές και θα οδηγούσαν σε δραματική μείωση των συντάξεων, αποφασίστηκε η προστασία των συνταξιούχων που είχαν χαμηλές εισφορές και θεσπίστηκε, όπως είπαμε και όλοι ξέρουμε, η προσωπική διαφορά. Αυτό αδικεί κατάφωρα αρκετούς από τους λεγόμενους παλαιούς συνταξιούχους, οι οποίοι έχουν καταβάλει υψηλές εισφορές, κατά τη διάρκεια του εργασιακού τους βίου και ως εκ τούτου, δεν επιθυμούν να προστατευθούν. Δεν επιθυμούν, διότι η δήθεν «προστασία» τους και η θέσπιση αυθαίρετου συντάξιμου μισθού οδήγησε, αδίκως, σε χαμηλότερες συντάξεις. Ακόμη χειρότερα, ο συντάξιμος μισθός ορίστηκε με υπουργική απόφαση, τότε του κ. Τάσου Πετρόπουλου, η τότε καταβαλλόμενη σύνταξη, ούτε καν κάποιο είδος αποδοχών.

Επειδή άκουσα προηγουμένως τον κ. Υπουργό να λέει, ότι «δεν είμαστε του δώστα όλα», να μην φθάσουμε να είμαστε, όμως, στο «πάρτα όλα». Οι εισφορές καταβλήθηκαν από τους συνταξιούχους και δικαιούνται, εφόσον επιθυμούν να μην «προστατευτούν», να ζητήσουν να υπαχθούν στον νόμο, όπως και οι νέοι συνταξιούχοι να έχουν αναλογικές συντάξεις των εισφορών τους. Γι’ αυτό προτείνουμε στο συγκεκριμένο σχέδιο νόμου, να μπει και τέταρτη παράγραφος, η οποία θα λέει το εξής: «τον επανυπολογισμό του συντάξιμου μισθού τους, κατ’ αναλογία του τρόπου υπολογισμού που ορίζει το άρθρο 28, παρ.2β΄ του παρόντος νόμου, δικαιούνται να ζητήσουν και οι κατά την 13/5/2016, ήδη, συνταξιούχοι, βάσει του μέσου ασφαλιστέου εισοδήματός τους, που προκύπτει από τις, πράγματι, καταβληθείσες εισφορές, από 1/1/2002 και έως την υποβολή της αίτησης συνταξιοδότησης, με αναγωγή κατά κεφαλήν των κοινωνικών πόρων υπέρ του Ταμείου, στο οποίο ήταν ασφαλισμένοι». Επίσης, να προβλεφθεί, για να μην υπάρξει θέμα αναδρομικών, η νέα ανταποδοτική σύνταξη να οφείλεται από την ημέρα της υποβολής της σχετικής αίτησης.

Ευχαριστώ πολύ για τον χρόνο σας.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Κυρία Παπαιωάννου, εξειδικεύσατε έναν τομέα πολύ κρίσιμο, σημαντικό και ευαίσθητο, τον ασφαλιστικό, αλλά η εξειδίκευση που κάνετε είναι μία εκτεταμένη συζήτηση που μπορεί να γίνει στην Επιτροπή Κοινωνικών Ασφαλίσεων. Εμπλέκεται και το Υπουργείο Οικονομικών, αλλά, κατεξοχήν, αρμόδιο είναι το Υπουργείο Κοινωνικής Ασφάλισης. Το είπα ως προσθήκη μιας συζήτησης ενδιαφέρουσας, η οποία μπορεί να έχει μία έκταση και τεκμηρίωση σε πολλά θέματα από αυτά που είπατε.

Τον λόγο έχει ο κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομικών):** Ευχαριστώ πολύ.

Πρώτον, να αναφέρω, όπως αναφέρθηκε προηγουμένως, ότι το νομοσχέδιο αυτό ήταν αποτέλεσμα μεθοδικής προετοιμασίας από την πλευρά των στελεχών του Γενικού Λογιστηρίου του Κράτους, τους τελευταίους έξι μήνες, και γι’ αυτό εργάστηκαν μεθοδικά και πραγματικά τους ευχαριστώ δημοσίως, που ήταν έτοιμο εγκαίρως με την εκλογή της νέας Κυβέρνησης.

Ειδικά για το κομμάτι των συνταξιοδοτικών ρυθμίσεων, έχουμε έκθεση του Ελεγκτικού Συνεδρίου που ήταν, για πρώτη φορά, τόσο θετική. Σπάνια έχουμε τόσο θετικές εκθέσεις του Ελεγκτικού Συνεδρίου. Και για να αποσαφηνίσουμε, επειδή, όντως, οι συνταξιοδοτικές διατάξεις του Μέρους Β΄, είναι λίγο πολύπλοκες και δεν είναι πολύ καθαρό, ότι αναφέρονται σε, περίπου, 9.500 δικαιούχους του «μικρού δημοσίου», όπως λέμε, που πληρώνονται ακόμα από το Γενικό Λογιστήριο του Κράτους. Περίπου, οι 7.800 από αυτούς θα πάρουν την αύξηση 7,75% που προβλέπεται για όλους τους συνταξιούχους από 1/1/23 αναδρομικά. Υπάρχουν πολύ ειδικές κατηγορίες συνταξιούχων, περίπου, 1.680 τον αριθμό, που αναγκαστήκαμε να κάνουμε τόσα άρθρα γι’ αυτούς τους λίγους ανθρώπους, ο μισθός των οποίων έχει συνδεθεί με τους εν ενεργεία. Είναι θύματα τρομοκρατίας, δικαιούνται σύνταξη λόγω ανικανότητας, λόγω θανάτου που προήλθε εξαιτίας της υπηρεσίας. Είναι πολεμική σύνταξη, ανασφάλιστοι και αγωνιστές εθνικής αντίστασης, πολύ ειδικές κατηγορίες. Γι’ αυτούς λέει ο νόμος, ακριβώς, για να έχουν μεγαλύτερη σύνταξη, ότι παίρνουν ποσοστό του εν ενεργεία στρατηγού, για παράδειγμα, για να έχουν μεγαλύτερη σύνταξη, απ’ ότι θα έπαιρναν με τον καθιερωμένο νόμο των συντάξεων.

Αυξάνουμε, λοιπόν, τις συντάξεις από το 2017 σε εκείνους που έγινε αλλαγή στο μισθολόγιο των ένστολων και γι’ αυτό έχουμε ένα πολύ μεγάλο κόστος, περίπου, 49 εκατομμύρια για φέτος. Θα πάρουν πάρα πολύ σημαντικές αυξήσεις αυτοί οι άνθρωποι. Η μεγάλη πλειονότητα από αυτούς τους 1.600, όντως, θα έπρεπε να λάβουν αύξηση από το 2017, αλλά αυτό δεν είχε γίνει. Έτσι ερχόμαστε τώρα να τους δώσουμε αναδρομικά τις αυξήσεις από το 2017. Μιλάμε για αυξήσεις που μπορεί να είναι και 600 ευρώ τον μήνα, είναι πολύ σημαντικές, αλλά πρέπει να εφαρμόσουμε τον νόμο.

Αυτά ήθελα να διευκρινίσω. Ευχαριστώ θερμά.

**ΙΩΑΝΝΗΣ ΒΡΟΥΤΣΗΣ (Πρόεδρος της Επιτροπής):** Κυρίες και κύριοι συνάδελφοι, σε αυτό το σημείο, ολοκληρώσαμε τη συζήτησή μας, η οποία έγινε με πολύ συγκροτημένο και ποιοτικό τρόπο και ευχαριστώ όλες και όλους. Ήταν και για εμένα η πρώτη συμμετοχή μου στην Επιτροπή ως Πρόεδρος και σας ευχαριστώ που διευκολύνατε τη συζήτηση με την ποιοτική σας συγκρότηση. Εύχομαι να συνεχίσουμε και τις άλλες συνεδριάσεις με αυτόν το ποιοτικό, δημοκρατικό και συνεκτικό τρόπο.

Η επόμενη συνεδρίαση είναι τη Δευτέρα 24/7 και ώρα 12.00΄, με την ακρόαση φορέων ή όπως είθισται να λέγονται των εξωκοινοβουλευτικών εκπροσώπων, στην Αίθουσα Γερουσίας. Σήμερα μόνο, εκτάκτως έγινε εδώ, λόγω του ότι η Αίθουσα Γερουσίας παραχωρήθηκε από τη Βουλή, για να γίνει ένα συνέδριο. Ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές, οι κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Μπουκώρος Χρήστος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Παππάς Νικόλαος, Πέρκα Θεοπίστη (Πέτη), Τζανακόπουλος Δημήτριος, Φερχάτ Οζγκιούρ, Μαμουλάκης Χαράλαμπος (Χάρης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Κτενά Αφροδίτη, Συντυχάκης Εμμανουήλ, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Καραγεωργοπούλου Ελένη και Χουρδάκης Μιχαήλ.

Τέλος και περί ώρα 12.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΙΩΑΝΝΗΣ ΒΡΟΥΤΣΗΣ ΑΣΗΜΙΝΑ ΣΚΟΝΔΡΑ**